text:
རྐང་རྩེད་སྤོ་ལོ།
རྐང་རྩེད་སྤོ་ལོ་ནི་དེང་སང་འཛམ་གླིང་དུ་དགའ་བསུ་ཐོབ་ཆེ་ཤོས་གྱི་རྩེད་མོ་ཞིག་ཡིན། དེ་རྩེད་མཁན་རྩེད་མོ་བ་ལ་སྤོ་ལོའི་རྩལ་དང་བང་རྩལ་དགོས་པའི་མི་ཚད་བློ་རིག་པ་དང་དཔའ་སྤོབ་པ་ཡང་དགོས་མ། དེ་མིན་ཐུན་མོང་རོགས་རེད་ཀྱི་སེམས་ཡང་དགོས། རྐང་སྤོ་ཐོག་མར་ཀྲུང་གོར་བྱུང་ཞིང་ཕྱིས་སུ་ཡོ་རོབ་ཏུ་དར་ལ་དུས་རབས་༡༩པའི་དུས་དཀྱིལ་དུ་དབྱིན་ཇི་རུ་དར་རྒྱས་ཆེན་པོ་བྱུང་ནས་འཛམ་གླིང་ཀུན་ཏུ་དར་ཁྱབ་བྱུང་།[༡]
ནང་དོན།
ལོ་རྒྱུས།[རྩོམ་སྒྲིག]
དཀར་ནག་འདྲེས་མའི་སྤོ་ལོས་ནམ་ཡང་སྐྱེས་པ་ཚོར་ཚ་རླབས་འཕྱུར་བའི་གླེང་གཞི་ཞིག་བསྩལ་ཐུབ། རྒྱལ་སྤྱིའི་ཐོག་ཆེས་མིང་གྲགས་ལྡན་པའི་རྐང་རྩེད་སྤོ་ལོ་ཚོགས་པའི་དབར་གྱི་འགྲན་བསྡུར་དང་། རྒྱལ་ཁབ་ཀྱི་མཚན་སྙན་དང་འབྲེལ་བ་ཡོད་པའི་རྒྱལ་སྤྱིའི་འགྲན་བསྡུར་ཞིག་དེ་མིན་གྱི་འཁྲུག་ཆ་དོད་པོ་རང་མེད་པའི་ས་ཁུལ་སོ་སོའི་ཚོགས་པའི་དབར་གྱི་འགྲན་བསྡུར་སོགས་ཚང་མས་ཇ་ཁང་ནང་དུ་བཞུགས་པའི་སྐྱེས་པ་ཚོར་བགྲོ་གླེང་གི་ཚ་རླབས་ཤིག་བཟོ་ཡི་ཡོད། བོད་ཀྱི་ངོས་ནས་བརྗོད་ན་ལུས་རྩལ་བྱེད་སྒོ་གང་གིས་ཀྱང་རྐང་རྩེད་སྤོ་ལོའི་བྱེད་སྒོ་ལས་བརྒལ་མི་ཐུབ་ཅིང་། ཐ་ན་ཁུག་ཀྱོག་ཏུ་གནས་པའི་གྲོང་གསེབ་ཀྱི་ཐང་གཤོང་ཞིག་ནས་ཀྱང་ཀོ་བའི་སྤོ་ལོར་རྗེས་དེད་བཏང་ནས་གཟུགས་པོ་རྔུལ་ཆུས་བརླན་པའི་ཕྲུ་གུ་མཐོང་ཐུབ་པས། རྐང་རྩེད་སྤོ་ལོའི་འདྲེན་ཤུགས་ཇི་འདྲ་ཞིག་ཡོད་མིན་དེ་ནས་རྟོགས་ཐུབ།
ལོ་ཞིག་ལ་རྒྱལ་རྩེ་ཁུལ་དུ་ཡུལ་སྐོར་ལ་བསྐྱོད་ཅིང་། དངུལ་ཏོག་ཙམ་གྲོན་ཆུང་ཡོང་བའི་སླད་དུ་གྲོགས་པོ་དོན་གྲུབ་ཀྱི་ཕ་མའི་ཁྱིམ་དུ་གནས་ཚང་གཡར་ནས་བསྡད་པ་ཡིན། དུས་དེར་ཏག་ཏག་འཛམ་གླིང་རྐང་རྩེད་སྤོ་ལོའི་འགྲན་བསྡུར་བྱེད་བཞིན་པའི་སྒང་རེད། ང་རང་གི་བསམ་པར་ཁོང་གི་ཁྱིམ་དུ་བསྡད་པ་དེས་འགྲན་བསྡུར་གྱི་གནས་ཚུལ་ཇི་བཞིན་མཐོང་མི་ཐུབ་སྙམ་པའི་སེམས་ཁྲལ་བྱུང་། གང་ལགས་ཤེ་ན། བོད་ཀྱི་གྲོང་གསེབ་ཏུ་མི་སེར་གྱི་ཁྱིམ་ལ་བརྙན་འཕྲིན་གྱི་ནང་དུ་སྟོན་པ་ནི། ཉིན་མཚན་མེད་པར་བལྟས་ཚར་རྒྱུ་མེད་པའི་བོད་སྐད་བརྙན་འཕྲིན་རྒྱུན་མཐུད་འཁྲབ་ཚན་ལས་མ་འདས། འོན་ཀྱང་ངའི་བསམ་ཡུལ་ལས་འདས་པ་ཞིག་ལ། དོན་གྲུབ་ཀྱི་ཨ་ཕ་ལྷག་པ་ཚེ་རིང་ནི་སྤོ་ལོར་དགའ་བ་ཞིག་ཡིན་པ་དང་། ལོ་ན་དོན་གསུམ་ལ་ཕེབས་པའི་ཞིང་པ་བགྲེས་སོང་འདིས་འཛམ་གླིང་སྤོ་ལོའི་འགྲན་བསྡུར་རིང་གི་དུས་ཚོད་དམ་འཛིན་གྱིས། ཐ་ན་མཚན་གུང་གི་ཆུ་ཚོད་གཉིས་གསུམ་དུས་ཀྱི་འགྲན་བསྡུར་ལེ་ཚན་ལའང་གཡེངས་མེད་གཟིགས་པ་མ་ཟད། གཉིད་མི་བྲོ་བ་དང་འགྲན་བསྡུར་ལ་ལྟ་བའི་དུས་ཚོད་འཐུས་ཤོར་མི་ཡོང་བའི་ཆེད། ཁོང་གིས་སྐབས་རེ་མཚན་མོར་སྔོན་ལ་ཕྱི་རོལ་དུ་འཆམ་འཆམ་ལ་བསྐྱོད་པ་དང་། ཡར་ལོག་ཡོང་ནས་འགྲན་བསྡུར་ལ་གཟིགས་པ། ཡང་སྐབས་རེ་སྔོན་ལ་སིམ་གཉིད་ཞིག་ཁུག་པ་དང་། ཆུ་ཚོད་ཀྱི་སྒྲ་སྒྲོག་ཏན་ཏིག་བཟོས་རྗེས་དུས་ཐོག་ལ་ལངས་ནས་གཟིགས་ཀྱི་འདུག་མཚན་གུང་གི་དུས་སུ་ངས་ཁོང་དང་མཉམ་དུ་འགྲན་བསྡུར་འགའ་ཤས་ཤིག་བལྟས་པ་ཡིན། ཅང་མ་འགོར་བར་ལྗིད་ཏིག་ཏིག་གི་མིག་པགས་གོང་འོག་ཕན་ཚུན་འཐབ་ཡོང་བ་དང་། རིག་པ་གྲུང་པོ་ཇི་ལྟར་བྱས་ཀྱང་ཕན་ཐོགས་གང་ཡང་མིན་འདུག རྒྱ་སྐད་ཚིག་ཐོག་གི་འགྲེལ་པ་ཚིག་གཅིག་ཀྱང་ཧ་མི་གོ་བའི་བགྲེས་སོང་ལྷག་པ་ཚེ་རིང་ནི་གཉིད་ཀྱི་གཡའ་ཙམ་མེད་པར་དབྱིངས་ཚུད་ནས་འདུག ཁོང་གིས་སྐབས་རེ་རང་ཉིད་བློ་ཡིད་འཕྲོག་པ་ལས་འདོན་པའི་སྐད་ཅོར་གྱིས། ང་རང་གཉིད་འཐིབས་ཀྱི་ནང་ནས་ཐེངས་ཤས་བསླངས་ཤིང་། མིག་ཕུར་ནས་ཡང་ཁོང་དང་མཉམ་དུ་འཁྱུག་ཙམ་བལྟ་གིན་བསྡད། བགྲེས་སོང་ཁོང་གི་ཞལ་ལས་བྱུང་བའི་སྤོ་ལོའི་སྐོར་གྱི་ཐ་སྙད་ནི་ངས་དེ་ཙམ་གྱི་ཧ་མི་གོ་དཔེར་ན། མཚམས་ཐིག་བརྒལ་བ་དང་གནས་བརྒལ་ཟུར་འདྲེན་སྤོ་ལོ། སོགས་ཚང་མ་དབྱིན་སྐད་ཡིན་པ་དང་། ཚིག་སྐད་དེ་འདྲ་ཁོང་ཞིང་པ་རྒན་ཁོག་ཞིག་གི་བྱད་གཟུགས་དང་ཧེ་བག་ཤིན་ཏུ་ཆེ་བར་སྣང་།
འོན་ཀྱང་བོད་ཀྱི་ཉེ་རབས་ལོ་རྒྱུས་ལ་དོ་སྣང་ཅུང་ཟད་ཞིག་བྱས་ན། དབྱིན་ཀ་ལན་རྐང་རྩེད་སྤོ་ལོའི་སྐོར་གྱི་ཐ་སྙད་དེ་འདྲ་བགྲེས་སོང་ལྷག་པ་ཚེ་རིང་གི་ཞལ་ནས་འདོན་པར་ཡ་མཚན་པའི་སྣང་བ་གང་ཡང་བྱུང་མི་སྲིད།
༡༩༠༤ལོར་དབྱིན་ཇིས་ཀྲུང་གོའི་བོད་ལྗོངས་ལ་བཙན་འཛུལ་བྱས་པ་དང་། ཁོ་ཚོས་རྒྱལ་རྩེ་ནི་བོད་ཡོངས་ལ་དཔུང་འཇུག་བྱེད་པའི་ས་ཚིགས་དེར་བརྩིས་ནས་རྒྱལ་རྩེར་ཚོང་དོན་ཁང་དང་དམག་སྒར་བཙུགས་པས་གཉིད་མཐུག་ཏུ་ཡུར་བའི་བོད་ཀྱི་ས་སྒང་འདིར་མ་རྩ་རིང་ལུགས་རྙིང་གྲས་ཀྱི་ཆེས་སྔོན་ཐོན་བཟོ་ལས་སྒྲིག་ཆས་ཀྱི་རྐང་པ་འཛུགས་འགོ་ཚུགས། དེ་ནས་བཟུང་རྒྱལ་རྩེར་རིམ་བཞིན་རླངས་འཁོར་དང་། རྐང་འཁོར། ཁ་པར། ཏར་སོགས་ཐོན། དེའི་རྗེས་ཀྱི་མི་ལོ་བཅུ་ཕྲག་ནང་རྒྱལ་རྩེའི་མིང་གྲགས་ཁྱོན་ཡོངས་ནས་མཐོ་རུ་སོང་བ་དང་། བོད་ཀྱི་ནུབ་རྒྱུད་རྫོང་གཞིས་ཁག་ཏུ་མངགས་གཏོང་བྱས་པའི་དཔོན་རིགས་ཚོས་སྐབས་དེའི་བཀའ་ཤག་སྲིད་གཞུང་ལ་གནས་ཚུལ་སྙན་གསེང་ཞུ་དགོས་པའམ། ཚོང་པ་ཚོས་རྒྱ་གར་གྱི་ཚོང་པ་དང་ཚོང་དོན་འབྲེལ་གཏུགས་བྱེད་པ་སོགས་ཚང་མར་རྟ་བཞོན་ཏེ་རྒྱལ་རྩེར་མྱུར་སྐྱོད་ཀྱིས་ཏར་གཏོང་བའམ་ཁ་པར་གྱི་ཐོག་ནས་འབྲེལ་བ་བྱེད་ཀྱི་ཡོད། རྒྱལ་རྩེའི་ཁྱད་འཕགས་ས་ཁམས་དེས་བོད་ས་གནས་ཀྱི་སྲིད་ཕྱོགས་མི་སྣ་དང་། ཚོང་པ། གནས་མཇལ་བ་སོགས་རྒྱ་གར་དུ་བསྐྱོད་པ་དང་། མཚོ་ཐོག་བརྒྱུད་ནས་མེས་རྒྱལ་ནང་སར་སྐྱོད་པའི་ལམ་ཉག་གཅིག་ཏུ་གྱུར་བས་དུས་མཚམས་ཤིག་རིང་བོད་ཀྱི་ནུབ་ཁུལ་གྱི་གནད་ཆེའི་གྲོང་རྡལ་དེ་ཤིན་ཏུ་འཁྲུག་ཆ་དོད་པོ་ཞིག་ཏུ་གྱུར།
དབྱིན་ཇི་བ་དེ་ཚོས་སྐྱོ་སངས་ཀྱི་རོལ་རྩེད་བྱེད་ཆེད་རྒྱལ་རྩེའི་སྐྱིད་ནག་ཞེས་པའི་ཐང་སྡེར་དེར་ཁོ་པ་ཚོའི་ཕ་ཡུལ་ལ་རྒྱུན་དུ་རྩེད་པའི་རྐང་རྩེད་སྤོ་ལོ་རྩེད་པ་དང་། རྟ་ཐོག་སྤོ་ལོ་རྩེད་ཀྱི་ཡོད། ཡང་ཁོ་པ་ཚོར་ལས་ཀ་བྱེད་མཁན་གྱི་བོད་པའི་གཡོག་པོ་ཚོའི་ཁྲོད་དུ་ཡང་རྐང་རྩེད་སྤོ་ལོའི་རུ་ཁག་གཅིག་སྒྲིག་འཛུགས་བྱས་ཏེ་དབྱིན་ཇི་བ་ཚོར་སྤོ་ལོ་རྒྱག་རོགས་བྱེད་ཀྱི་ཡོད། བྱ་དངོས་གསར་པ་དང་ལེན་བྱེད་ནུས་ཆེ་བའི་ཁུལ་དེའི་བོད་མིས་ཟླུམ་ཞིང་འཕར་བའི་དངོས་པོ་དེར་དེ་མ་ཉིད་དུ་སྤྲོ་སྣང་འཕེལ། ཐོག་མའི་དུས་ཁོབ་ཤིག་ཤིག་གི་རྐང་པས་སྤོ་ལོར་རྡོག་རྒྱག་ཞུས་མི་ཐུབ་སྐབས་ལག་པས་སྤོ་ལོ་འཇུས་ཏེ་རྒྱུགས་ཤར་གློད་པས་དབྱིན་ཇིའི་མི་རྣམས་ངུ་མི་ཤོར་དགོད་མི་ཤོར་བའི་གནས་སུ་བསྐྱལ། རིང་པོ་མ་སོང་བར་གཡོག་པོའི་རུ་ཁག་གི་སྤོ་ལོའི་རྒྱག་རྩལ་ཡང་ཉིན་རེ་བཞིན་མ་བསྡད་པར་ཡག་ཏུ་སོང་ཞིང་། སྐྱིད་ནའི་མཐའ་འཁོར་གྱི་ཕྲུ་གུ་ཚོའི་ཡིད་དབང་ཡང་རྐང་རྩེད་སྤོ་ལོས་རིམ་བཞིན་འཕྲོག་པ་དང་། བགྲེས་སོང་ལྷག་པ་ཚེ་རིང་ལགས་ཀྱི་དུས་སུ་སླེབས་དུས་ཁུལ་དེའི་བོད་མི་ཚོས་རྐང་རྩེད་སྤོ་ལོ་རྩེར་སོན་པ་རྒྱག་ཐུབ་ཀྱི་ཡོད།
ཕྲུ་གུ་ཚོས་ཕྱོགས་གཅིག་ནས་མི་རྒན་པ་ཚོ་ལ་དཔེ་བལྟས་ཏེ་རྒྱག་པ་དང་། སྐབས་རེ་མི་རྒན་ཚོའི་རུ་ཁག་ལ་མི་ཆད་ཚེ། སྤོ་ལོ་རྒྱག་རྩལ་ཅུང་ཡག་པའི་ཕྲུ་གུ་ཆེ་བ་དེ་ཚོ་འགྲན་བསྡུར་ནང་འཇུག་གི་ཡོད། ཕྲུ་གུ་ཚོར་མི་རྒན་གྱི་སྤོ་ལོའི་ལྷམ་དང་གོས་ཆེ་དྲགས་ཀྱི་ཡོད་པས། བོད་ཟོམ་གྱོན་ནས་འགྲན་བསྡུར་ནང་བཞུགས་རྒྱུ་རང་རེད། ཁོ་ཚོས་འཁྱུག་ཙམ་རིང་སྲོག་ལྟོས་ངང་རྒྱུགས་པ་དང་། ཡང་འཁྱུག་ཙམ་རིང་སེམས་འཚབ་ངང་ལུས་སྒུར་ནས་ལྷམ་སྒྲོག་བཅིངས་ནས་སྡོད་ཀྱི་ཡོད། རྐང་རྩེད་སྤོ་ལོས་ནར་སོན་བཞིན་པའི་ཕྲུ་གུ་ཚོར་སྤྲོ་སྣང་ཚད་མེད་སྦྱིན་གྱི་ཡོད་ལ། ཡང་ཁོ་ཚོར་ཡིད་མུག་པ་ཡང་ཡོང་བ་ནི། སྤོ་ལོ་བརྒྱབ་དྲག་ཏེ་སྣམ་བུའི་ལྷམ་རལ་སོང་ན་ནང་མིའི་གཤེ་གཤེ་བཟེད་དགོས་ཤིང་། ལྷམ་གསར་པ་ཆ་གཅིག་བཟོ་བ་ལ་ཁྱིམ་ཚང་དབུལ་ཕོངས་ཤིག་གི་ངོས་ནས་བརྗོད་ན་དཀའ་ངལ་ཆེན་པོ་ཡིན་སྟབས་རྐང་རྗེན་མར་སྤོ་ལོ་རྒྱག་གི་ཡོད། སྐབས་དེ་དུས་ཀྱི་རྐང་རྩེད་སྤོ་ལོ་ནི་སྒྲོག་གུ་རྒྱག་དགོས་པའི་བཟོ་དབྱིབས་རྙིང་པའི་རིགས་ཡིན་པས་རྐང་རྗེན་མར་རྒྱག་སྐབས་གལ་ཏེ་སྤོ་ལོའི་ཕུ་ཏོག་ལ་རྡོག་རྒྱག་འཐེབ་ན། ན་ཚ་གཏོང་ཤུགས་ནི་སྨྲོས་པ་དཀའ། འོན་ཀྱང་འགྲན་བསྡུར་གྱི་རྒྱལ་ཁའི་རྩོད་སེམས་ཀྱིས་ན་ཚ་ཡང་རྦད་དེ་བརྗེད་འགྲོ་གི་ཡོད། འགྲན་བསྡུར་ནི་རྟག་ཏུ་དབྱིན་ཇི་བ་དང་བོད་མིའི་དབར་བྱེད་ཀྱི་ཡོད་པ་དང་། མ་གཞི་འགྲན་བསྡུར་བྱེད་སྐབས་དབྱིན་ཇི་བས་བོད་མི་དབུལ་ཕོངས་ཚོར་ལྟོ་ཆས་མཁོ་འདོན་བྱེད་ཀྱི་ཡོད་མོད། འོན་ཀྱང་སྤོ་ལོའི་རྩེད་ཐང་སྟེང་དུ་བོད་མི་ཚོས་དེས་རྐྱེན་པས་བཟོད་སྒོམ་བྱེད་ཀྱི་མེད་ལ། རང་རིགས་སྤུན་ཟླ་གསོད་མཁན་བཙན་འཛུལ་པར་གདོང་གཏུག་བྱེད་སྐབས་སོ་སོའི་མི་རིགས་ཀྱི་ལ་རྒྱ་ཤུགས་ཆེར་མངོན་ཡོང་བ་མ་ཟད། སུས་ཀྱང་འགོག་ཐབས་བྲལ་བ་ཞིག་ཏུ་གྱུར། དབྱིན་ཇི་བས་སྤོ་ལོ་ཁྲིད་ནས་སྒོའི་འགྲམ་དུ་བཅར་སྐབས་བོད་པའི་རུ་མི་ཚོས་སྐད་ཤུགས་ཆེན་པོས། ཁོའི་རྐང་པ་ཧྲུག་ཅག་གཏོང་། ཟེ་འབོད་པ་དང་། ནུས་ཤུགས་ལྡབ་སྐྱེས་ཀྱིས་འཛིངས་བས་རྐང་རྩེད་སྤོ་ལོར་མཁས་པའི་དབྱིན་ཇི་བ་རྣམས་དཀའ་ལས་ཁག་པའི་གནས་སུ་བསྐྱལ་ཞིང་། སྐབས་རེ་བོད་མིའི་རུ་ཁག་གིས་བྱ་དགའི་བུམ་པ་ཡང་ལེན་ཐུབ་ཀྱི་ཡོད།
རྒྱལ་རྩེ་ནི་བོད་ཀྱི་སྐུ་དྲག་ཚོའི་ཐབ་རྟེན་ས་ཆ་གཙོ་ཆེ་ཤོས་ཤིག་ཡིན་ཞིང་། སྒེར་པ་མང་པོ་ཞིག་གི་གཞིས་ཀ་ས་ཆ་དེར་ཡོད། དབྱིན་ཇི་བ་དང་ཁུལ་དེའི་ཞིང་པ་ཚོའི་དབར་འཁྲུག་ཆ་དོད་པའི་འགྲན་བསྡུར་གྱིས་བདེ་འཁོད་སྒྲིག་ལ་བྱང་བའི་སྐུ་དྲག་གི་བུ་ཕྲུག་ཚོར་ཤུགས་རྐྱེན་ཐེབས་ནས་ག་ལེར་ཁོ་ཚོ་ཡང་རྐང་རྩེད་སྤོ་ལོར་སྤྲོ་སྣང་ཤུགས་ཆེར་འཕེལ་བ་དང་། མ་ཡཱ་སོགས་ཀྱི་སྒེར་པ་ཚོས་སོ་སོའི་གཞིས་ཀའི་སྤོ་ལོའི་རུ་ཁག་སྒྲིག་འཛུགས་བྱས་ནས་འགྲན་བསྡུར་ལ་བཞུགས།
དེ་རྗེས་རྒྱལ་རྩེའི་རྐང་རྩེད་སྤོ་ལོའི་བྱ་གཞག་དེ་མྱུར་བར་འཕེལ་རྒྱས་སོང་ཞིང་། ལྷག་དོན་དུ་༡༩༥༡ལོར་བོད་ལ་ཞི་བས་བཅིངས་འགྲོལ་བཏང་རྗེས་གཞོན་ནུའི་རྒྱལ་གཅེས་ལས་འགུལ་བོད་ཀྱི་ས་ཆ་ཡོངས་སུ་དབྱར་མཚོ་རྒྱས་པ་ལྟར་འཕེལ་རྒྱས་བྱུང་བ་དེས་རྒྱལ་རྩེའི་རྐང་རྩེད་སྤོ་ལོའི་བྱ་གཞག་འཕེལ་རྒྱས་ལ་འགུལ་ཤུགས་གསར་པ་ཞིག་སྦྱིན། ༡༩༦༥ལོར་བོད་ཀྱི་གྲོང་ཁྱེར་གཉིས་པར་གྲགས་པའི་གཞིས་ཀ་རྩེའི་སྤོ་ལོའི་རུ་ཁག་ཀྱང་ས་ཁུལ་ཆུང་གྲས་རྒྱལ་རྩེ་སྤོ་ལོའི་རུ་ཁག་གིས་ཕམ་ཉེས་སུ་བཏང་བས་རྒྱལ་རྩེ་སྤོ་ལོའི་རུ་ཁག་གི་མིང་གྲགས་ཆེས་ཆེར་འཕེལ། དུས་ཡུན་རིང་པོ་ཞིག་གི་ནང་རྒྱལ་རྩེའི་རྐང་རྩེད་སྤོ་ལོའི་རུ་ཁག་ནི་བོད་དུ་སྟོབས་ཤུགས་ཆེ་ཤོས་ཀྱི་སྤོ་ལོའི་རུ་ཁག་ཞིག་ཡིན་པ་དང་། ཁོ་ཚོར་ཕུལ་བྱུང་གི་རུ་མི་མང་པོ་ཞིག་ཀྱང་བྱུང་ཡོད་པའི་ནང་གོང་དུ་ཞུས་པའི་བགྲེས་སོང་ལྷག་པ་ཚེ་རིང་ལྟ་བུ་ཡིན་ལ། ཁོ་ཚོ་ནི་རྐང་རྩེད་སྤོ་ལོར་སེམས་དབུས་ནས་དབྱིངས་སུ་ཚུད། རིག་གནས་གསར་བརྗེ་ཆེན་མོའི་སྔ་ནུབ་ཏུ་རྒྱལ་རྩེའི་མདའ་དམག་དུས་ཆེན་གྱི་རྐང་རྩེད་སྤོ་ལོའི་འགྲན་རའི་ནང་ཞིང་པ་རང་ལས་གྲུབ་པའི་སྤོ་ལོའི་རུ་ཁག་ཞིག་གིས་འཁྲུག་ཆ་དོད་པའི་རྣམ་པ་གཏོད་པ་དང་། དེའི་རུ་མི་ནི་ཁུལ་དེ་གར་མིང་གྲགས་ཆེ་བའི་རྐང་རྩེད་སྤོ་ལོའི་དཔའ་རྒོད་རྐྱང་རྐྱང་ཡིན། ཁོ་ཚོའི་ལུས་ནས་ཞིང་སའི་དྲི་ཞིམ་འཐུལ་ཞིང་། བབ་ཆགས་ཀྱི་རང་མདངས་མངོན་ལ། ལྷམ་གོག་ཕུད་ནས་གཡུལ་སར་གདོང་མཆོངས་བྱེད་པ་དང་། སྤོ་ལོར་མགོ་བོ་བརྡུང་སྐབས་མགོ་ཐོག་གི་ལྕང་ལོ་ཡང་གཡུག་པ་སོགས་ཀྱིས་འགྲན་རའི་ཐོག་ཏུ་ལང་ཚོའི་དཔའ་ཉམས་ཤིག་བཞག་པས། དེང་གི་དུས་སུ་ཡང་རྒན་རྒོན་ཚོའི་ཡིད་ལ་དྲན་པ་དང་། ངར་རླབས་འཕྱུར་བ་བཟོ་གི་ཡོད།
ལོ་རབས་དྲུག་བཅུ་པའི་དུས་འགོར་བོད་ལྗོངས་སུ་སོ་སོའི་ཆེད་ལས་རྐང་རྩེད་སྤོ་ལོའི་རུ་ཁག་དངོས་སུ་བྱུང་ཞིང་། རུ་ཁག་འདི་རྣམ་ཀུན་ནས་མེས་རྒྱལ་ནང་ཁུལ་གྱི་ས་ཆ་ཁག་ཏུ་འགྲན་བསྡུར་ལ་བཞུགས་པའམ་སྦྱོང་བརྡར་བྱེད་པར་བཀོད་སྒྲིག་བྱེད་ཀྱི་ཡོད། ཛ་དྲག་ཆེ་བའི་འགྲན་ར་ནས་ཁོ་ཚོར་ཤེས་བྱ་གསར་པ་མང་པོ་བྱང་རྟོགས་བྱུང་བ་དང་། མིག་རྒྱང་ཡངས་པོར་ཕྱེ་ཞིང་། ཁོ་ཚོ་ནང་ས་ནས་ལོག་ཡོང་སྟེ་རྒྱུན་དུ་ལྷ་སའི་ལས་ཞོར་གྱི་སྤོ་ལོའི་རུ་ཁག་ཚོ་དང་འགྲན་བསྡུར་བྱེད་སྐབས་ཁོ་ཚོའི་མཆོག་གྱུར་གྱི་སྤོ་ལོའི་འཐབ་རྩལ་གྱིས་ལྷ་ས་དང་ས་ཁུལ་ཁག་གི་ལས་ཞོར་སྤོ་ལོའི་རུ་ཁག་ལའང་སྣེ་ཁྲིད་བྱུང་ཡོད། སྐབས་དེ་དུས་ལྷ་སར་སྤོ་ལོའི་རུ་ཁག་ཧ་ཅང་མང་པོ་ཡོད་ལ་ཆུ་ཚད་ཀྱང་མཐོ་པོར་སླེབས་ཤིང་། དེའི་ནང་ནས་བོད་ལྗོངས་རྐང་རྩེད་སྤོ་ལོའི་རུ་ཁག་ལ་འཇིགས་སྐུལ་བཟོ་ཐུབ་མཁན་ནི་ལྷ་ས་སློབ་འབྲིང་གི་སྤོ་ལོའི་རུ་ཁག་ཁོ་ན་ཡིན། བོད་ཀྱི་རྐང་རྩེད་སྤོ་ལོའི་རུ་ཁག་དང་ལྷ་ས་སློབ་འབྲིང་རུ་ཁག་དབར་གྱི་འགྲན་བསྡུར་གྱིས་ཧ་ལམ་ལྷ་ས་བ་ཕལ་མོ་ཆེ་མི་དམངས་ལུས་རྩལ་ཐང་ཆེན་དུ་འགུག་ཐུབ། ལྷ་ས་སློབ་འབྲིང་གི་སྤོ་ལོའི་རུ་མི་མཁས་པ་དེ་ཚོར་མང་ཚོགས་ཀྱིས་གསེར་གྱི་རྐང་པ་ཆེ་གེ་མོ་དང་དངུལ་གྱི་ལག་པ་ག་གེ་མོ་ཞེས་པའི་མིང་བཏགས་ཤིང་། བོད་ལྗོངས་རུ་ཁག་ལས་ཀྱང་མཚན་སྙན་ཆེ་བ་ཡོད་ལ། དེ་ནི་ཕལ་ཆེར་ལས་ཞོར་རུ་ཁག་ལ་ཞེན་ཕྱོགས་བྱེད་པ་ཡིན་ཤས་ཆེ།
ལོ་རབས་བདུན་བཅུ་པའི་དུས་མགོར་བོད་ཀྱི་རྐང་རྩེད་སྤོ་ལོའི་རུ་ཁག་ནི་དེ་བས་ཀྱང་མཚན་སྙན་ཆེ་བ་ཡོད། ཁོ་ཚོས་བོད་ཀྱི་ས་ཁུལ་ཁག་ལ་སྐོར་སྐྱོད་གཟིགས་འབུལ་དང་འགྲན་བསྡུར་བྱས་ཤིང་། ཁུལ་སོ་སོའི་ལོ་ཆུང་སྤོ་ལོའི་རུ་མི་ཚོར་སྦྱོང་བརྡར་སྤྲོད་རོགས་བྱས་པས་ལོ་ཆུང་གཞོན་ནུ་མི་ཉུང་བ་ཞིག་རྐང་རྩེད་སྤོ་ལོའི་ལམ་བུའི་ཐོག་ཏུ་ཁྲིད་སྟོན་བྱས་ནས་རྐང་རྩེད་སྤོ་ལོར་ཤ་ཞེན་ཟབ་མོ་སྐྱེས་པ་ཆགས།
ངེས་གསལ་ལ་སྐབས་དེ་དུས་ང་རང་སློབ་ཆུང་འགྲིམ་བཞིན་པའི་སྒང་ཡིན་པ་དང་། ཕྲུ་གུ་བུ་ཚོས་དགའ་ཤོས་བྱེད་པའི་ལུས་རྩལ་གྱི་བྱེད་སྒོ་ནི་རྐང་རྩེད་སྤོ་ལོ་དེ་རང་ཡིན། ལུས་རྩལ་དགེ་རྒན་ནི་བྱས་ཚར་རྒྱུ་མེད་པའི་ལས་ཀ་ཡོད་པ་བཞིན། རྟག་ཏུ་ལུས་རྩལ་ཐང་སྟེང་དུ་སྤོ་ལོ་ཞིག་གཡུགས་ནས་རྒན་ལགས་ལས་ཀ་ཡོད། སློབ་ཚན་ལ་ཡོང་མི་ཐུབ། ཁྱེད་རང་ཚོ་རྩེད་མོ་རྩེད་ཅེས་བརྗོད་རྗེས་ལུས་རྩལ་ཐང་སྟེང་ནས་མཐོང་རྒྱུ་མེད་པར་སོང་། དོན་དངོས་ཐོག་ང་ཚོས་རེ་བཞིན་པ་ཡང་རྒན་ལགས་ལ་ལས་དོན་ཞིག་འཕྲད་ནས་ང་ཚོར་སྤོ་ལོ་ཞིག་གནང་རྒྱུ་དེ་རང་ཡིན། དེ་ལྟར་བྱུང་ན་ང་ཚོ་རྐང་རྩེད་སྤོ་ལོའི་དབྱིངས་སུ་ཚུད་ནས་སྡོད་ཐུབ། དེ་ལྟ་བུའི་དགེ་རྒན་མེད་པའི་ལུས་རྩལ་སློབ་ཚན་ཡུག་ཙམ་ལ་ཕྱིན་ནས་བློ་ཡིད་མ་ཚིམ་གོང་ནས་སུན་སྣང་སྐྱེ་འོས་པའི་སློབ་ཚན་གྱི་གྲོལ་བརྡ་དེ་རླུང་འཚུབ་ཆར་དྲག་བཞིན་དུ་བརྡུང་བས་གྲོལ་བརྡ་གཏོང་མཁན་གྱི་རྒན་པོས་དུས་ཚོད་བལྟ་སྟངས་ནོར་བ་མིན་ནམ་སྙམ་གྱི་ཡོད། རྒན་ལགས་ལ་སྤྲེལ་ལད་ཤོད་རྒྱུར་དགའ་བའི་ཕྲུ་གུ་དེ་ཚོས་དྲིལ་བརྡ་ཐོས་མ་ཐག་ལམ་སེང་རྐང་རྩེད་སྤོ་ལོ་སྒྲུག་སྟེ་རྒན་ལགས་ཀྱི་ཁྱིམ་གྱི་ཕྱོགས་སུ་རྒྱུགས་འགྲོ་བ་དང་། རེ་ཆད་ཀྱི་ཕྲུ་གུ་ཚོ་ཡང་ཁོ་པའི་འཇོན་བཟོར་བལྟ་བ་ལས་བྱེད་ཐབས་གཞན་མེད་པར་གཟའ་འཁོར་རྗེས་མའི་ལུས་རྩལ་སློབ་ཚན་དེ་གང་མགྱོགས་འོང་རྒྱུར་རེ་སྒུག་བྱེད་བཞིན་སྡོད།
རྐང་རྩེད་སྤོ་ལོ་རྒྱག་ཆེད་ཕྲུ་གུ་ཚོས་ཀླད་པ་མི་ཉུང་བ་དཀྲུག་དགོས་ཤིང་། རྐང་རྩེད་སྤོ་ལོ་ངོ་མ་མེད་དུས་བལ་གྱི་རྐང་ཤུབ་རྙིང་ཧྲུལ་ནང་དུ་རས་ཚལ་བླུགས་པའམ་ཡང་ན་མར་སྐོགས་ནང་རྩྭ་ཧྲུག་གམ་བལ་སྙིགས་བླུགས་ཏེ་འཚེམ་བུ་སྟབས་བདེ་ཞིག་བརྒྱབ་ནས་སྤོ་ལོ་བྱེད་ཀྱི་ཡོད། སྐབས་དེ་དུས་སུས་རྐང་རྩེད་སྤོ་ལོ་ཞིག་འཁྱེར་ཏེ་རྩེད་མོ་རྩེད་བར་ཡོང་ན་དེ་ནི་ཕྲུ་གུ་ཡོངས་ཀྱི་འགོ་གཙོར་གྱུར་གྱི་ཡོད། ངོས་ཁྱིམ་གྱི་མི་རབས་སྔ་མ་སུ་ཞིག་རྐང་རྩེད་སྤོ་ལོར་རབ་ཏུ་དགའ་བ་ཡིན་མིན་མ་ཤེས། ཁྱིམ་དུ་རྐང་རྩེད་སྤོ་ལོ་ཧྲལ་ཧྲུལ་ཞིག་བཞག་འདུག་ལ། ད་དུང་སྟེང་དུ་དབྱིན་ཡིག་བྲིས་པའི་སྤོ་ལོའི་ནང་འགྱིག་གཉིས་ཀྱང་འདུག་སྐབས་དེ་དུས་ཀྱི་སྤོ་ལོ་ནི་ཕྱི་ནང་གཉིས་ཀྱི་པགས་པ་ལས་གྲུབ་པ་ཞིག་ཡིན་པ་དང་། དེང་དུས་རྐང་འཁོར་གྱི་འཁོར་ལོའི་འགྱིག་ལྤགས་ལྟ་བུ་ཡིན་ཞིང་། ནང་པགས་ཀྱི་སྟེང་དུ་ཕུ་ཏོག་རིང་པོ་ཞིག་འདུག་ཕུ་བརྒྱབ་ཟིན་རྗེས་མྱུར་དུ་ཕུ་ཏོག་བཀག་དགོས་པ་དང་། དེ་རྗེས་ཕུ་ཏོག་དེ་ཤུགས་ཀྱིས་ཕྱི་པགས་ནང་དུ་འཇུག་དགོས་ལ། མཐའ་མཇུག་ལྷམ་སྒྲོག་བརྒྱབ་པ་བཞིན་སྒྲོག་གུ་རྒྱག་དགོས། ངེད་ཁྱིམ་གྱི་སྤོ་ལོ་དེ་རྟག་ཏུ་ཕུ་ཤོར་གྱི་ཡོད་པ་དང་། ཉིན་མོའི་དུས་སུ་དེ་ལ་ཕུ་ལྡིར་པོ་ཞིག་བརྒྱབ་ནའང་ཞག་པོ་གཅིག་ཕྱིན་སོང་ན་སྟོང་ལེབ་དུ་གྱུར་གྱི་ཡོད། ང་རང་རྟག་ཏུ་སྤོ་ལོ་དེ་ཁྱེར་ཏེ་རྩེད་མོ་རྩེད་བར་འགྲོ་བ་དང་། སྐབས་དེ་དུས་ཁྱིམ་ཚང་སོ་སོར་ཕུ་མདའ་དཀོན་ཞིང་། གལ་སྲིད་ཡོད་ཀྱང་ཕྲུ་གུ་ཚོར་བེད་སྤྱོད་བྱེད་འཇུག་པ་དཀའ། ངའི་སྤོ་ལོ་དེས་སྔོན་ལ་རྩེད་གྲོགས་ཚོར་ལས་ཀ་ཐེངས་གཅིག་བྱེད་འཇུག་དགོས་པ་ནི། ཕྲུ་གུ་ཚོས་སྤོ་ལོའི་ཕུ་ཏོག་ཁའི་ནང་བཅུག་སྟེ་ཁྱོད་ཀྱིས་ཕུ་ཁ་དོ་དང་། ངས་ཕུ་ཁ་དོ་རེ་སྐོར་བྱས་ཏེ་འབུད་པས་གདོང་པ་དམར་པོར་གྱུར་ཞིང་། སྐེ་ཡང་སྦོམ་རུ་འགྲོ་བའི་སྣང་བ་ཡོང་གི་ཡོད། ཕྲུ་གུ་རྒན་པས་སྔོན་ལ་ཕུ་བརྒྱབ་ཟིན་རྗེས་ཆུང་བ་ཚོས་མཐུད་ནས་རྒྱག་དུས་དབུགས་ཚད་ཆུང་བ་འགའ་ཤས་ཀྱི་ཕུ་སྤོ་ལོའི་ནང་དྭ་རྒྱག་ཐུབ་རྒྱུ་བཞག་དེ་ལས་ལྡོག་སྟེ་སྤོ་ལོས་རང་གི་ཁའི་ནང་ཕུ་གང་བརྒྱངས་ནས་སྡོད་ཀྱི་ཡོད། དེ་ལྟར་རྩེ་དགོད་དང་འཁང་རའི་ཁྲོད་དུ་ཡང་སྐོར་བསྐྱར་སྐོར་ངང་ཕུ་བརྒྱབ་ནས་མཐའ་མཇུག་སྤོ་ལོ་ལྡིར་ཙམ་ཡོང་ཐུབ་ཀྱི་ཡོད།
སྤོ་ལོ་རྒྱག་མཁན་གྱི་ཕྲུ་གུ་ནི་ཧ་ཅང་མང་བས་དབང་ཆེ་བ་དང་། རྒྱག་རྩལ་མཁས་པ་རྣམས་རྒྱག་ཐུབ་པ་སྨོས་མེད་རེད། ང་རང་སྤོ་ལོ་རྒྱག་རྩལ་ཧ་ཅང་གི་ཞན་ཡང་སྤོ་ལོའི་བདག་པོ་ཡིན་པས་ཐེངས་མི་རེ་ངོ་རེར་འགྲན་བསྡུར་ནང་བཞུགས་ཆོག སྐབས་རེ་ང་རང་རྩེད་མོ་རྩེད་མི་འདོད་པའམ་ཁྱིམ་དུ་ལྟོ་ཆས་བཟའ་བར་ལོག་དགོས་ཚེ་ཕྲུ་གུ་ཚོས་ང་ལོག་མི་འགྲོ་བའི་ཞུ་བ་འཐེན་གྱི་ཡོད། སྐབས་རེ་ཡང་ང་རང་སྤྲོ་བ་མི་འཕེལ་སྐབས་ལམ་སེང་སྤོ་ལོ་སྒྲུག་ནས་ཁྱིམ་དུ་ལོག་གི་ཡོད་པས། སྤོ་ལོར་དབྱིངས་ཚུད་པའི་རྩེད་གྲོགས་རྣམས་གློག་ཆད་པའི་གློག་འགུལ་རྩེད་ཆས་དང་འདྲ་བར་ས་དེར་ཀེ་རེར་ལངས་སྡོད་པ་དང་། གང་ཙམ་སོང་རྗེས་ངའི་རྒྱབ་ཏུ་གཞི་ནས་ཚིག་ངན་གྱི་སྒྲ་སྒྲོག་གི་ཡོད། སྐབས་དེ་དུས་རྐང་རྩེད་སྤོ་ལོ་ནང་བཞིན་ཕྲུ་གུ་ཚོའི་ཡིད་དབང་འགུག་ཐུབ་མཁན་གྱི་རིག་གནས་རོལ་རྩེད་ཧ་ཅང་གི་དཀོན་པས། ཕྲུ་གུ་ཚོས་རྐང་རྩེད་སྤོ་ལོར་དགའ་ཞེན་བྱེད་ཚད་ནི་སྨྱོ་བའི་ཚད་དུ་སླེབས་པ་དང་འདྲ། གཞིས་ཀ་རྩེར་སྐད་གྲགས་ཆེ་བའི་ཅའོ་ཁྲང་ཞེས་པའི་ཐང་ཆེན་ཞིག་ཡོད་པ་དང་། གཞི་ཁྱོན་ཧ་ཅང་ཆེ་བའི་ཐང་ཆེན་དེར་ལུས་རྩལ་ཀྱི་སྒྲིག་ཆས་ནི་ཁ་སྤྲོད་དུ་གནས་པའི་རྐང་རྩེད་སྤོ་ལོའི་སྒོ་གཉིས་རང་ལས་མེད། ཐང་ཆེན་དེ་ནི་རྩྭ་སྔོན་རྐང་གཅིག་མེད་པའི་སྐྱ་ཐེར་ཐེར་གྱི་བྱེ་ས་མཁྲེགས་པོ་ཞིག་ཡིན་ལ། སྤང་ནི་སྦར་མཐིལ་ཙམ་ཡང་རིག་རྒྱུ་མེད། སློབ་གྲྭ་གྲོལ་རྗེས་སམ་དུས་ཆེན་དང་ངལ་གསོའི་དུས་སུ་ས་ཆ་འདི་ནི་ཕྲུ་གུ་ཚོའི་སྤྲོ་སྣང་བྱེད་སའི་ཞིང་ཁམས་རང་ཡིན། ཁོ་ཚོས་སོ་སོས་བཟོས་པའི་རིགས་སྣ་ཚོགས་ཀྱི་སྤོ་ལོ་རྒྱག་བཞིན་རྐང་རྩེད་སྤོ་ལོ་མཁས་ཅན་དུ་འགྱུར་རྒྱུའི་སྐྱིད་པའི་རྨི་ལམ་སྐྲུན་བཞིན་གནས། ལྷག་པ་ལྡང་དུས་སུ་ཐལ་རྡུལ་གྱིས་ས་གཞི་འགྲིབ་ནས་ཕྲུ་གུ་ཚོའི་རྔུལ་ཆུས་ཡོངས་སུ་བརླན་པའི་ངོ་གདོང་ལ་ཐལ་བའི་ཤ་གསོས་ཤིག་བྱུག་པ་དང་། ཆར་དུས་སུ་ས་བྱེ་རྣམས་འདམ་རྫབ་ཏུ་གྱུར་ནས་ཐེངས་ཤས་འགྲན་རྗེས་ཚང་མ་འདམ་མི་ལྟ་བུར་གྱུར། དེ་ལས་ཀྱང་ཉེན་ཁ་ཆེ་བ་ཞིག་ནི་སྤོ་ལོའི་ཐང་སྟེང་ལ་ཐེངས་གཅིག་འགྱེལ་ན་རྨ་མི་བཟོ་བར་ལུས་པ་གཅིག་ཀྱང་མེད་པ་དང་། ཕྲུ་གུ་རེ་འགའ་འགྱེལ་ཤུགས་ཆེ་དྲག་པས་རྡོ་བྱེར་བརྡར་ནས་པགས་པ་ལྷེབ་ཙམ་བཤུས་ཤིང་། ཁྲག་དམར་འཛར་འཛར་དུ་ཐོན་གྱི་ཡོད། འོན་ཀྱང་དེ་ཚོ་ཚང་མས་ཕྲུ་གུ་ཚོའི་རྩེད་སེམས་འགོག་མི་ཐུབ་ཅིང་། རྐང་རྩེད་སྤོ་ལོའི་ཡིད་དབང་འཕྲོག་ཤུགས་ལ་བཀག་འགོག་བྱེད་ཐབས་བྲལ།
དུས་ཀྱི་འཁོར་མདའ་༡༩༢༠ལོར་བསྒྱུར་དུས་རྐང་རྩེད་སྤོ་ལོའི་ལུས་རྩལ་དེ་ལྷ་སར་སྤེལ་འགོ་ཚུགས་ཤིང་། བྱ་དངོས་དཔེ་གསར་ལ་དགའ་བའི་སྐུ་དྲག་གི་བུ་ཕྲུག་དང་། ཚོང་པ། སློབ་མ་སོགས་ཀྱིས་རྐང་རྩེད་སྤོ་ལོ་དེ་དཔེ་གསར་གྱི་རོལ་རྩེད་བྱེད་སྒོ་ཞིག་ཏུ་བརྩིས་པ་དང་། དེ་ནས་རིམ་བཞིན་ཁྱབ་གདལ་བྱུང་། སྔོན་ལ་ཕྱི་རྒྱལ་དུ་སོང་ནས་དེ་གར་རྐང་རྩེད་སྤོ་ལོ་རྩེད་སྟངས་མཐོང་མྱོང་བའི་སྐྱེ་བོ་རེ་འགས་རས་ཀྱི་སྤོ་ལོ་བཟོས་ནས་བརྒྱབ་པ་དང་། རྗེས་སུ་འབྱོར་པ་ཅན་གྱི་སྐུ་དྲག་གི་བུ་ ཕྲུག་དང་། ཚོང་པས་ཕྱི་རྒྱལ་ནས་རྐང་རྩེད་སྤོ་ལོ་ངོ་མ་ཁྱེར་ཡོང་། རྐང་རྩེད་སྤོ་ལོའི་ལུས་རྩལ་འདིར་བོད་དུ་མི་མང་པོས་དགའ་ཞེན་དང་ཡིད་བཞུགས་བྱེད་ཀྱི་ཡོད་མོད། འོན་ཀྱང་སྐབས་དེ་དུས་ཀྱི་བོད་ས་གནས་སྲིད་གཞུང་དང་། སྐུ་དྲག་རྒན་གྲས་ཚོའི་ཁྲོད་ནས་འགོག་རྐྱེན་བཟོས་ཤིང་། ལྷག་པར་སྐུ་དྲག་རྒན་གྲས་ཚོས་ལུས་རྩལ་གྱི་བྱེད་སྒོ་འདི་འདྲར་མཐོང་མི་བདེ་བ་བྱེད་པ་སྟེ། ལོ་ན་ཆུང་བའི་སྐུ་དྲག་ཚོས་འགྲན་རའི་ནང་བདེ་འཇགས་ཁྱུག་པོས་རྒྱུགས་ཆེད་ཐོབ་ཐང་མཚོན་བྱེད་ཀྱི་པ་ལྕོག་དང་། པ་ལྕོག་སྟེང་གི་གའུ་མར་འགྲོལ་བ་དང་། ད་དུང་རིན་ཐང་ཆེ་བའི་རྣ་རྒྱན་སོག་བྱིལ་དང་། ཨ་ལོང་སོགས་ཚང་མ་བཀྲོལ་ཏེ་གོས་སྲབ་གྱོན་ནས་འགྲན་བསྡུར་བྱེད་ཀྱི་ཡོད་པས་བཀྲ་མི་ཤིས་པ་ཞིག་ཏུ་བལྟ་ཡི་ཡོད། གང་ལགས་ཤེ་ན་སྐབས་དེ་དུས་བོད་ལ་དཔོན་རིགས་གནས་དབྱུང་བཏང་ན་གཞི་ནས་མགོ་ཐོག་གི་གའུ་བཀྲོལ་བ་དང་། འབྱོར་ལྡན་ཁྱིམ་ཚང་སྟོངས་སོང་ན་གཞི་ནས་རྣ་རྒྱན་དཀྲོལ་གྱི་ཡོད། རྒྱན་ཆ་དེ་ཚོ་ནི་ཐོབ་ཐང་དང་དཔལ་འབྱོར་གྱི་མཚོན་རྟགས་རང་ཡིན། འོན་ཀྱང་དཔེ་གསར་འབའ་ཞིག་དོན་དུ་གཉེར་བ་ནི་གཞོན་ནུ་ཚོའི་འཚོ་བའི་ཁྱད་ཆོས་ཡིན་པས་སྐབས་དེ་དུས་ཀྱི་ན་གཞོན་སྐུ་དྲག་རྣམས་ཀྱིས་འཕྱ་དམོད་དང་། སྡིགས་མོའི་ཁྲོད་དུ་རྐང་རྩེད་སྤོ་ལོའི་ལུས་རྩལ་གྱིས་སྟེར་བའི་སྤྲོ་སྣང་དང་ངར་ཤུགས་ཅི་དགར་མྱོང་བཞིན་མཆིས།
༡༩༣༠ལོའི་ཡས་མས་སུ་རྐང་རྩེད་སྤོ་ལོའི་ལུས་རྩལ་འདི་བཞིན་ལྷ་སའི་ནང་རྒྱ་ཆེར་འཕེལ་ཞིང་། སྤྱི་ཚོགས་ཀྱི་རྨང་གཞི་རྒྱ་ཁྱབ་ཡོད་པའི་ལུས་རྩལ་གྱི་རྣམ་གྲངས་ཤིག་ཏུ་ཕྱིན། སྔ་རྗེས་སུ་སྐུ་དྲག་གི་རུ་ཁག་དང་། ཏར་ཁང་རུ་ཁག གོ་མིན་ཏང་སློབ་ཆུང་གི་སློབ་མའི་རུ་ཁག ཝ་པ་གླིང་ཧུད་རིགས་རུ་ཁག་སོགས་དང་། ད་དུང་ལྷ་སར་ཡོད་པའི་ཕྱི་གླིང་པས་ཀྱང་སྤོ་ལོའི་རུ་ཁག་སྒྲིག་འཛུགས་བྱས་པ་ནི་དབྱིན་ཇིའི་ལས་ཚབ་ཁྲུའི་མངའ་འོག་གི་བདེ་སྐྱིད་གླིང་ཁའི་རུ་ཁག་དང་། བལ་པོའི་ཚོང་པའི་རུ་ཁག་སོགས་སྔ་རྗེས་སུ་ལས་ཞོར་རྐང་རྩེད་སྤོ་ལོའི་རུ་ཁག་བཅུ་ལྷག་སྒྲིག་འཛུགས་བྱུང་ཞིང་། གཟའ་འཁོར་རེའི་རེས་གཟའ་ཉི་མར་རྟག་ཏུ་འགྲན་བསྡུར་བྱེད་ཀྱི་ཡོད། དེ་ཉིན་ལྷ་ས་གྲོང་གི་སྐྱེ་བོ་རྣམས་རྩེ་དྲུང་གླིང་ཁར་(དེང་དུས་བོད་དམག་ཁུལ་ཁང་གི་ཤར་ངོས།)འདུས་ཏེ་རྐང་རྩེད་སྤོ་ལོའི་འགྲན་བསྡུར་ལ་བལྟས་ནས་འཁྲུག་ཆ་དོད་ཤོས་ཀྱི་བར་སྐོར་དུ་ཧ་ལམ་ཚོང་ཁང་ཚང་མ་སྒོ་བརྒྱབ་སྟེ་ཁུ་སིམ་དུ་གནས་པ་དང་། སྐོར་བར་ཕེབས་མཁན་གྱི་བགྲེས་སོང་ཁ་ཤས་ལས་མཐོང་རྒྱུ་མེད།
ཤ་བརྡོལ་ཁྲག་བརྡོལ་གྱི་ན་གཞོན་བོད་དམག་དང་། དགོན་སྡེ་ཁག་གི་ན་གཞོན་སེར་མོ་བ་ཚོས་ཀྱང་རྐང་རྩེད་སྤོ་ལོའི་འགྲན་བསྡུར་ནང་བཞུགས་རྒྱུའི་འདུན་པ་ཆེན་པོ་བྱེད་ཅིང་། མཐར་བོད་དམག་སྤོ་ལོའི་རུ་ཁག་སྒྲིག་འཛུགས་བྱུང་བ་དང་། སྐབས་དེ་དུས་གོ་མིན་ཏང་སློབ་ཆུང་གི་ནང་དུ་ཉི་ཧོང་དུ་སློབ་གཉེར་ལ་ཕེབས་མྱོང་ཞིང་། སྤོ་ལོ་རྒྱག་རྩལ་ལ་ཤིན་ཏུ་མཁས་པའི་དགེ་རྒན་ཞིག་ཡོད་པ་དེ་གདན་ཞུ་བྱས་ནས་སྦྱོང་བརྡར་ཁྲིད་སྟོན་བྱས་ཡོད། སེར་མོ་བ་ཚོ་ནི་ཆོས་ལུགས་ཀྱི་གནོན་ཤུགས་ཀྱིས་རྐྱེན་པས་རང་སོ་སོའི་སྤོ་ལོའི་རུ་ཁག་འཛུགས་ཐུབ་མེད་པ་དང་། ན་གཞོན་སེར་མོ་བ་ཚོ་ཡང་འགྲན་རའི་ཐོག་གི་སྒེག་ཉམས་འཆོར་བའི་རུ་མི་ཞིག་ཏུ་གྱུར་ཐུབ་མེད། ཡིན་ནའང་ཁོ་ཚོ་འཁྲུག་ཆ་དོད་ཤོས་ཀྱི་གཟིགས་མོ་བར་གྱུར་བ་ནི་སུས་ཀྱང་བཀག་འགོག་བྱེད་ཐབས་བྲལ།
སངས་རྒྱས་བསྟན་པའི་གཟི་བྱིན་གྱིས་ཡོངས་སུ་བཀླུབས་པའི་ལྷ་ལྡན་གྱི་ཞིང་ཁམས་འདིར་འཕྲོག་རྩོད་གཏུམ་སྤྱོད་ཀྱིས་གང་བའི་རྩེད་ལས་འདི་འདྲ་ཞིག་ཚེགས་མེད་ལམ་ལྷོངས་ཀྱིས་འཕེལ་རྒྱས་བྱུང་བ་ནི་བསམ་ཡུལ་ལས་འདས་པ་རང་རེད། ངོ་མ་བསམ་ཚོད་ལྟར་༡༩༤༡ལོའི་ཉིན་ཞིག་ལ་སེར་བ་ཐེངས་གཅིག་བབས་པ་དེས་ལུས་རྩལ་གྱི་བྱེད་སྒོ་འདི་བཀག་འགོག་བྱེད་རྒྱུར་ཁ་གཡར་ས་ཡག་ཤོས་ཤིག་རྙེད།
༡༩༤༡ལོའི་དབྱར་ཁར་རྐང་རྩེད་སྤོ་ལོར་དགའ་བའི་ལྷ་ས་བ་ཚོས་རྐང་རྩེད་སྤོ་ལོའི་རུ་ཁག་བཅུ་གཅིག་སྒྲིག་འཛུགས་བྱས་ནས་གཞི་ཁྱོན་ཆུང་ངུ་མ་ཡིན་པའི་རིམ་མཚུངས་མཉམ་འགྲན་ཞིག་གཉེར། གཟིགས་མོ་བ་ཚོས་སུས་འགྲན་བསྡུར་ཨང་དང་པོ་ལེན་མིན་ཐད་ལ་དོ་སྣང་ཆེན་པོ་བྱེད་པ་དང་། སྐྱེ་བོ་མི་ཉུང་བ་ཞིག་གིས་ད་དུང་ཕན་ཚུན་རྒྱན་འཛུགས་བྱས་ཏེ་འགྲན་བསྡུར་གྱི་རྒྱལ་ཕམ་མཇུག་འབྲས་ལ་བལྟ་བཞིན་ཡོད། ཉིན་ཞིག་འགྲན་ནུས་ཆེ་ཤོས་ཀྱི་སྐུ་དྲག་རུ་ཁག་དང་། བདེ་སྐྱིད་གླིང་ཁའི་དབྱིན་ཇིའི་རུ་ཁག་གཉིས་དབར་དཔུང་རྭ་བཤམས་པས་གཟིགས་མོ་བ་ཚོའི་སེམས་ཤུགས་ངར་ལ་སྤྲོ་བ་རབ་ཏུ་བརྟས་བཞིན་གནས། གཟིགས་མོ་ཚོའི་ཁྲོད་ནས་བར་མི་ཆད་པར་སྐད་འབོད་སྒྲོག་ནས་སྐུ་དྲག་རུ་ཁག་ལ་ངར་ཤ་སློང་བ་དང་། ངེས་པར་དུ་བདེ་སྐྱིད་གླིང་ཁའི་དབྱིན་ཇི་བའི་རུ་ཁག་ཕམ་ཉེས་སུ་གཏོང་དགོས་ཞེས་སྐུལ་མ་བཏང་། འགྲན་རའི་མཐའ་འཁོར་ལ་ཐག་པ་བཏང་སྟེ་འགྲན་ར་གྲུ་བཞིར་གནས་པ་དང་། དཔལ་འབྱོར་ཡོད་པའི་མི་ཚོས་ཐག་པའི་ཕྱི་ལོགས་སུ་གདན་བཏིང་ཞིང་། མདུན་དུ་ཞལ་བཟས་སྒྲིག་གཤོམ་བྱས་ནས་ཞལ་ཟས་ཟ་བཞིན་སྤོ་ལོར་བལྟ་བ་དང་། ཁོ་ཚོའི་རྒྱབ་ཏུ་གཟིགས་མོ་བ་ཕལ་པ་རྣམས་མི་ཚོགས་ལས་གྲུབ་པའི་གྱང་བཞིན་གནས།
འགྲན་བསྡུར་འགོ་ཚུགས་རྗེས་ནམ་མཁའ་ནི་སྔོ་ཞིང་དྭངས་ལ། ཉི་འོད་ཚ་ལམ་ལམ་དུ་འཕྲོ་བཞིན་འགྲན་རའི་ཁྲོད་ཀྱི་དངངས་འཚབ་དང་། ཛ་དྲག་གི་རྣམ་པ་ཡུག་གཅིག་ཏུ་འདྲེས་ནས་མཁའ་རླུང་ཁྲོད་ཀྱི་རྔུལ་དྲི་ཡང་བཙིར་བ་ལྟར་དུ་འཐུལ་ཡོང་། བདེ་སྐྱིད་གླིང་ཁའི་དབྱིན་ཇིའི་རུ་ཁག་གིས་སྤོ་ལོ་གཅིག་བླུགས་སྐབས་འགྲན་ར་ཡོངས་སྐད་ཅོར་གྱིས་ཁེངས་ཤིང་། རེ་ཆད་ཀྱི་གཟིགས་མོ་བ་ཚོ་ནི་ཁོང་ཁྲོ་ཞི་ཐབས་བྲལ་བ་དང་། ལྷག་པར་དུ་སེར་མོ་བ་ཚོ་ནི་དབྱིན་ཇིའི་མི་ཚུར་འཐེན་ནས་ཐེངས་གཅིག་ཉེས་ན་གཞི་ནས་ཁོང་ཁྲོ་ཞི་རྒྱུ་ཡིན་པ་ལྟར་དུ་གནས། འགྲན་རའི་ཐོག་ཏུ་དངངས་འཚབ་ཀྱི་རྣམ་པ་ཆེས་ཆེར་རྒྱས་པའི་སྐབས་དེར་དགོད་བྲོ་བའི་གནས་ཚུལ་ཞིག་ཐོན་པ་སྟེ། འགྲན་རའི་ཁྲོད་ཀྱི་ཚེར་ཕུང་གི་གསེབ་ཞིག་ནས་གློ་བུར་དུ་རི་བོང་གཅིག་ཐོན་བཞིན་འགྲན་རའི་ནང་ཕར་རྒྱུགས་ཚུར་རྒྱུགས་བྱས་པ་དང་། རུ་མི་ཚོས་རྐང་རྩེད་སྤོ་ལོ་གཡུགས་ཏེ་རི་བོང་རྗེས་འདེད་བཏང་བས་གཟིགས་མོ་བ་ཚོ་ནི་དགོད་སྒྲའི་ཁྲོད་དུ་ཡུད་ཙམ་གནས་ནས་དངངས་འཚབ་ཀྱི་སེམས་པ་འཁྱུག་ཙམ་ངལ་གསོ་ཐེབས་པ་བཟོས། རི་བོང་དེ་ཅུང་མ་འགོར་བར་མཐོང་རྒྱུ་མེད་པར་སོང་བ་དང་། ཡང་འགྲན་བསྡུར་མུ་མཐུད་འགོ་ཚུགས། འགྲན་བསྡུར་གྱི་ཚ་རླབས་མེ་ལྟར་འཕྱུར་བའི་མཚམས་དེར་མཁའ་དབྱིངས་སུ་གློ་བུར་དུ་སྤྲིན་ནག་མཐུག་པོ་འཁྲིགས་པ་དང་སྐད་ཅིག་ཉིད་ལ་མཐོང་རྒྱུ་དཀོན་པའི་སེར་བ་རྡོག་ཧ་ཅང་ཆེ་བ་བབས་ཏེ་གཟིགས་མོ་བ་དང་སྤོ་ལོ་བ་རྣམས་ནི་མགོ་བོ་བཀབ་སྟེ་ཕྱོགས་བཞིར་བྲོས་པ་དང་། མི་ཁ་ཤས་ལ་རྨས་སྐྱོན་ཡང་ཅུང་ཟད་ཕོག
གློ་བུར་དུ་བྱུང་བའི་སེར་བ་དེས་གླེང་གྲོས་འདི་ལྟར་བྱུང་བ་སྟེ། རྒྱང་རིང་ནས་བལྟ་སྐབས་སེར་བ་དེ་ཕོ་བྲང་པོ་ཏ་ལའི་ཕྱོགས་ནས་འགྲན་རའི་ཐོག་ཁ་གཏུགས་ལ་བབས་པ་དང་། རྐང་རྩེད་སྤོ་ལོའི་འགྲན་ར་དེ་རང་སྐྱ་ཆིལ་ཆིལ་དུ་གྱུར་བ་ལས་ས་ཆ་གཞན་ནི་སྔར་བཞིན་སྐམ་པོར་གནས་འདུག་ཅེས་བརྗོད། དེ་ལྟ་བུའི་ནམ་རྒྱུན་དང་མི་འདྲ་བའི་གནམ་གཤིས་ཀྱི་འགྱུར་ལྡོག་དེས་མཐའ་མཇུག་མི་རྣམས་ལ་ཚོད་དཔག་འདྲ་མིན་འདི་འདྲ་ཞིག་བྱུང་བ་སྟེ། རྣམ་ཀུན་སེར་བ་བབས་ཀྱི་མེད་པར་རྐང་རྩེད་སྤོ་ལོ་རྒྱག་པའི་སྒང་དེ་རང་ལ་བབས་དོན་ཅི་ཡིན། ཏག་ཏག་འགྲན་རའི་ཐོག་ཏུ་བབས་པ་ལས་ས་ཆ་གཞན་ལ་མི་བབས་པ་གང་ཡིན། སེར་བ་མ་བབས་གོང་དུ་འགྲན་རའི་ནང་རི་བོང་ཐོན་པ་དེ་སྔ་ལྟས་ཅི་ཡིན་ཞེས་པ་སོགས་རྒྱུན་ལྡན་མིན་པའི་གནམ་གཤིས་འགྱུར་ལྡོག་བྱུང་བ་དེས་ལྷ་སའི་ནང་འདྲ་མིན་སྣ་ཚོགས་ཀྱི་ཚོད་དཔག་ཐོན།
ལྷ་ཡི་བཀོད་པ་ཆེས་མཐོར་བརྩི་བའི་སྤྱི་ཚོགས་ཁྲོད་དེ་ལྟ་བུའི་རྒྱུན་གཏན་མ་ཡིན་པའི་རང་བྱུང་གི་སྣང་ཚུལ་དེ་རིགས་ནི་ཚོད་དཔག་བྱེད་པའི་རྒྱུ་རྐྱེན་འོས་ཤོས་སུ་སོང་ངེས་ལ། འཆར་ཡན་བཟང་བའི་མི་ཚོས་སངས་རྒྱས་ཀྱི་དབུ་ལ་རྡོག་རྒྱག་འབུད་ན། མཇུག་འབྲས་དེ་འདྲ་ཡོང་རྒྱུ་རང་རེད་ཅེས་བཤད། དགོན་སྡེ་ཁག་ལ་ཐེངས་དེའི་འགྲན་བསྡུར་གྱིས་རྐང་རྩེད་སྤོ་ལོའི་ལུས་རྩལ་མུ་མཐུད་འཕེལ་རྒྱས་ཡོང་བར་བཀག་འགོག་བྱེད་པའི་དེ་བས་ཁུངས་ལྡན་པའི་རྒྱུ་མཚན་རྙེད་ཐུབ་པ་བྱུང་། དགོན་སྡེ་རྣམས་ཀྱིས་དང་ཐོག་ནས་རྐང་རྩེད་སྤོ་ལོའི་ལུས་རྩལ་ལ་ངོ་རྒོལ་བྱེད་པ་དང་། རྐང་རྩེད་སྤོ་ལོའི་ལུས་རྩལ་གྱིས་ཆོས་ལུགས་ལ་འཇིགས་ཉེན་བཟོ་ཡི་འདུག གང་ཡིན་ཟེར་ན། འགྲན་བསྡུར་བྱེད་སྐབས་གྲ་པ་མང་པོ་ཞིག་སེམས་པ་ཆོས་ལ་མི་གནས་པར་དགོན་པ་ནས་ཐོན་ཏེ་འགྲན་རའི་ཐོག་གི་རྐང་རྩེད་སྤོ་ལོར་དབྱིངས་བཞུགས་ནས་སྡོད་ཀྱི་འདུག ད་རེས་གློ་བུར་དུ་སེར་དྲག་བབས་པ་དེ་སངས་རྒྱས་ཀྱིས་ཀྱང་དེ་ལྟ་བུའི་དམུ་རྒོད་ཀྱི་རྡོག་རྒྱག་ལ་ཞེན་ལོག་སྐྱེས་པའི་ར་གསལ་པོར་འཕྲོད་ཐུབ་པ་རེད་ཅེས་བརྗོད། འཁྲུག་ཆ་དོད་པའི་རྐང་རྩེད་སྤོ་ལོའི་ལུས་རྩལ་དེ་དུས་དེ་ནས་བཟུང་བོད་ཀྱི་ཡུལ་དུ་བཀག་འགོག་བྱེད་པའི་ལས་དབང་འཕྲད།
༡༩༥༡ལོར་བོད་ལ་ཞི་བས་བཅིངས་འགྲོལ་བྱས་རྗེས་རྐང་རྩེད་སྤོ་ལོའི་ལུས་རྩལ་ལ་སླར་ཡང་ཚེ་སྲོག་གསར་པ་ཞིག་རྙེད། གང་ལགས་ཤེ་ན། མ་གཞི་ནས་ལུས་རྩལ་དེ་ལ་གཞི་ཁྱོན་ཆེ་བའི་རྨང་གཞི་ཡོད་སྟབས་དེ་མ་ཉིད་དུ་བོད་ཀྱི་ལུས་རྩལ་བྱེད་སྒོའི་ཁྲོད་ནས་འཕེལ་རྒྱས་མྱུར་ཤོས་དང་། མི་དམངས་ཚོས་དགའ་ཤོས་བྱེད་པའི་བྱེད་སྒོ་ཞིག་ཏུ་གྱུར་བ་དང་། ལྷག་པར་ལས་རིགས་ཁག་དང་། སློབ་གྲྭ་ཁག་གི་ན་གཞོན་ཚོའི་ཁྲོད་ནས་དེ་ལ་དགའ་དད་བྱེད་མཁན་ཡང་མང་པོ་དོན།
༡༩༥༦ལོར་བོད་ཀྱི་རྒྱལ་གཅེས་གཞོན་ནུའི་མཛའ་མཐུན་ཚོགས་པས་བོད་ཀྱི་ལུས་རྩལ་བལྟ་སྦྱོང་རུ་ཁག་སྒྲིག་འཛུགས་བྱས་ནས་རྒྱལ་ཡོངས་ཀྱི་ས་ཆ་ཁག་ཏུ་སྐོར་སྐྱོད་ཀྱིས་འགྲན་བསྡུར་བལྟ་སྦྱོང་བྱས་ཤིང་། ཚོགས་པ་དེའི་ནང་ནས་རྐང་རྩེད་སྤོ་ལོའི་རུ་ཁག་དེ་བལྟ་སྦྱོང་ཚར་རྗེས་པེ་ཅིང་ལུས་རྩལ་སློབ་གླིང་དུ་ཟབ་སྦྱོང་བྱས་ཏེ་བསྡད་པ་དང་། དེ་སྔའི་སུའུ་ལེན་གྱི་རོགས་སྐྱོར་ལུས་རྩལ་དགེ་རྒན་སུའུ་སི་ཁེ་ཧྥུས་སློབ་ཁྲིད་གནང་། རུ་ཁག་དེ་བོད་དུ་ལོག་རྗེས་སླར་ཡང་རྐང་རྩེད་སྤོ་ལོར་དད་པའི་མི་མི་ཉུང་བ་ཞིག་སྐུལ་ཁྲིད་བྱས་པ་དང་། དེ་རྗེས་བོད་ཀྱི་གཞོན་ནུ་མཉམ་འབྲེལ་རུ་ཁག་དང་པོ་དང་། གཉིས་པ་སྒྲིག་འཛུགས་བྱས་ཤིང་། མང་ཚོགས་ཚོས་རུ་ཁག་དེ་གཉིས་ལ་ཧ་ཅང་གིས་དགའ་པོ་བྱེད་ཀྱི་ཡོད་ལ་ཁོ་ཚོར་རུ་ཁག་དམར་པོ་དང་དཀར་པོ་ཞེས་པའམ་ཡང་ན་པོ་ཏ་ལའི་རུ་ཁག་ཞེས་ཀྱང་འབོད་ཀྱི་ཡོད།
དེང་དུས་ཀྱི་བོད་དུ་མི་རྣམས་ཀྱིས་རྐང་རྩེད་སྤོ་ལོར་དོ་སྣང་དང་དགའ་ཞེན་བྱེད་ཚད་ནི་ཧ་ལམ་འཛམ་གླིང་སྤྱི་དང་མཉམ་མཚུངས་ཡིན་ལ། རྐང་རྩེད་སྤོ་ལོ་ནི་སྔར་བཞིན་དགའ་བསུ་ཆེ་ཤོས་ཐོབ་པའི་ལུས་རྩལ་གྱི་བྱེད་སྒོ་ཞིག་རང་ཡིན། ། ། །
པར་རིས་བར་འཁྱམས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
- ↑ དམག་དོན་དང་ལུས་རྩལ། ༼ཀྲུང་གོའི་བྱིས་པའི་ཤེས་བྱ་ཀུན་བཏུས།༽ མི་རིགས་དཔེ་སྐྲུན་ཁང་། ༢༠༠༧
དཔྱད་གཞིའི་དཀར་ཆག[རྩོམ་སྒྲིག]
བོད་ཀྱི་རྐང་རྩེད་སྤོ་ལོའི་འདས་དོན། ཆོས་གྲོགས་དྲ་ཚིགས་


c: text/html

text:
འབྲི་མོ་རོག་རོག་གི་རྣམ་ཤེས།
ཁང་གསར་ཚེ་དབང་རིག་འཛིན། (འོས་སྦྱོར།)
གཅིག
ངའི་སྐེ་ལ་ཞགས་ཐག་ཨ་ལུང་ཅན་དེ་བཞག་ནས་ལྷས་ར་ལས་དྲུད་འགྲོ་བའི་མཚན་མོ་དེ་བརྗེད་ཐབས་ཤིག་ཅི་ལ་ཡོད། མཚན་མོ་དེར་ཁྱི་སྟག་དམར་རི་སྒང་དུ་སྤྱང་རྫིའི་རྗེས་སུ་སོང་བའམ་ངེད་ཚང་གི་མར་ཕྱོགས་ཀྱི་གདོང་ནར་དེའི་འདབས་ནས་གློག་ཚུབ་བྱས་པར་རྒྱུག་པ་གང་ཡིན་མི་ཤེས་མོད། གང་ལྟར་ནོར་ལྷས་དང་ཉེ་སར་ཁོའི་རི་ལུང་སྒུལ་བའི་ཟུག་སྐད་མེད་པའི་ཤུལ་ནས། ངས་ནམ་དཀྱིལ་བར་ལྡད་རྡོ་ལྡད་ནས་ཉིན་གང་བོར་ཟོས་པའི་རྩྭ་དག་ཞིབ་བུར་བྱས་ཏེ་ཕོ་བ་བདེ་སྙོམས་སུ་བཏང་རྗེས་གཉིད་སྐྱིད་པོ་ཞིག་ལ་རོལ་སྒང་དེར། གར་བྱུང་འདིར་བྱུང་མ་གོ་བར་ངའི་སྐེའི་འདོགས་ཐག་ཕྱུ་གུ་(རྡང་ངོས་ཀྱི་ནོར་འདོག་བྱེད་ཀྱི་ཐུ་གུའི་མིང)བཀྲོལ་ནས་ཇི་ལྟར་འཐེན་ན་དེ་ལྟར་དབུགས་དགག་པའི་ཞགས་ཐག་སྦོམ་པོ་ཞིག་སྐེ་ལ་བསྐོན་ཏེ། མི་རྒོད་འགས་དྲུད་སོང་། ཁོ་ཚོས་ལག་མྱུར་ལྡན་པའི་ངང་ནས་ལྷས་རའི་ཕར་གའི་གད་ཤུར་གྱི་འོག་དེར་གཡག་ཆེན་ཞིག་གི་སྐེར་སྦྲེལ་ཏེ་མུན་ནག་ནང་དུ་བྲེལ་བྲེལ་གྱིས་གང་ཞིག་ཏུ་དེད། ངས་མི་ཚོས་ངུར་སྒྲ་རུ་འབོད་པའི་འོ་དོད་ཇི་ལྟར་བོས་ནའང་། ངས་ལུས་ཀྱི་ཆ་ཤས་ཡོངས་རྫོགས་ཀྱི་ཤེད་ཤུགས་དག་གཅིག་ཏུ་བསྡུས་དེ་རང་གི་སྤུན་མཆེད་དང་བདག་པོ་ཚང་གི་ཕྱོགས་སུ་ཇི་ལྟར་འཐེན་ནའང་། རི་བོང་གླག་གིས་བཅུམས་པ་ལྟར། གྱད་ཀྱིས་མིའུ་ཐུང་བཟུང་པ་ལྟར་སྔོན་ནས་གཡག་རྒོད་ཀྱིས་དྲུད་ཅིང་། མཇུག་ནས་རྡོ་ཆར་གྱིས་བརྒྱབ་ཏེ་གང་ཞིག་ཏུ་དྲུད་མ་དེད་ཀྱིས་བུད་སོང་།
འཇིག་རྟེན་མགོ་རྟིང་སློག་པའི་ཡ་ང་བའི་དོན་རྐྱེན་དེ་ནི་དེའི་རྗེས་ཡིན་ལ། དོན་རྐྱེན་དེ་ད་ལྟ་ད་དུང་དྲན་ཐེངས་རེར་ངའི་སྙིང་ལ་གློག་འཁྱུག་པ་ལྟ་བུའི་ཚ་ཤད་རྒྱུག་འོང་། མཚན་མོ་དེར་ནམ་མཁའི་ཟླ་བ་རི་བོ་གང་ཞིག་གི་གཏིང་རུམ་ནས་མཁའ་ལ་ཐོན་དུ་མ་ཡོད་ལ། ནམ་རྒྱུན་མཚན་མོར་མཁའ་དབྱིངས་སུ་ཤོང་གིན་མེད་པ་ལྟ་བུའི་སྐར་མའི་ཚོགས་ཀྱང་ས་འོག་ཏུ་བརྫངས་པ་ལྟར་མཐོང་དུ་མ་ཡོད། སྨག་ཧ་ཅང་ནག་པའི་མཚན་མོ་དེར་ང་རྒྱུས་མེད་ཀྱི་ལུང་ཁུག་ཅིག་ནས། སུག་བཞི་གྲུ་གུ་བཞིན་དུ་བསྒོང་ཞིང་བསྡམས་ནས་བཀྱིགས་ཏེ། འཆི་བདག་གཤིན་རྗེ་དངོས་སུ་ཐོན་པ་ལྟ་བུའི་མི་ངན་དེས་ཐག་པས་ངའི་མཆུ་ཏོ་ལ་དཀྲིས་མང་པོ་བརྒྱབ་ཏེ་དབུགས་དགག རི་བོ་ཐམས་ཅད་ངའི་མགོ་ཐོག་ཏུ་ལོག་པ་དང་། ཐ་ན་ཡངས་ཤིང་མཐའ་མེད་པའི་གནམ་དེའང་རྡིབ་སྟེ་རང་ཉིད་བཅིར་སྙམ་གྱི་འཇིགས་སྐྲག་བརྗོད་ལས་འདས་པ་ཞིག་ངའི་མགོ་ཐོག་ཏུ་འོང་། ངས་ལུས་ཀྱི་ལྷུ་ཚིགས་ཡོངས་འཐོར་རམ་སྙམ་པ་ལྟ་བུའི་འཕག་འཚག་བྱས་ཤིང་། མགོ་བོས་ཤུགས་ཀྱིས་ས་ལ་བརྡབས། རྔ་མ་གཡུག་ནས་སྲོག་སྐྱོབ་མཁན་ལ་རེ་འབོད་སོགས་ཇི་ལྟར་བྱས་ཀྱང་ཕན་འབྲས་ཅི་ཡང་མ་ཐོན་པར་ལུས་པོ་ཕ་བོང་ལྟར་གྲགས་མེད་འགུལ་མེད་ཏུ་བཏང་། ཡང་ན་ཆུ་རྡོ་ལྟར་འཁྱག་པོ་འཁྱག་རྐྱང་དུ་བཏང་།
ང་དྲན་པ་སོས་པའི་ཚེ་ན་ད་ཅིའི་སྨག་ནག་པའི་འཇིག་རྟེན་འདི་གློ་བུར་དཀར་སིང་ངེར་གྱུར་འདུག་ཅིང་། ད་ཅིའི་མི་ཚོས་ལག་ཏུ་ཁྲག་དམར་འཛག་པའི་གྲི་རིང་རེ་ཐོགས་ཏེ་ངའི་ལུས་པོའི་ཤ་དང་གོ་བ་སོ་སོར་ཕྲལ་གྱིན་འདུག མཆུ་ཏོ་ཁ་སྤུས་གཡོག་པའི་མི་དེས་མགོ་བོ་ཀྲོག་ཀྲོག་གིས་ཕར་ལྟ་ཚུར་ལྟ་བྱེད་ཀྱིན་ལྐོག་ལབ་ཀྱིས་“མགྱོགས་ཙམ་བྱོས་དང་། མི་གཞན་གྱིས་མཐོང་ན་ཚར་བ་རེད།” ངའི་སྐེ་ལ་ཞགས་ཐག་བསྐོན་པ་ནས་ད་ལྟའི་བར་དུ་ཁོ་ཚོར་སྐད་ཆ་ལབ་རྒྱུ་ཧ་ཅང་ཉུང་ལ། ལབ་པའང་ཤབ་ཤུབ་ཀྱི་ལྐོག་ལབ་ཁོ་ན་ཡིན་ཕྱིར་དེ་དག་གི་ནང་དོན་གཅིག་ཀྱང་མ་གོ་མོད། ད་ལྟ་ཁོ་ཚོའི་ལྐོག་ཤུབ་མི་ཚད་ཡང་ཤུབ་ཀྱིས་བཤད་ཀྱང་ངའི་རྣ་སྒོ་ནི་ཁོ་ཚོའི་མཆུ་ཏོར་གཏུགས་པ་ལྟར་ཧ་ཅང་གསལ་བོར་གོ་འོང་།
ང་ལ་ཚ་བའི་སྡུག་བསྔལ་ཅི་ཡང་མེད་མོད་རང་ཉིད་ཀྱི་ལུས་པོ་ད་ལྟ་མཚོན་རྣོན་པོའི་སོ་ཁ་ནས་ཤ་པགས་སོ་སོར་ཕྱེ་བཞིན་པར་མིག་གིས་ལྟ་ག་ལ་བཟོད་དེ་མ་བཟོད་པར་རི་བོའི་ཕག་ཏུ་སྐད་ཅིག་གིས་བྲོས། ཡིན་ནའང་ངའི་རྣ་ལམ་དུ་ཤ་པགས་སོ་སོར་ཕྱེ་བའི་སག་སྒྲ་གཟན་པོ་དང་། སུག་བཞི་གཅོད་པའི་སྐག་སྒྲ་སོགས་སྔར་བཞིན་གསལ་ཐེངས་ངེར་གོ་འོང་། ཐ་ན་ཁོག་པ་ཡོངས་སུ་གཤགས་ཏེ་དོན་ལྔ་སྣོད་དྲུག་ལེན་པའི་རྣམ་པ་དག་མིག་གི་སྔོན་དུ་བཤམས་འོང་། སྔོན་ཆད་ང་རང་རི་བོ་འདི་འདྲའི་ཕར་ནང་དུ་བགྲོད་དགོས་ན་དུས་ཚོད་ཤིན་ཏུ་རིང་བོ་དགོས་ཤིང་། རིའི་ཕར་རྒྱབ་ཀྱི་འཇིག་རྟེན་ནི་གསང་བ་ལྐོག་གྱུར་ལོས་ཡིན། དེ་རུ་རྩྭ་ཆུ་འཛོམས་པོ་ཡོད་དམ། ཡང་ན་སྤྱང་མོའི་འཇབ་སྒུག་ཡོད། ཡང་ན་རྫི་བོའི་གླུ་སྒྲ་ཡོད་པ་སོགས་ང་དེ་རུ་དབུགས་ལྷེམ་ལྷེམ་ངང་མ་ཐོན་བར་དུ་ཅི་ལ་རྟོགས་ཏེ་རྟོགས་མི་སྲིད། དེ་བས་ང་སླར་ཡང་བྲོས་ཏེ་ལ་དགུ་ལུང་དགུའི་ཕ་རོལ་དུ་ཡིད་ཙམ་གྱིས་བགྲོད། ཡིན་ནའང་ངའི་རྣ་ལམ་དུ་སྐེ་དང་རྐང་ལག རྩིབ་མ། ཚང་ར་སོགས་སོ་སོར་བཏོགས་ཤིང་གསེས་པའི་སྟ་རེའི་སྒྲ་དེ་གསལ་བོར་ཐོས་ཤིང་། མིག་བཙུམ་ནའང་ཤ་རུས་ཆུང་ངུ་ཆུང་ངུར་བགོ་བའི་རྣམ་པ་དེ་ལས་ཀྱང་གསལ་བོར་མཐོང་འོང་། ང་འཇིགས་ནས་སླར་ཡང་སྙིང་དུམ་བུ་དུམ་བུར་གས་སྙམ་བྱེད། ངས་ད་གཟོད་རང་གི་བདག་པོ་ཚང་དྲན་ནས་སྐྱབས་བཅོལ་གྱི་འདུན་པ་དྲག་པོས་གསོལ་བ་བཏབས།
བདག་པོ་ཚང་ནི་ད་དུང་སྐྱིད་པའི་མལ་ནས་རྔུར་བ་འཐེན་ནས་གཉིད་ལ་རོལ་འདུག ངས་བདག་པོ་བདག་མོ་གཉིས་ཀྱི་སྔས་མགོ་ནས་ཇི་ལྟར་བོས་ཀྱང་ཁོ་གཉིས་ཀྱི་རྣ་བ་ཟུང་ཁྲོ་ཆུས་སྦྱར་བ་ལྟར་གོ་ཚོར་མི་འདུག ངའི་སེམས་པ་རབ་ཏུ་ཕམ་སྟེ་གདུང་བ་ཆེན་པོས་ངུ་སྙིང་འདོད། ད་ནི་ཁོ་ཚོའི་ངའི་མགོ་བོའི་རྭ་གཉིས་བཅད་ཅིང་ངོ་སྤགས་ཡོངས་སུ་བཤས་སོང་བས་ངའི་མིང་ལ་འབྲི་མོ་རོག་རོག་ཅེས་ཐོག་སྲིད་དམ། “བཤས་རྐུན་འབུད་བྱེད་མགོ་དང་རྭ་རེད། མགོ་ལྤགས་བཤས་ཚར་བས་ད་ལྟ་རྒྱ་རྒྱ་རོག་རོག་གི་དབྱེ་བ་ཙམ་ཡང་ཤེས་མི་སྲིད། ད་རྭ་གཉིས་ས་འོག་ཏུ་སྦས་ཡག་ཅིག་བྱོས་དང་དེ་ནས་སེམས་ལྷོད་དུ་ཕབ་ན་ཆོག” མཆུ་ཏོ་ཁ་སྤུས་གཡོག་པའི་མི་དེས་ཡང་བསྐྱར་སྐད་མགོ་དམའ་མོས་དེ་ལྟར་ལབ། དངོས་གནས་རྭ་བཅད་ཅིང་ངོ་ལྤགས་ཡོངས་སུ་བཤས་རྗེས་ད་ནི་ང་ནག་རིས་ཡིན་ནམ་རོག་རོག་ཡིན་པའི་དབྱེ་བའང་ག་ལ་ཤེས།
བདག་པོ་ཚང་གིས་“ཐུལ་མ་འདིར་རྭ་ཁ་ཡག་པོ་ཡོད་པས་རྗེས་སུ་བེའུ་ཡག་པོ་ཏག་ཏག་ཁྲིད་ངེས་རེད་ཨང་།”ཞེས་བསྟོད་བསྔགས་བྱས་མྱོང་བ་དང་། རང་གིས་ཀྱང་དགྲ་ལ་འཐབ་བྱེད་དང་ཡང་ན་ལུས་ཀྱི་རྒྱན་ཆ་གཅིག་པུར་སྙམ་པ་འདི་ཁོ་ཚོས་སྟ་རེའི་སོ་ཁ་ནས་མགོ་དང་ཕྲལ་བས་མི་ཚད་དུང་ནང་དུ་སྦས་སོང་བས་ཕང་སེམས་ཀྱི་མཚོ་མོ་རབ་ཏུ་སྐྱོམ། གལ་ཏེ་ད་ལྟ་ངའི་མགོ་ན་རྭ་འཇོན་མོ་རྩེ་སྣོན་དེ་ཡོད་རྒྱུ་ན། གལ་ཏེ་ད་ལྟ་ངའི་ལུས་པོ་སྔར་བཞིན་བདེ་བདེ་ཐང་ཐང་ཡིན་རྒྱུ་ན་ངས་ཐེ་ཚོམ་མེད་པར་རྭ་ཅོ་ས་འོག་ཏུ་སྦ་མཁན་དེ་རྭ་རྩེར་རྒྱུན་ངེས། ཡིན་ནའང་ད་ལྟ་ངས་རང་གི་ལུས་པོ་བདག་གིར་འཛིན་མི་ཐུབ་པས་དེ་ནི་སྟོང་བསམ་ཞིག་ལས་ཅི། ད་དུང་པགས་པ་བཤུས་པའི་མགོ་རུས་རྗེན་པ་དེའང་དུམ་བུ་དུམ་བུར་གསེས་ཏེ་བགོས་སོང་། ཁོ་ཚོས་ངའི་ཤ་རུས་པགས་གསུམ་སོ་སོར་བགོས་ཏེ་རང་རང་གི་ཏ་ལེན་དུ་བླུགས་ནས་ང་སྐེ་སྦྲེལ་བྱེད་སའི་གཡག་ཆེན་དེ་དེད་ཀྱིན་བྲེལ་མྱུར་གྱིས་ལ་ཕར་རྒྱབ་ཀྱི་ཕྱོགས་སུ་ཆས།
ལ་མོའི་ཕར་རྒྱབ་ནི་ང་རང་སྔོན་ཆད་གཏན་ནས་འགྲོ་མ་མྱོང་ལ་མཐོང་ཡང་མ་མྱོང་བའི་ཡུལ་གྲུ་ཆ་མེད་ཅིག་རེད། ཡུལ་གྲུ་དེའི་རི་བོ་དག་གིས་གནམ་གྱི་ལྗིད་ཚད་མ་ཐེག་པར། སྔོན་ཆད་ངའི་རྨིག་འོག་གི་དབྱར་ཁའི་འདམ་འབག་བཞིན་ལེབ་ལེབ་དུ་བཏང་ནས་གནམ་གྱི་མཐའ་རྒྱང་རིང་རྒྱང་རིང་གི་ཐང་ལ་ཟུག་འདུག གཡག་གཅིག་དེད་ཅིང་ཏ་ལེན་དུ་ངའི་ཤ་རུས་དུམ་བུ་དུམ་བུར་བགོས་པའི་སྐྱ་མི་དེ་ཚོ་དེ་ལྟར་མཐའ་མི་མངོན་པའི་ཐང་ཆེན་དེའི་ཕྱོགས་སུ་ཧ་ཧ་ཧོ་ཧོའི་དགོད་སྒྲ་དང་བཅས་གཤར་སོང་། ང་ཆ་མེད་རྒྱུས་མེད་ཀྱི་ཡུལ་གྲུ་དེའི་ཕྱོུགས་སུ་འགྲོ་ག་ལ་འདོད་དེ། རང་གི་ཤ་ལས་ཆད་པའི་བུ་རྒྱུད་དང་གཉེན་ཉེས་གྲུབ་པའི་ནོར་ཁྱུ། དེ་ལ་བདག་པོ་རྒྱག་པའི་ཁྱིམ་ཚང་། དུས་བཞིར་རྩྭ་ཆུས་ཕྱུག་པའི་རང་ཡུལ་སོགས་རྒྱབ་ཕྱོགས་སུ་ཡོད་པས་ངས་དེ་དག་བསྐྱུར་ག་ལ་ནུས། ང་སྐད་ཅིག་ཉིད་དུ་རང་གི་ནོར་ཁྱུར་སླེབས།
ཞོགས་པའི་མཁའ་དབུགས་འཇམ་པོའི་ཁྲོད་དུ་བྱེའུ་འཇོལ་མོས་གསུང་སྐད་སྙན་མོ་གཅིག་ལ་གཅིག་འགྲན་གྱིས་གྲགས་ཀྱིན་འདུག་ཅིང་། བདག་མོས་ལྕི་སླེའུ་རུ་ལྕི་བ་སྒྲུག་གིན་འདུག ང་རང་ཉིད་འདོགས་ས་རུ་འཁོར་ནས་བསྡད་མོད། མོ་ང་འདོགས་ས་རུ་ཐོན་ཚེ་ཕར་བལྟ་ཚུར་བལྟ་བྱེད་ཀྱིན་“འབྲི་མོ་རོག་ཡག་མ་མདང་ནུབ་ཤོར་སོང་འདུག” ཅེས་ཁེར་ལབ་འགའ་བྱེད་ཞོར་དུ་ངས་ནམ་སྟོད་བཏང་བའི་ལྕི་བ་གཅིག་པོ་ལྕི་སླེའུ་རུ་འཕངས་ནས་མུ་མཐུད་དུ་ང་ཚོའི་རྡང་ནང་གི་ལྕི་བ་གཞན་དག་སྒྲུག ངས་ང་ཤོར་བ་མིན་པར་མཚན་གུང་དུ་མི་ངན་འགས་སྐེ་ཐུག་ལས་ཕྱུ་གུ་བཀྲོལ་ཏེ་བཙན་གྱིས་ཁྲིད་པའི་ཚུལ་ལབ་ནའང་མོ་ལ་སྣང་དོག་ཙམ་ཡང་མེད་པར་ཁ་ཏོན་ཆད་མ་མཐུད་ཅིག་འདོན་ཞོར་དུ་ང་ལ་ཁ་ཡ་གཏན་ནས་མ་བྱས།
གཉིས།
ཐེངས་འདིར་རྐུན་མ་ཚོས་ང་ཕྱུ་གུ་ལས་བཀྲོལ་བ་ནི་སྔོན་ཆད་བདག་པོ་ཚང་གིས་རྡང་ལས་ཕུད་པ་ལྟ་བུ་ཞིག་མ་ཡིན་པར། ང་ལ་སྡོད་བཟོད་མེད་པར་མདའ་མོ་གཞུ་ལས་ཤོར་བ་ལྟར་གང་ཞིག་ཏུ་ཤར་རེར་འགྲོ་དགོས་ཐུག་པ་ལྟ་བུ་ཞིག་ཡིན་མོད། ང་བཙན་ཚུགས་ཀྱིས་རང་གི་འདོག་སར་བསྡད། ད་ལྟ་བདག་མོ་གཅིག་པུས་ང་ལ་སྣང་དོག་མི་བྱེད་པའི་མི་ཚད་པར། ང་ལ་ཤིན་ཏུ་སྙིང་ཉེ་བའི་གཡས་གཡོན་གྱི་འབྲི་མོ་རྒྱ་རིས་མ་དང་འཛི་ར་མས་ཀྱང་ཁ་ཡ་གཏན་ནས་མི་བྱེད་པར་མི་མཐོང་ཁུལ་བྱས་འདུག དེ་བས་ང་རང་ལྷག་ཏུ་སྡོད་བཟོད་མི་བདེ་བར་མཚན་མོར་ཁྱི་སྟག་དམར་གྱིས་སྤྱང་རྫི་ལེན་པ་ལྟར་ནོར་ལྷས་དང་རྟ་ར། ལུག་ར་སོགས་ཀྱི་མཐའ་རུ་རྒྱུག ང་གཅིག་པུ་མ་གཏོགས་ངེད་ཚང་གི་རྟ་ནོར་ལུག་གསུམ་གྱི་ཁྱུ་ཚོགས་ཆེན་པོ་འདི་ནི་རང་རང་ས་ན་ལྷོད་ཅིག་གེར་བསྡད་འདུག
བདག་མོས་ལྕི་བ་སྒྲུག་ཚར་ནས་དུ་བ་སྔོ་ལྷོག་ལྷོག་འཕྱུར་གྱིན་པའི་སྦྲ་ཁྱིམ་དུ་ཕྱིན། ང་ལ་རྐུན་མ་དག་གིས་མིག་དང་རྣ་བ་ལྷག་མ་ཞིག་སྤྲད་པ་ལྟར་སྔོན་ཆད་ལས་རྡབ་བརྒྱ་འགྱུར་གྱིས་གསལ་བོར་གྱུར་འདུག་པས། ཁྱིམ་བདག་ཚང་གི་ཁ་བརྡ་དག་གསལ་གྱི་ལེར་གོ་འོང་། “ངེད་ཚང་གི་འབྲི་མོ་རོག་ཡག་མ་མདང་ནུབ་རྡང་ལས་ཤོར་སོང་བས་ལྷས་སུ་མི་འདུག” “འོ་འོ། སྐྱོན་ཡོད་པ་མ་རེད། ཁྱིམ་མཚེས་དག་གི་ནོར་ལྷས་སམ་ཟོག་ཡན་དག་གི་ནང་དུ་སོང་བ་ཡིན་ངེས།” “ཉིན་མོར་རང་གི་ནོར་ཁྱུའི་གྲས་སུ་འོང་ངེས་རེད།” “འོང་ངེས་རེད། འོང་ངེས་རེད།” ཅེས་གཅིག་གིས་གཅིག་ལ་བདེན་ཁ་སྟེར་གྱིན་པ་ཐོས་པས་ང་ཤིན་ཏུ་འཚབ་སྟེ། རང་ཉིད་རྡང་ལས་རང་བཞིན་གྱིས་ཤོར་བ་མིན་ཚུལ་དང་། ད་ལྟ་ཁྱིམ་མཚེས་ཀྱི་ནོར་ལྷས་དང་ཟོག་ཡན་གྱི་གྲས་སུ་མེད་ཚུལ། མདང་ནུབ་རྐུན་པོ་སྡིག་རྒན་འགའི་ལག་ཏུ་ཤོར་ནས་ཤ་ཚལ་བ་དང་ཁྲག་ཐིགས་པ་བྱས་ཟིན་པའི་དོན་དངོས་དག་གསལ་བོར་བཤད་བསམ་ནས་ཐད་ཀར་སྙིང་སྟོབས་ཆེར་བསྐྱེད་ཀྱིས་སྦྲ་ནང་དུ་འཛུལ་བ་ཡིན། དེ་རུ་སྒྱེད་པུ་ལས་ལྕི་བ་སྲེག་པའི་དུད་དྲི་ཧ་ཅང་བཙོག་པོ་ཞིག་དང་མེ་ལྕེ་དམར་ལྷབ་ལྷབ་ཏུ་འབར་གྱིན་པས་བཏུད་མ་ཕོད་པར་མྱུར་དུ་ཕྱིར་བུད། ད་ལྟ་ངའི་སྣ་ཚོར་དེ་སྔར་ལས་ལྡབ་བརྒྱ་འགྱུར་གྱིས་རྣོན་པོར་གྱུར་འདུག སྔོན་ཆད་ནམ་རྒྱུན་ངེད་ཅག་གི་མཐའི་སྦྲ་ནག་ལས་དུ་བ་སྔོ་ལྷོག་ལྷོག་འཕྱུར་ཞིང་། རླུང་གི་རྒྱུ་ཕྱོགས་དང་བསྟུན་ནས་དུ་བ་ང་ཚོའི་ཐོག་ཏུ་ཕོག་པ་བགྲང་གིས་མི་ལངས་མོད། དེ་ལ་དེ་འདྲའི་བཙོག་སྣང་ཆེན་པོ་ཞིག་སྐྱེ་མ་མྱོང་། འོན་ཏེ། དེ་རིང་ངེད་ཚང་གི་དུ་བ་ནི་ང་ཚོས་མར་བཏང་བའི་ལྕི་བ་སྲེག་གིན་པ་གཞི་ནས་དངོས་སུ་ཚོར་བས་དྲི་བཙོག་ཏེ་སྙིང་ལ་ཟུག་འོང་།
ང་ཕྱིར་རང་གི་འདོག་སར་སོང་བ་ན། ངའི་ཤུལ་ནི་སྟོང་ལྷང་ངེར་འདུག་ཅིང་། མདང་ནུབ་རྐུན་མ་ཚོས་ལག་པ་ནག་པོ་དེས་ངའི་རྐེའི་མཆའ་རུ་བརྟོལ་བའི་ཕྱུ་གུ་དེ་ཉམ་ཆུང་ངང་ཐང་དུ་འཁྱིལ་བ་དང་། ཕྱུ་གུའི་མགོ་ནི་མཆའ་རུ་བརྟོལ་ཤུལ་གྱི་གོར་གོར་གཉིས་འཁྱིལ་བ་བདག་མོའི་བཞོ་མཆར་གྱི་དབྱིབས་ལྟར་ཡོད། ངས་སེམས་ལྷོད་ལ་ཕབ་ནས་རང་གི་འདོག་སར་དལ་ཅིག་ངལ་གསོ་ཞིག་བྱེད་འདོད་མོད། ད་ལྟའི་ང་ནི་སྔོན་ཆད་རང་གི་ལུས་ཀྱི་སྤུ་མདག་གཅིག་རླུང་གིས་བསྐྱོད་པ་ལས་ཀྱང་ཡང་ཟོར་ཅན་ཞིག་ཏུ་གྱུར་འདུག་པས་སྡོད་སྙམ་སར་སྡོད་ཡེ་ནས་མི་ཚུགས། ང་ཡང་བསྐྱར་སྐད་ཅིག་ཉིད་དུ་མདང་ནུབ་རྐུན་པོ་ཚོས་རང་གི་དབུགས་དགག་ཏེ་འཇིགས་སྐྲག་བརྗོད་ལས་འདས་པ་མྱངས་སར་སླེབས། ང་ས་དེའི་ཐག་ཉེ་མ་རིང་ཙམ་ལ་སླེབས་དུས་རང་གི་ཁྲག་གིས་ས་གཞི་སྦགས་པའི་དྲི་ངན་ཞིག་སྣ་ལ་འཚང་འོང་བ་ནི་ད་ཅིའི་སྦྲ་ལས་ལྕི་བ་སྲེག་པའི་དྲི་ལས་ཀྱང་ཐུ་བར་འདུག་པས་ཡང་ཉེ་སར་བཏུད་ཕོད་པར་མི་འདུག ང་ལ་ག་བྱེད་འདི་བྱེད་མེད་སྒང་དེར་གང་ནས་ཐོན་པ་མ་ཤེས་པའི་འཁྱིལ་རླུང་འཚུབ་མ་ཞིག་གིས་ལོ་ངོ་འགའི་སྔོན་གྱི་དབྱར་གཞུང་དེར་བསྐྱལ།
ཞོགས་པ་དེར་བདག་མོས་ངག་ནས་ཁེར་བཤད་དམ་ཁ་ཏོན་གང་ཡིན་མི་ཤེས་པ་ཞིག་ཟློ་བཞིན་སླེ་བོའི་ནང་དུ་ལྕི་བ་སྒྲུག་གིན་ཡོད། མོས་ནོར་ལྷས་ཀྱི་ཕྱོགས་གཅིག་ནས་རྡང་རེ་རེ་བཞིན་ལྕི་བ་བཏུས་ཏེ་ང་ཡོད་སར་ཐོན། མདང་ནུབ་མཚན་གུང་ཙམ་དུ་ངའི་བེའུ་འཛི་ཐོ་ཕྱུ་གུ་ལས་ཤོར་ཏེ་ངའི་ཟུར་དུ་རྒྱུག་འོང་ནས་ནུ་མ་བརྒྱག་ཚད་ཅིག་ནུས་ཤིང་། ཟླ་བ་ཁ་ཤས་རིང་བསྐྱལ་མ་མྱོང་བའི་མ་བུ་གཉིས་མཉམ་ཉལ་གྱི་མཚན་ཕྱེད་དེ་བསྐྱལ་བ་ཡིན། བདག་མོས་ངའི་བེའུ་ཤོར་ཡོད་པ་མཐོང་བས་གློ་བུར་དུ་ཁོང་ཁྲོ་ལངས་ཏེ་ངའི་སྒལ་བར་ལྕི་བས་སྦགས་པའི་ཁུ་ཚུར་ཤེད་ཀྱིས་གཅིག་གཞུས་ཚེ། རྡེག་ཚོད་མ་ཐུག་པར་ངའི་སྒལ་རུས་ཀྱིས་མོའི་ལག་པར་ན་ཟུག་ཆེན་པོ་བཏང་། “ཨ་ན་ན། ཁ་ཡར་ཐར་མེད་རྒྱུ་མ་འདི” ཞེས་དམོད་མོ་བྱེད་ཞོར་དུ་ལྷག་པར་ཁོང་ཁྲོ་ལངས་ནས་གྱོན་པའི་ཐུ་བ་ཡར་བརྫེས་ཏེ་ཤུགས་ཆེན་པོས་ངའི་ཕོ་བའི་སྟེང་ལ་རྡོག་ཐོས་གཅིག་གཞུས་པ་དང་བསྟུན་རྐང་བ་ཡ་གཅིག་ངས་བཏང་བའི་ལྕི་བའི་སྟེང་དུ་ཁེལ་བས་རྐང་འདྲེད་ཤོར་ཏེ་ལྕི་བའི་ལྟེམས་མེར་གང་བའི་སླེ་བོ་དང་མཉམ་དུ་ཐང་ལ་བརྡབས། “ཨ་ན་ན། ཨ་ན་ན། ཚེ་སྲོག་ཉི་མ་དང་མཉམ་དུ་འགྲོ་རྒྱུ་མ་འདིས། ཨ་ཡོ་ཡོ་་་་་་ ཨ་ན་ན་་་་་་” ཞེས་ན་ཟུག་མ་བཟོད་པར་རྩིབ་མ་འཕུར་གྱིན་ས་ལ་འདྲེ་རྡོག་བརྒྱབ། མོས་སྐད་བཀྱག་ནས་ཁྱིམ་ནང་དུ་འབོད་རྩིས་བྱས་པ་ན་རྩིབ་མའི་ན་ཟུག་དེ་བས་དྲག་ཏུ་འགྲོ་ཀིན་འདུག་པས་འབོད་མ་ཐུབ། ང་སྐྲག་ཏེ་མོ་ལ་སེམས་ཀྱིས་བཟོད་གསོལ་ཡང་ཡང་ཞུས། མོ་ཕལ་ཆེར་ཆུ་ཚོད་ཕྱེད་ཙམ་ལ་ངའི་ཟུར་དུ་སླེ་བོའི་ནང་གི་ལྕི་བ་ཕོས་པའི་ནང་དུ་སྦགས་ཏེ་ལུས། མོ་དུས་ལྟར་ཁྱིམ་དུ་ནང་ཇ་འཐུང་བར་མ་སླེབས་པས་ཡིན་ནམ།
མཚམས་ཤིག་ནས་བདག་པོ་སྒོར་བུད་ནས། “མཆོག་སྐྱིད། མཆོག་སྐྱིད།་་་་་་” ཅེས་ཡང་ཡང་བོས་ནའང་མོས་སྐད་བཀྱག་ནས་ཡ་ལན་སྤྲོད་མི་ཐུབ་པས། ལག་པས་རབ་རབ་ཀྱིས་བརྡ་བྱས། ཡིན་ནའང་མོ་ནོར་ལྷས་ཀྱི་དཀྱིལ་དུ་ཐར་ཆད་ཡོད་པས་བདག་པོས་ག་ལ་མཐོང་། ངས་ངུར་ཤད་ཀྱིས་འདིར་ཡོད་པའི་བརྡ་བཏང་ནའང་། སྐབས་དེར་བདག་མོས་འབྲི་མོ་བཞོ་ཚད་དུ་ཐོན་པས། བེའུ་རྡང་གི་བེའུ་ཚོས་རང་རང་གི་ཨ་མའི་ཕྱོགས་སུ་འཐེན་ནས་ངུར་སྒྲ་སྒྲོག་པ་དང་། ཨ་མ་དག་གིས་ཀྱང་རང་གི་བུ་ཕྲུག་ལ་ལྒང་བུ་ལྟར་འབུར་ཞིང་ཆེན་པོར་ཆགས་པའི་ནུ་མ་བསྣུན་འདོད་ཀྱིས་ངུར་སྒྲ་ཡང་ཡང་སྒྲོག་གིན་འདུག་པ་སོགས་ཀྱིས་བདག་པོས་ངའི་སྐད་དེ་ཁོ་ལ་འབོད་བརྡ་ཡིན་པ་རྟོགས་མ་སོང་ལ་ཐོས་ཀྱང་མ་སོང་།
བདག་མོས་ཡ་ལན་སྤྲོད་རྒྱུ་མེད་པ་དང་མཐོང་རྒྱུའང་མ་ཡོད་པ་ན། བདག་པོ་དེ་ལས་ཀྱང་ཡ་མཚན་སྐྱེ་བའམ་འུར་ལངས་ནས་ཡང་བསྐྱར་“མཆོག་སྐྱིད། མཆོག་སྐྱིད།”ཅེས་འབོད་ཞོར་ནོར་ལྷས་སུ་བརྒྱུག་འོང་། ཁོ་རང་རྡང་ཁ་ཤས་བརྒལ་རྗེས་ད་གཟོད་ངའི་ཟུར་དུ་ཐར་ཆད་དེ་སྨྲེ་སྔགས་ཤབ་ཤུབ་འདོན་གྱིན་པའི་བཟའ་ཟླ་མཐོང་། ཁོ་མྱུར་བར་རྒྱུག་འོང་ནས་མོ་རང་སྐྱོར་གྱིན་“ག་རེ་བྱས་སོང་། ག་རེ་བྱས་སོང་། འབྲི་མོས་རྡུང་བ་མིན་ནམ། འཕྲ་ཡིས་བརྒྱབ་པ་མིན་ནམ།”ཞེས་བསྟུད་མར་དྲིས། མོས་སྐད་ཤུགས་ཆུང་ངུས།“ཁ་ཡར་ཐར་མེད་རྒྱུ་མའི་གྲིབ་མ་ཁ་བཤགས་ཀྱིས།”ཞེས་ཟེར་བཞིན་ངའི་ཕྱོགས་སུ་མཛུབ་མོ་བཙུགས། “གྲིབ་མ་ཁ་བཤགས་”ཞེས་པས་ངས་རྡུང་བ་དང་འཕྲ་ཡིས་བརྒྱབ་པ་སོགས་མིན་པ་མཚོན་པས་བདག་པོས་“རོག་ཕྲ་མས་ག་རེ་བྱས་སོང་།”ཞེས་ནན་གྱིས་དྲིས་པ་ན་མོས་ངོ་གཉེར་གྱིན་ན་ཟུག་ལ་བཟོད་བསྲན་བྱས་ཏེ། གནས་ཚུལ་དག་སྐད་ཤུགས་ཆུང་ངུས་སྨྲས། བདག་པོ་ད་གཟོད་སེམས་ལྷོད་ལ་ཅུང་བབས་ནས་ “བེའུ་ཤོར་ནས་འོ་མ་ནུས་པར་འབྲི་མོར་འཛིང་རྒྱུ་ཡོད་པ་མ་རེད།” ཟེར་བཞིན་བདག་མོ་ཁུར་མ་སྐྱོར་གྱིས་ཁྱིམ་དུ་ཁྲིད་སོང་། ཉིན་དེར་ངའི་སྙིང་དང་འདྲ་བའི་རང་གི་བུ་ཕྲུག་གིས་རང་གི་ཨ་མའི་ནུ་མ་ཐེངས་གཅིག་ནུས་པས་བདག་མོ་ཁྲོས། མོ་ཁྲོས་ཏེ་ང་ལ་རྡུང་སྐབས་སྟབས་མ་ལེགས་པར་ཐང་དུ་བརྡབ་པ་དེས་རྩིབ་མའི་རུས་པ་ཞིག་ལ་སས་ཁ་བཏང་། དུས་དེ་ནས་བཟུང་མོས་ཞོགས་པ་དང་དགུང་མོར་ངའི་ནུ་མ་བཞོ་ཐེངས་རེ་རེར་མཚམས་དང་མཚམས་སུ་“བཤན་པ་གྲི་ཐོགས་ཀྱི་ལག་ལ་འཇོག་རྒྱུ་མ། ངོ་མི་རིག་རྒྱུ་མ།”ཞེས་དམོད་མོ་བྱེད་འོང་། རྣ་ལ་ཟུག་པའི་མོའི་དམོད་མོ་དག་ནི་མཐུ་ཆེན་གྱི་ངན་སྔགས་ཤིག་ལྟར་ལོ་འགའ་འགོར་རྗེས་ལན་སྐྱོན་ཅི་ཡང་མེད་པའི་ང་རང་ལ་ཕོག་ཏེ་དངོས་སུ་བཤན་པ་གྲི་ཐོགས་ཀྱིས་རང་གི་སྙིང་ལ་གྲི་ཚད་སོང་། བཟོད་དུ་མེད་པའི་ན་ཟུག་གི་གདུང་བ་དྲག་པོ་བཏང་སོང་།
གསུམ།
ད་ལྟ་ངའི་ལྕེ་དང་ཡ་རྐན་བརྡབས་པ་དེ་ཤིན་ཏུ་མཉེན། ཤིན་ཏུ་མཉེན་པས་ངས་མི་སྐད་འདོན་ཤེས་སྙམ། མི་སྐད་འདོན་ཤེས་པས་ངས་རང་ཉིད་ལ་འཕྲད་པའི་ཡ་ང་བའི་དོན་དངོས་དེ་བདག་པོ་ཚང་ལ་འཆད་འདོད། དུད་འགྲོ་བཀོལ་ཤེས་པ་ཙམ་ལས་གཞན་གང་ཡང་མི་ཤེས་པའི་མི་ལ་འཇིག་རྟེན་གྱི་གསང་བ་སྣ་ཚོགས་ཤིག་ངོ་སྤྲོད་བྱེད་འདོད། ས་སྟེང་འདིར་ང་མིན་སུ་ཡིན་སྙམ་པའི་ང་རྒྱལ་ཆེ་བའི་མི་ཚོར་བླུན་རྨོངས་ཡིན་པའི་གནས་ལུགས་ཤིག་ར་སྤྲོད་བྱེད་འདོད། ཡང་ན་ས་སྟེང་གི་སྐྱེ་དངོས་དང་སྲོག་ཆགས་ཡོད་ཚད་ཁོ་ཚོས་བདག་བཟུང་དང་ཁ་ཟས་རྒྱབ་གྱོན་དུ་ཆོག་སྙམ་གྱི་འདོད་ཧམ་དེར་གོ་བརྡ་ནན་མོ་ཞིག་སྤྲོད་སྙིང་འདོད།
ཁ་ལྕེ་མཉེན་མོ་འདི་སྔོན་ཆད་མི་ཁོ་ནར་དབང་བས་ཁོ་ཚོས་འཇིག་རྟེན་འདི་དབང་བསྒྱུར་བར་དབྱར་གཞུང་གི་ཞོགས་པའི་ཅོ་ཀ་བཞིན་སྐད་སྒྲ་སྣ་ཚོགས་ཤིག་བསྒྲགས་ནས་ང་དང་ང་ལྟ་བུའི་སྲོག་ཆགས་དག་རྨོངས་པར་བྱས་པ་གྲངས་ཀྱིས་ག་ལ་ཟིན། ང་བདག་པོ་ཚང་གི་སྦྲ་ཁྱིམ་གྱི་སྒོ་རུ་གཟས་ཏེ་སོང་། ཁྱིམ་ནང་དུ་སྔར་བཞིན་མེ་ལྕེ་དམར་ལྷབ་ལྷབ་ཏུ་འབར་བཞིན་ཡོད་ཅིང་། ང་ཚོས་ཐུར་ལ་བཏང་བའི་མི་གཙང་བ་སྲེག་པའི་དྲི་བཙན་པོ་དེས་སྦྲ་ཁྱིམ་ཡོངས་སུ་བཟུང་ཡོད་པས་ང་སྒོ་ནང་དུ་འཛུལ་མ་ནུས།
སྦྲ་ཁྱིམ་གཞན་ཞིག་ཏུ་མེ་ལྕེ་དང་དུ་བའི་ཁྲོད་དུ་སྒྱེད་པུ་རྩེ་གསུམ་དུ་བསྐྱོན་པའི་སླ་ང་དྲེག་པ་ཅན་དེའི་ནང་དུ་ངའི་མགོ་རུས་ལྷོག་ལྷོག་གིས་གདུ་བཞིན་ཡོད། བཟའ་མི་ཚོ་སྒྱེད་པུའི་གཡས་གཡོན་དུ་བསྡད་དེ་མཆིལ་མིད་ལྐོག་ལྐོག་ཏུ་མིད་ཞོར་གྲི་བདར་དེ་ཟ་རྒྱུའི་གྲ་སྒྲིག་བྱེད་ཀྱིན་འདུག ཁོ་ཚོས་མི་རིང་བར་ངའི་རེངས་ཞིང་མཉེན་ཆ་མེད་པའི་པའི་ལྕེ་དང་འགྲམ་རུས་ཀྱི་ངོས་སུ་ལྟུག་པོར་ཆགས་པའི་ཤ་དག་ཁ་ལ་ཞགས་འཁྱིལ་བཞིན་བཟའ་འགྲོ་ལ། རུས་པ་དཀར་སེང་ངེར་ཕུད་རྗེས་སྒོ་ཁྱི་དག་གི་སྔོན་དུ་དཀར་ཐར་རེར་འཕེན་འགྲོ་ངེས། སྒོ་ཁྱི་རྫིག་པོ་དག་གིས་སྐག་སྐག་གི་སྒྲ་དང་བཅས་ངའི་མགོ་རུས་དག་འཆའ་ངེས། ཁོ་ཚོར་ངའི་མགོ་རུས་ཀྱིས་ལུས་སྟོབས་གསོས་ནས་རི་ལུང་ཆོད་པའི་ཟུག་སྐད་ཀྱིས་སྲོག་ཆགས་མང་པོ་ཞིག་གི་སྙིང་རྩ་ལྷེམ་ལྷེམ་འདར་བར་བྱེད་ངེས། ཁོ་ཚོས་ཡང་ངའི་རུས་པའི་ཆ་ཤས་རེ་ཟུང་ཁྱི་སྐྱག་ཏུ་བསྒྱུར་ནས་འོག་སྒོ་ལས་ཐུར་དུ་གཏོང་ངེས། ཐུར་ལ་བཏང་བའི་ངའི་རུས་པ་ཅན་གྱི་ཁྱི་སྐྱག་ས་རུ་འཐིམ་ཞིང་། སང་ལོའི་དབྱར་ཁར་དྲི་ཞིམ་འཐུལ་བའི་ཁྱི་སྐྱག་མེ་ཏོག་འགའ་སྐྱེས་ཏེ་སྦྲང་ཆུང་དག་ཟུར་ཟུར་གྱི་དབྱངས་དང་བཅས་མགྲོན་དུ་འབོད་ངེས།
སྐབས་དེ་དུས་ངས་སྦྲང་ཆུང་དག་འཕུར་བའི་གཤོག་སྒྲ་དེ་མིག་ཆུའི་ཕྲེང་ཐག་ཆད་པའི་སྐྱོ་དབྱངས་སུ་ཉར་ནས་ས་ཆེན་མོའི་ལྟོ་བར་ཤ་རུས་ཁྲག་གསུམ་བསྟིམ་གྱིན་པའི་སྲོག་ལྡན་དག་ལ་ཚེ་སྲོག་ནི་ཟློས་གར་ཐེངས་གཅིག་བསྒྱུར་བ་ཙམ་ལས་མེད་པའི་གདུང་བ་གྱེར་ངེས། “འབྲི་མོ་རོག་ཕྲ་མ་ད་དུང་ནོར་ཁྱུའི་གྲས་སུ་འོང་མི་འདུག” བདག་པོ་ཚང་གིས་ངའི་མིང་ནས་བོས་པས་ང་གློ་བུར་དུ་གནམ་ནས་ལྷུང་པ་བཞིན་གང་ཞིག་ནས་ཁོ་ཚོའི་ཁ་བརྡ་བྱེད་སར་སླེབས། “མོ་གློ་བུར་དུ་ཁབ་ཆག་ས་འོག་ཏུ་དེད་པ་ལྟར་བྱས་སོང་བ་འདི་དངོས་གནས་ཡ་མཚན་པོ་འདུག” “དེར་ཡ་མཚན་རྒྱུ་ཅི་ཡོད། ཁྱིམ་མཚེས་རྐུན་མ་ཁྱིས་མི་ཁོག བཟའ་ཚང་རྐུན་མ་མིས་མི་ཁོག་ཟེར་བ་རེད།” “ཁོ་ཚོ་ནི་ངེད་ཚང་གི་གནའ་ནས་ད་བར་གྱི་བཟང་ས་རྒྱན་ས་ཡིན་པས་དེ་འདྲ་ཨེ་སྲིད་དམ” “དེ་མིན་ན་འབྲི་མོ་གནམ་ལ་འཕུར་སོང་སོང་ཟེར་རམ་ས་ལ་འཛུལ་སོང་ཟེར།” ཞེས་བཟའ་ཟླ་གཉིས་ཀྱིས་ནོར་ལྷས་ནས་ནོར་དག་འཕུད་ཞོར་ང་བོར་བའི་སེམས་ཁུར་དང་། སེམས་ལ་ཁྱིམ་མཚེས་དག་ལས་གཅིག་གིས་རྐུས་ནས་བསད་པའམ་བཙོང་བར་སྙམ་གྱིན་ཡོད་པ་དང་། ཡང་དེ་འདྲ་མི་སྲིད་སྙམ་ནས་ཡིད་གཉིས་ཐེ་ཚོམ་གྱི་ངང་དུ་ལུས་པ་སོགས་མུན་ནག་ནང་གི་ལག་སྙོབ་ཅེས་པའི་དཔེ་ལྟར་བྱེད་ཀྱིན་འདུག
ངས་ཁྱིམ་མཚེས་ཚོར་ཉེས་མེད་ལ་ཉེས་མིང་འདོགས་ཡེ་ནས་མི་རུང་ཞེས་བདག་པོ་བཟའ་ཟླ་གཉིས་ལ་གོ་བརྡ་གསལ་བོ་ཞིག་སྤྲོད་འདོད་དེ། ཞུ་ཞུ་གུས་གུས་ཀྱིས་ཉེ་བར་བཏུད་ནས་“བདག་གི་སྙིང་ཉེ་བའི་བཟའ་མི་གཉིས་ལགས”ཞེས་སྐད་ཆའི་མགོ་འཛུགས་སྙམ་གྱི་དུས། ངའི་མགྲིན་པར་ངག་གི་སྒོ་མོ་ཡེ་མི་འདུག ངའི་ཡ་རྐན་གནམ་སྔོན་པོ་དང་། མ་མཆུ་ས་ལྗང་ཁུ་ཡིན་པའི་དབང་དུ་བཏང་ན་ལྕེ་ནི་བར་སྣང་སྟོང་བ་ཡིན་པས་དེ་རུ་ལྕེ་རྐན་རེག་པའི་སྒྲ་ཞིག་འབྱུང་རྒྱུ་མི་འདུག ང་རང་ཉིད་ཀྱི་སྟེང་དུ་ཁོང་ཁྲོ་གཏིང་ནས་ལངས་ཏེ་མགོ་བོ་ས་ལ་བརྡབ་ནས་དོན་དམ་པར་རང་ཉིད་ཀྱི་མགོ་བོར་ཡ་མཆུ་དང་མ་མཆུ། ལྕེ་སོགས་ཡོད་དམ། གལ་ཏེ་ཡོད་ན་ངས་འདི་དག་ད་ལྟ་ཉིད་ནས་ས་ཆེན་གྱི་ཕང་བར་གཏོར་བར་བྱ། འདི་དག་གིས་ངའི་འདོད་པའི་ལས་ཏོག་ཙམ་ཡང་བསྒྲུབ་མི་ནུས་པར་འདུག
འདི་དག་ཡོད་པས་ཡོད་གོ་མི་ཆོད་ལ་མེད་པས་མེད་གོ་མི་ཆོད། འདི་ཚོས་ང་ལ་སྐད་ཆ་ཏོག་ཙམ་འཆད་པའི་རོགས་ཀྱང་མི་བྱེད་ན་འདི་ཚོའི་དགོས་པ་ཅི། ངའི་སེམས་ལ་དེ་ལྟར་ཁོང་ཁྲོ་ཞིག་སྐྱེས་པ་ན་གློ་བུར་དུ་འཇིག་རྟེན་འདི་མུན་པས་གཡོགས་ཤིང་། ཕྱོགས་བཞི་ནས་རླུང་ཆེན་སྡང་། ཐོས་མ་མྱོང་བའི་སྐད་སྒྲ་འཇིགས་སུ་རུང་བས་གནམ་ས་འགེངས། ང་ནི་བ་སྤུ་རླུང་གིས་བཏེགས་པ་ལྟར་གནམ་ལ་བཀྱགས་ཤིང་ས་ལ་བརྡབས། ངའི་ལུས་པོ་ཧ་ཅང་ཡང་པས་གནམ་དུ་འདེག་སླ་ལ། ས་ལ་བརྡབ་ཀྱང་སླ། ལུས་པོ་ཧ་ཅང་ཡང་བའི་དྲིན་གྱིས་ས་ལ་ཅི་ལྟར་བརྡབ་ནའང་རྐང་ཆག་ལག་ཆག་དང་མགོ་བོ་བསྣད་པ་ལྟ་བུ་མི་བྱེད་པ་འདི་རང་གི་བསོད་ནམས་དུ་སྒོམ་ཆོག དངངས་སྐྲག་དེ་ལ་ཉིན་མཚན་དང་སྔ་ཕྱིར་ཞེས་པ་ཞིག་ཡེ་ནས་མི་འདུག་ལ། ཐོག་མ་དང་ཐ་མ་ཞེས་པའང་ཡོད་ཚོད་མ་རེད། མུན་ནག་དེ་ནི་ཤིན་ཏུ་ཡ་ང་བ་ཞིག་རེད།
གནམ་བཏེགས་སར་ལྷུང་གི་འཇིགས་སྐྲག་ཡ་ང་བ་དེ་ནི་སྔར་གྱི་ཉིན་མཚན་སྟོང་ལས་ཀྱང་རིང་། ཡིན་ནའང་འཇིགས་སྐྲག་གི་དུས་ཚོད་རིང་བོ་དེ་ལས་ཐར་ཐུབ་པ་ན་ངེད་ཚང་ནི་སྔར་བཞིན་དབྱར་ས་དེ་ན་འདུག དབྱར་ཁའི་ཞོགས་པའི་ཉི་གཞོན་དེས་ངའི་གཉེན་ཉེ་ནོར་ནག་དག་གི་སྤུ་མདངས་ལ་འོད་ཀྲིག་ཀྲིག་གི་ཟེར་མ་སྟེར་བར་བྱེད། ཁོ་ཚོ་ཧ་ཅང་སོས་དལ་ངང་ཞོགས་པའི་ཉི་གཞོན་གྱི་འོད་མདངས་གཞིབ་ཅིང་། ཅོ་ཀའི་དྲུག་འགྱུར་ལ་རྣ་བ་བླགས་ནས་སྤང་ཐང་ན་བརྟན་ཅིག་གེར་ཡོད་པའི་སྦྲ་ནག་དག་བཞིན་གཡོ་མེད་དུ་བསྡད་འདུག ངའི་འདོག་ས་ནི་ཁ་སྔོན་ལྟར་སྟོང་ལྷང་ངེར་ཡོད་ཅིང་། ད་ལྟ་ཕྱུ་གུའི་སྣེ་མོའི་མཆར་ལུང་ལ་དཀོན་པའི་ཚུགས་ཀ་འགྱུར་ནས་རེངས་པོར་གྱུར་འདུག་ལ། ང་ལྟར་བདག་པོ་མེད་པའི་སུན་སྣང་ཞིག་སྐྱེ་བཞིན་ལོས་ཡོད་ཨང་སྙམ་པ་ཞིག་ཏུ་གདའ། ང་འདོག་སའི་གཡས་གཡོན་གཉིས་ཀྱི་འབྲི་མོ་རྒྱ་རིས་མ་དང་། འཛི་ར་མ་གཉིས་ཀྱིས་བདག་པོ་བཟའ་ཟླ་གཉིས་ལྟར་ང་གར་སོང་ལ་སེམས་ཁུར་བྱེད་ཀྱིན་པ་འདྲ།
མཚན་མོ་དེར་ཁོ་གཉིས་ཀྱིས་ང་མི་འགས་བཙན་ཁྲིད་བྱས་པ་གསལ་བོར་མཐོང་སོང་ནའང་། དུས་དེ་ནས་ཕྱིར་འོང་མེད་པ་ག་ལ་རྟོགས། དོན་ངོ་མར་ཁོ་མོ་གཉིས་དང་ང་ཚོའི་ལས་དབང་ཕལ་ཆེར་འདྲ་མཚུངས་ཡིན་ཏེ། ངེད་ཅག་གིས་སོ་སོར་གཞིས་ནང་ལོར་བེའུ་སྙིང་ལ་རྗེ་བོ་རེ་རེ་བཙས་མོད། ད་ལོ་ང་དང་འཛི་ར་མ་གཉིས་ཀྱིས་བེའུ་བཙའ་མ་རན་གོང་ནས་མངལ་ཤོར་བ་དང་། འབྲི་མོ་རྒྱ་རིས་མར་ན་ནིང་སྟོན་ཁར་ཁྱུ་གཡག་ཁ་ཤས་ཀྱིས་རུབ་རུབ་ཀྱིས་འཕོངས་སྟེང་དུ་ཡང་ཡང་མཆོངས་པས་མངལ་ལ་བསྣད་ཐེབས་པའམ་དོན་གང་ཞིག་གིས་མངལ་འཁོར་མ་ཐུབ། དེ་བས་བདག་པོ་ཚང་གིས་ངེད་ཅག་ལ་འབྲི་སྐམ་ཞེས་མིང་ལྷག་མ་ཞིག་བཏགས་ཤིང་། དབྱར་སར་ཐོན་ཚེ་འབྲི་སྐམ་དག་རྡང་གཅིག་ཏུ་བཏགས། འབྲི་སྐམ་དུ་སྡོད་ཐེངས་མང་ན་ལས་ཡག་པོ་ཞིག་ཡེ་ནས་མེད་དེ། བདག་པོ་ཚང་གིས་དགུན་ཁའི་བཤའ་ཟོག་གམ། ཡང་ན་སྟོན་ཁར་ཞྭ་དཀར་ཅན་གྱི་ཚོང་བའི་ལག་ཏུ་སྤྲོད་རྒྱུའི་གྲས་སུ་འཁེལ་ཉེན་ཧ་ཅང་ཆེ། དེའི་ཕྱིར་ང་ཚོར་དུས་ཚོད་ཀྱི་སྔ་ཕྱི་ཙམ་ལས་སྲོག་དམར་པོ་དེ་བཤན་པ་སུ་ཞིག་གི་ལག་ཏུ་འཇོག་དགོས་པར་འདྲ་མཉམ་ཡིན། འོན་ཏེ་ངས་སྔོན་ཆད་ང་ཚོའི་ལས་དབང་དེ་འདྲ་ཞིག་ཡིན་པ་གསལ་བོ་ཞིག་ཡེ་ནས་མ་ཤེས། ད་ལྟ་ངས་དོན་དག་དེ་དག་མིག་སྔུན་གྱི་ཅ་ལག་ལྟར་ཤིན་ཏུ་གསལ་བོར་རྟོགས། གཅིག་བྱས་ན་དེ་ལྟར་རྟོགས་པ་དེ་མི་ལྟ་བུའི་རིག་པ་གསལ་བོར་གྱུར་བས་དགའ་འོས་པ་ཞིག་ཡིན་མོད། གཅིག་བྱས་ན་སོ་སོའི་མགོ་ཐོག་ཏུ་འོང་རྒྱུའི་འབྱུང་འགྱུར་གྱི་ཡ་ང་བའི་དོན་དག་དེ་ཚོ་མ་རྟོགས་ན་ལས་གང་ཞིག་མགོ་ཐོག་ཏུ་མ་ཐོན་སྔོན་གྱི་སྐྲག་སྣང་དང་སེམས་ཁུར་དེ་རིགས་མེད་པས་མ་ཤེས་ན་བཟང་བའང་འདྲ།
བཞི།
རི་མཐོན་པོའི་ཕར་རྒྱབ་ཀྱི་རྐུན་མ་དེ་ཚོས་ངའི་ལུས་ཀྱི་ཕྱི་ནང་ཐམས་ཅད་ཆ་ཤས་དང་མང་པོར་བགོས་ཏེ་རང་རང་གི་ཁྱིམ་དུ་ཁྱེར་ནས་ཤ་བཙོས་ཤིང་ཁུ་བ་འཐུང་། རུས་པ་ཁྱི་ལ་འཕངས། ཀོ་བ་ཁ་ཆེ་བ་ལ་བཙོང་ཟིན་ནའང་། ངེད་ཚང་གི་ཁྱིམ་བདག་བཟའ་མི་གཉིས་ཀྱིས་ད་དུང་ང་མཚམས་རེར་ཕྱིར་ནོར་ཁྱུ་རུ་སླེབས་མིན་ལ་སྒུག་པ་དང་། མཚམས་རེར་ཁྱིམ་མཚེས་ཚོ་ལ་སེམས་ངན་ནས་བློ་གྲོས་ཚང་གི་བུ་རྐྱལ་སྟོང་གིས་མཚན་ལ་རྫོང་ཐོག་ཏུ་ཕྱིན་ནས་བཙོང་བ་ཡིན་ནམ། རིག་བཟང་ཚང་གིས་ནང་རྐུན་ཙག་ཙིག་བྱེད་སྲོལ་ཡོད་ཟེར་བས་མཚན་མོར་རྐུས་ཏེ་བཤས་པ་ཡིན་ནམ། མཚན་མོ་རེ་རེར་ངེད་ཚང་གི་འབྲི་མོ་རོག་ཕྲ་མའི་ཤ་ཁ་རླངས་ཀོར་ཀོར་གྱིས་བཙོས་ནས་ཟ་བཞིན་ཡོད་དམ། ཡང་ན་འབྲི་མོ་རོག་ཕྲ་མ་འདྲེས་ཁྲིད་དེ་ས་གཞན་ཞིག་ཏུ་འཁྱམས་ཤིང་། མཐར་སྤྱང་དམག་གི་ཁ་ལ་ཤོར་ནས་ཤ་ཚལ་བ་དང་ཁྲག་ཐིགས་པ་བྱས་ཟིན་པ་ཡིན་ནམ་སོགས་རྣམ་རྟོག་མི་འཆར་དགུ་འཆར་གྱི་ཁྲོད་ན་སེམས་ངལ་ཆེན་པོ་ཞིག་ཁུར་ནས་སྡོད་ཀྱིན་ཡོད། ངས་ཁོ་གཉིས་ལ་དེ་ཡིན་འདི་མིན་གྱི་དོན་དངོས་དེ་མེ་ལོང་དུ་གཟུགས་བརྙན་སྟོན་པ་བཞིན་གསལ་ཐག་ཆོད་པོ་ཞིག་འཆད་སྙམ་མོད། ངའི་སྐད་ཆ་དག་ནི་དུང་རིམ་མ་དགུའི་འོག་ནས་གྲགས་པ་ལྟར་ཁོ་གཉིས་ལ་ཚོར་བ་གང་ཡང་མི་འདུག ཡང་ན་ཁོ་གཉིས་ཀྱི་རྣ་བ་ལ་ལྕགས་ཀྱི་ལྷན་པོ་དགུ་བརྩེགས་ཤིག་བརྒྱབ་པ་ལྟར་ཐོས་ཚོར་ཟེར་བ་ཞིག་ཡེ་ནས་མེད་པ་ལྟར་ངའི་སྐད་ཆ་ལ་སྣང་བ་ཙམ་ཡང་མི་གཏོང་། དེ་བས་ང་ཉིན་མོར་ཕྱོགས་གཅིག་ནས་རང་གི་ནོར་ཁྱུའི་གྲས་སུ་འགྲོ་བ་དང་། ཕྱོགས་གཅིག་ནས་ཁྱིམ་བདག་བཟའ་ཟླ་གཉིས་གར་འགྲོ་གར་འདུག་གི་ཟུར་དུ་སོང་ནས་རང་ཉིད་ཀྱི་གནས་ཚུལ་འཆད་སྙམ་གྱི་འདུན་པ་བསྲིངས། མཚན་མོར་ཕྱོགས་གཅིག་ནས་རང་གི་འདོགས་སར་སོང་ནས་ཕྱུ་གུ་ལྷག་མ་དེ་བསྲུངས་བ་དང་། ཕྱོགས་གཅིག་ནས་ཁྱིམ་ནང་དུ་མེ་མེད་ཅིང་དུ་བ་ཆད་རྗེས་ཁྱིམ་བདག་བཟའ་ཟླ་གཉིས་ཀྱི་མལ་སའི་ཟུར་དུ་སོང་ནས་ཁོ་གཉིས་མ་གཉིད་སྔོན་གྱི་སྐྱིད་སྡུག་འདྲེས་མའི་འཁོར་བའི་སྐད་ཆར་ཉན་ཞིང་། གཉིད་རྗེས་བག་ཆགས་ཀྱིས་བསྒུལ་བའི་སེམས་འདུན་གྱི་རྨི་ལམ་བསྲུངས།
མཚན་མོ་དེར་ངའི་བདག་པོ་བཟའ་ཟླ་གཉིས་ཀྱིས་རྨི་ལམ་འདྲ་མཚུངས་ཤིག་རྨིས། ང་རང་སྟེ་འབྲི་མོ་རོག་ཕྲ་མས་ཕ་རིའི་ཀྱི་རི་སྐེད་ནས་ངུར་སྒྲ་ཡང་ཡང་སྒྲོག་བཞིན་རང་གི་ནོར་ཁྱུ་དང་སྦྲ་ནག་གི་ཕྱོགས་སུ་ཤར་རེར་འོང་གིན་འདུག་ལ། མོའི་རྗེས་སུ་བེའུ་གྭ་གྭ་སྙིང་ལ་རྗེ་བོ། འབྲོང་གཡག་ལྟར་རྫིག་པའི་ཁོ་ཚང་གི་ཁྱུ་གཡག་གྭ་རའི་རྒྱུད་པ་དངོས་དང་འདྲ་བ་ཞིག་ཁྲིད། རི་སྐེད་ནས་རི་འདབས་སུ་སླེབས། ཐང་ཆུང་བཅད་ནས་ཆུ་ཆེན་བརྒལ། བཟའ་ཟླ་གཉིས་ཤི་གསོན་འཕྲད་པ་ལྟར་དགའ་བ་འབུམ་གྱིས་མྱོས་ནས་གོས་ཀྱི་ཐུ་བ་ལག་ཏུ་བཟུང་སྟེ་ངེད་མ་བུ་གཉིས་བསུ་བར་རྒྱུག ཁོ་གཉིས་ཀྱིས་ང་དང་བེའུའི་མགོ་ལ་བྱིལ་བྱིལ་བཏང་ནས་མིག་ཆུ་ནི་ད་ཅི་ངེད་གཉིས་ཆུ་ལ་བརྒལ་རྗེས་རྩིད་པ་ལས་ཆུ་ཟགས་པ་ལྟར་ཤར་ཤར་བཞུར་དེ་གྱོན་པའི་གོང་བ་བརླན། ཁོ་གཉིས་ཀྱིས་མགྲིན་གཅིག་ཏུ་“འབྲི་མོ་རོག་ཕྲ་མ་མ་བུ་འདི་གཉིས་དེ་རིང་ནས་བཟུང་ཚེ་ཐར་ལ་གཏོང་རྒྱུ་ཡིན”ཞེས་སྙིང་རྗེའི་ཉམས་ཀྱིས་ཕྱུག་པའི་སྐད་ཆ་དྲོན་མོ་དེ་ངའི་རྣ་བར་ལྷུང་མ་ཐག་ཏུ་ང་རང་ལྷག་པར་དགའ་ནས། མིག་ཟུང་ལས་དབྱར་གྱི་ཆུ་མགོ་ལྟར་དགའ་བའི་མཆུ་མ་ལྷོག་ལྷོག་བབས། ང་ཚོ་ནི་གནས་དེར་ཆུ་ལ་བརྒལ་བའི་ཆུ་དང་མིག་ཟུང་གི་ཆུ་ཡིས་ལུས་པོ་ཡོངས་སུ་སྦངས། ཆུ་ཟགས་པ་སྤངས་ཐང་གི་ཟིལ་བ་དང་འདྲེས་ནས་རྩྭ་དང་མེ་ཏོག་གི་མགོ་བོ་ལྡེམ། ལུས་པོ་བཀྲུས། བཀྲག་མདངས་མངོན།
ཞོགས་པར་བཟའ་མི་གཉིས་གཉིད་ལས་སད་མ་ཐག་ཏུ་སོ་སོས་མདང་ནུབ་རྨིས་པའི་རྨི་ལམ་ངོ་མཚར་བ་དེ་གཅིག་གིས་གཅིག་ལ་བཤད་པ་ན། དེ་བས་ཀྱང་ཡ་མཚན་སྐྱེས། སྤྱིར་རྨི་ལམ་ནི་ཁོ་གཉིས་ཀྱིས་གཉིད་ཀྱི་དུས་ཚོད་མང་པོར་འགྲོ་བསྐྱོད་བྱེད་མྱོང་བའི་རྒྱུན་ལྡན་གྱི་ལས་ཤིག་ཡིན་མོད། ད་ལྟའི་བར་དུ་སོ་སོས་རྨིས་པའི་རྨི་ལམ་ལ་གཅིག་པ་གཅིག་རྐྱང་འདི་འདྲ་ཞིག་ཡེ་ནས་ཡོད་མ་མྱོང་བས་ན། འདི་ནི་ཅིས་ཀྱང་མ་འོང་སྔོན་དཔོག་གི་བརྡ་དག་མ་ཞིག་ཡིན་པར་ཐག་གིས་བཅད་ནས་དགའ་བ་སྔ་ན་མེད་པ་སྐྱེས། ཉིན་དེ་ནས་བཟུང་ངེད་ཚང་གི་བཟའ་མི་གཉིས་ཀྱིས་ཤར་གྱི་སྐྱ་རེངས་བཀྱགས་པ་ནས་ཕ་རིའི་ཀྱི་རི་སྐེད་ལ་ཉིན་རེར་ཐེངས་མ་བརྒྱ་ཕྲག་ཅིག་ལྟ་བཞིན་རེ་སྒུག་གི་སེམས་འདུན་དེའི་ཁྲོད་ནས་དགོང་མོའི་སྨག་རུམ་རེ་རེ་བསུས།
ངས་ཀྱང་ཉིན་དེ་ནས་བཟུང་ཁོ་གཉིས་ཀྱིས་རྨིས་པའི་རྨི་ལམ་དེ་མངོན་འགྱུར་འོང་བར་རེ་བས་སྒུག རེ་བས་སྒུག་པས་ངས་མཚམས་རེར་རང་གི་ནོར་ཁྱུའི་རྗེས་སྙེག་རྒྱུའང་བརྗེད་འདུག ལྷག་པར་དུ་མཚན་མོ་རེ་རེར་ང་ངེད་ཚང་གི་བཟའ་མི་གཉིས་ཀྱི་སྔས་འགྲམ་དུ་བསྡད་ནས་ཁོ་གཉིས་ཀྱིས་ཁ་སྔོན་རྨིས་པའི་རྨི་ལམ་དེ་ཡང་བསྐྱར་ཐེངས་གཅིག་རྨི་བར་རེ་སྒུག་བྱས། གལ་ཏེ་ཁོ་གཉིས་ཀྱིས་ཡང་བསྐྱར་རྨི་ལམ་དེ་རྨིས་ཚེ། ངས་ཁོ་རང་གཉིས་ཀ་རྨི་ལམ་དེ་ནས་ནམ་ཡང་སད་དུ་མེད་པའི་སྨོན་ལམ་བཏབས། ཡང་ན་སྔོན་མེད་ཀྱི་དགའ་སྤྲོས་མྱོས་པའི་ཡིད་འོང་གི་རྨི་ལམ་དེ་འདྲ་རང་ཉིད་ཀྱིས་ཐེངས་གཅིག་རྨིས་ན་ཅི་མ་རུང་ཨང་སྙམ་སྟེ། མཚན་མོ་རེ་རེར་ངེད་ཚང་གི་བཟའ་ཟླ་གཉིས་ཀྱི་སྔས་མགོར་ཕྱིན་ནས་རང་ཉིད་གཉིད་ལ་ཇི་ལྟར་བསྐུལ་ནའང་ད་ལྟ་ང་ལ་ཕལ་ཆེར་རྨི་ལམ་ཡོད་མི་སྲིད་དེ། ང་ལ་སྲོག་ཆགས་ཀུན་ལ་ཐུན་མོང་དུ་མངའ་བའི་གཉིད་ཅེས་པའི་བདེ་སྐྱིད་ཀྱི་ཞིང་ཁམས་འགྲིམ་ཆོག་པའི་རང་དབང་དེ་མེད་པ་འདྲ། ཐ་ན་ང་ལ་རྨི་ལམ་རྨི་སྲིད་པའི་ཐོག་མའི་རྒྱུ་སྟེ། མིག་ཟུང་བཙུམ་རྒྱུ་ཞིག་ཀྱང་ཡོད་མེད་རང་ཉིད་ལ་དོགས་པ་ཟ།
ད་ལྟ་ངས་བདག་པོ་ཚང་གི་སྦྲ་ནག་གི་རྒྱུ་སྤུན་རེ་རེ་དང་། ཆོན་ཐག ཁྱིམ་ནང་གི་དོ་ཕྱར། ཨོང་སྒྱེ། སྦྲའི་ནང་ལོག་གི་ཀ་བ་ནས་ཐུར་དུ་དཔྱང་བའི་ཐག་རྡང་གི་སྣ་མཐུད་དང་སྲབ་མདའ། ཕྱི་རོལ་གྱི་ནོར་རྡང་དང་སྐེ་ཐུག འདོག་བྱེད་ཀྱི་ཕྱུ་གུ། འཚོ་སྐྱོང་བྱེད་སྤྱད་ཀྱི་འུར་ཆ་སོགས་ལས་རང་ཉིད་ཀྱི་ལུས་ནས་ཕྲལ་མྱོང་བའི་སྤུ་ཉག་རེ་རེ་ངོས་ཟིན་ཞིང་། ངའི་སྤུ་ཉག་རེ་རེས་བདག་པོ་ཚང་གི་སྒོ་ཕྱི་ནང་ཀུན་ན་གནས་བབས་གལ་ཆེན་བཟུང་སྟེ་ཡོད་མོད། ད་ལྟ་ངས་རང་ཉིད་དངོས་ཤིག་རྙེད་མི་ཐུབ་པ་ནང་བཞིན་བདག་པོ་ཚང་གིས་ང་རང་བོར་ནས་ཉིན་བཞིན་ཕ་རིའི་རི་སྐེད་དུ་མིག་གིས་འཚོལ་གྱིན་ཡོད།

robotstxt: allowed

filter: keep


text:
ནང་དོན་གནད་བསྡུས། ཏུང་ཧོན་ཡིག་རྙིང་ལས་བོན་ཞེས་པའི་ཐ་སྙད་མང་དུ་བྱུང་སྟེ། དེ་དག་ཆོས་ལུགས་ཆོ་གའམ་རིམ་གྲོ་ལ་འཇུག་པར་མ་ཟད། ཆོ་ག་དེ་སྤེལ་བའི་གང་ཟག་བོན་པོ་ལའང་འཇུག གཞན་ཡང་ཏུང་ཧོང་ཡིག་རྙིང་དུ་བོན་དང་བོད་གཉིས་བརྗེ་སྤོར་བྱེད་པའི་སྲོལ་ཡོད་པ་དང་། བཤད་པའམ་འདོན་པའི་དོན་སྟོན་པས་མིང་གཅིག་དོན་དུ་མ་ལ་འཇུག ཏུང་ཧོན་ཡིག་ཆ་ལས་སྲིད་པའི་རྒྱུད་ཀྱི་བོན་ལ་གཏོགས་པའི་བོན་སྒོ་ཆེན་པོ་ཞིག་བསྟན་ཡོད། བོན་གྱི་རིག་གནས་འདི་བོད་ཀྱི་དམངས་སྲོལ་དང་ཆོས་ལུགས། གཏམ་རྒྱུད་དང་འབྲེལ་བ་དམ་པས་བོད་ཀྱི་གཞི་རྩའི་རིག་གནས་དང་། བོད་ཀྱི་རིག་གནས་ཀྱི་གྲུབ་ཆ་གལ་ཆེན་ཞིག་ཏུ་གྱུར་ཡོད།
བརྡ་ཆད་གཙོ་བོ། བོན་དང་བོན་པོ། ཏུང་ཧོན་ཡིག་རྙིང་། གོ་དོན་མཐའ་དཔྱོད།
བཙན་པོ་རྒྱལ་རབས་སྐབས་ཀྱི་བོན་ལ་ཞིབ་འཇུག་བྱ་དགོས་ན། ཡོངས་གྲགས་བོན་གྱི་ཡིག་ཚང་དག་ལ་ལྟ་དགོས་པ་གཞིར་བྱས་ཏེ། ངེས་པར་ཏུང་ཧོན་ཡིག་རྙིང་དང་རྡོ་རིང་གི་ཡི་གེ་སོགས་ལས་བོན་དང་འབྲེལ་བའི་ཡིག་ཆ་དག་ལ་དཔྱད་པ་གཏོང་དགོས་པ་གལ་ཆེ། དེ་ཡང་ཏུང་ཧོན་ཡིག་རྙིང་ལས་བོན་དང་བོན་པོ་ཞེས་པའི་ཐ་སྙད་བྱུང་བའི་ཡིག་ཆ་མང་པོ་ཡོད་རུང་། ཧྥ་རན་སུར་ཉར་བའི་ཏུང་ཧོན་ཡིག་ཆ་ཁྲོད་དུ་བོན་དང་ཐད་ཀར་འབྲེལ་བའི་ཡིག་ཆ་བཅུ་གསུམ་ཙམ་མཆིས། དེ་དག་ནི་p.t.0126(0001-0168),p.t.0239(0101-3703),p.t.0733(1901-1904),p.t.1039(0001-0035),p.t.1040(0001-0137),p.t.1042(0001-0148),p.t.1060(0001-0100),p.t.1068(0001-0131),p.t.1134(0001-0297)p.t.1136(0001-0060),p.t.1194(0001-0077),p.t.1285(1001-2149),p.t.1289(0101-0613)བཅས་ཡིན། དེ་ནི་ནུབ་གླིང་གི་ཤེས་ལྡན་མི་སྣ་རྣམས་ཀྱིས་བསྡུ་བསྒྲིགས་བྱས་པ་ཡིན་ཏེ། སྐུ་ཞབས་དབང་རྒྱལ་ལགས་ཀྱིས་རྩོམ་སྒྲིག་བྱས་པའི་ཧྥ་རན་སིར་ཉར་བའི་ཏུང་ཧོན་བོད་ཡིག་ཤོག་དྲིལ་གྱི་ཞིབ་གསལ་དཀར་ཆག་ཞེས་པ་ལས་བོན་དང་འབྲེལ་བའི་ཡིག་ཆ་བཅུ་གཅིག་གི་དཀར་ཆག་བཀོད་ཡོད། དེ་དག་ནི་p.t.0239,p.t.1038,p.t.1039,p.t.1040,p.t.1134,p.t.1136,p.t.1194,p.t.1285,p.t.1285(1-5),p.t.1289,p.t.1640བཅས་ཡིན། དབང་རྒྱལ་གྱིས་བརྩམས་པའི་ཏུང་ཧོན་བཙན་པོ་རྒྱལ་རབས་སྐབས་ཀྱི་ཡིག་ཆར་ཞིབ་འཇུག་བྱས་པའི་དཔྱད་རྩོམ་ཕྱོགས་བསྒྲིགས་ལས། བོན་དང་འབྲེལ་བའི་མོ་ཡིག་ཁག་གཉིས་ཏེp.t.1047,Tol tib j 738བཀོད་ཡོད་རུང་། p.t.1047ལས་བོན་གྱི་ཐ་སྙད་བཅུ་ཙམ་བྱུང་ཡོད་པས་དེ་ནི་བོན་གྱི་ཡིག་ཆའི་ཁོངས་སུ་གཏོགས། དབྱིན་ཇིར་ཉར་བའི་ཡིག་ཆ་Tol tib j 738དེ་བོན་གྱི་ཡིག་ཆར་མི་གཏོགས་སྙམ། ཡིག་ཆ་དེ་ལས་བོན་གཤེན་དག་ལ་ངན་སྨྲས་ཅི་རིགས་བྱས་ཡོད་པས་སོ། །གཞན་ཡང་Ch.9.ll.19དང་Tol tib j 734གཉིས་ཀྱང་བོན་གྱི་ཡིག་ཆར་གཏོགས། Tol tib j 731ལས་གཤེན་རབ་མི་བོའི་མིང་བྱུང་བ་དང་། དེ་ལས་བོན་གྱི་ཐ་སྙད་ཉེར་བརྒྱད་དང་། གཤེན་གྱི་ཐ་སྙད་སོ་བཞི་ཙམ་བྱུང་ཡོད། རྡོ་རིང་དང་ཡིག་རྙིང་གཞན་དུ་བོན་དང་འབྲེལ་བའི་ཐར་ཐོར་ཙམ་རེ་ཡོད། གཞན་ཡང་བོན་ཞེས་པའི་ཐ་སྙད་ཀྱང་ཏུང་ཧོན་ཡིག་རྙིང་ལས་མང་དུ་བྱུང་ཡོད་པ་དང་། དེ་དག་གི་གོ་དོན་ཅི་ཡིན་པ་དང་། དེ་དང་བོན་གྱི་གྲུབ་མཐའ་བར་གྱི་འབྲེལ་བ་ཅི་ཡོད། བོན་པོ་དག་གིས་བྱེད་ལས་གཙོ་བོ་ཅི་ཞིག་གཉེར་བཞིན་ཡོད་པ་སོགས་ཀྱི་དྲི་བ་འདི་དག་ལ་ལན་འདེབས་ཆེད། ཏུང་ཧོན་ཡིག་རྙིང་ལས་བྱུང་བའི་བོན་དང་བོན་པོ་ཞེས་པའི་ཐ་སྙད་དག་ཕྱོགས་གཅིག་ཏུ་བསྒྲིགས་ནས་དེ་དག་གི་གོ་དོན་དང་། བོན་པོ་དག་གི་བྱེད་ལས་སོགས་ལ་དཔྱད་པ་ཅུང་ཟད་གཏོང་བར་བྱེད་དོ། །
དང་པོ། ཏུང་ཧོན་ཡིག་རྙིང་ལས་བོན་དང་བོན་པོ་ཞེས་པའི་ཐ་སྙད་འདི་ཆོས་ལུགས་ཆོ་ག་སྤེལ་བའི་ང་ཟག་ལ་འཇུག་པའི་སྐོར་བཤད་པ།
ཏུང་ཧོན་ཡིག་རྙིང་ལས་བོན་ཞེས་པའི་ཐ་སྙད་མང་དུ་བྱུང་སྟེ། དེ་དག་ཆོས་ལུགས་ཆོ་གའམ་རིམ་གྲོ་ལ་འཇུག་པར་མ་ཟད། ཆོ་ག་དེ་སྤེལ་བའི་གང་ཟག་བོན་པོ་ལའང་འཇུག ཏུང་ཧོན་ཡིག་རྙིང་ལས་མོ་ཕྱཱ་གཏོ་དཔྱད་དང་། ལྷ་གསོལ་འདྲེ་གནོན་སོགས་ཀྱི་ལས་ལ་གཉེར་བའི་བོན་པོའི་རིགས་མང་དུ་བྱུང་ཡོད་པ་རེད།
༡ ཏུང་ཧོན་ཡིག་རྙིང་p.t.1039ལས་བོན་དང་བོན་པོ་ཞེས་པའི་ཐ་སྙད་ཀྱི་གོ་དོན་རགས་བཤད།
དེ་ཡང་ཏུང་ཧོན་ཡིག་རྙིང་p.t.1039ལས་བོན་པོ་འབོ་བུ་ལག་ངན་གྱྀས་བྱད་ཁྱིམ་སྲེ་ནྀ་ཕུབ། དཀུ་ཟངས་ནི་བཙུགས་པ་ལུག་དཀུ་ལུག། བྱད་ལུག། སྡང་ལུག་ནི་བསད། ཞེས་པ་ལས་བྱད་ནི་མཐུ་གཏད་སོགས་གནོད་བྱེད་ཀྱི་ནུས་པ། བན་བྱད་བོན་བྱད་ལྟ་བུ། བོན་པོ་འབོ་བུ་ལག་ངན་ཞེས་པ་གཏད་རྒྱག་མཁན་ནམ་དམོད་པ་བྱེད་པོ་ཡིན། ཡང་ན་ཕ་རོལ་གྱི་མཐུ་གཏད་ལས་བྱུང་བའི་བྱད་ཁའི་ཟློག་པ་དང་། དུས་སུ་ལྡང་བའི་སྲིའི་བཟློག་པའི་ལས་ལ་གཉེར་བའི་བོན་པོ་ཡིན། དཀུ་ཟངས་ནི་གེ་ཁོད་ཀྱི་ཆོ་གའི་སྐབས་སུ་བཤད་པའི་དབལ་ཟངས་དང་འདྲ། པ་ལུག་དཀུ་ལུག་བྱད་ལུག་སྡང་ལུག་སོགས་བསད་དེ་བྱད་ཁ་ཟློག་པའི་ཆོ་ག་སྤེལ། སྐབས་འདིར་བོན་པོ་ནི་བོན་གྱི་ཆོས་ལུགས་ཆོ་ག་སྤེལ་བའི་གང་ཟག་ལ་གོ་དགོས།
༢ ཏུང་ཧོན་ཡིག་རྙིང་p.t.1042ལས་བོན་དང་བོན་པོ་ཞེས་པའི་ཐ་སྙད་ཀྱི་གོ་དོན་བཤད་པ།
༡༽p.t.1042(0028-0029)ལས་མཇལ་བའྀ་ཆོ་ག་རིམ་པ་ལ། ཐུགས་ཀྱི་གཡས། གཡོས་སུ་ཕྱག་ཆ་དྲངས། ཐུགས་ཀྱི་སྣ་ལ་དུར་བོན་པོ་དང་། ཕངས་བོན་པོ་ཆེན་པོས་དྲངས། ཞེས་པའི་དུར་བོན་པོ་ནི་གཤིན་པོ་དུར་དུ་འཇུག་མཁན་ཏེ་དེ་ནི་གཤིན་ཆོག་སྤེལ་བའི་བོན་པོ་ཡིན། རྒྱལ་རབས་གསལ་བའི་མེ་ལོང་ལས། དུར་གཤེན་མཚོན་ཆ་ཅན་གྱིས་གསོན་གྱི་བགེགས་སེལ། གཤིན་གྱི་དུར་འདེབས། ཆུང་གི་སྲི་གནོན། གནམ་གྱི་རྒྱུ་སྐར་ལྟ། སའི་འདྲེ་བཏུལ་བ་ཡིན་ནོ། ཞེས་པ་ལས་དུར་གཤེན་གྱི་བྱེད་ལས་ནི་བགེགས་སེལ་སྲི་གནོན་འདྲེ་བཏུལ་གྱི་ལས་གཉེར་ཏེ། དེ་ཉིད་ཐེག་དགུའི་དབང་དུ་བཏང་ན། སྲིད་གཤེན་ཐེག་པའི་ཁོངས་སུ་འདུས་ཤིང་། དེ་ལ་ནང་གསེས་ཀྱི་དབྱེ་བ་གཉིས་ཡོད་དེ། ཤི་ཐབས་བརྒྱད་ཅུ་རྩ་གཅིག་དང་འདུར་ཐབས་སུམ་བརྒྱ་དྲུག་ཅུ་ཡོད། འདུར་སྒོ་བཞི་ནི། རྒན་པ་རྣམས་ལ་བཀྲ་འདུར། གཞོན་པ་རྣམས་ལ་སྟག་འདུར། ཆུང་བ་ལ་སྲིད་འདུར། གྲི་རྒོད་གྲི་འདུར་བཅས་ཡིན་ནོ། དུར་གཤེན་དང་དུར་བོན་པོ་ནི་དོན་གཅིག་ཡིན། སྐུ་གཤེན་ལ་སྐུ་བོན་ཞེས་པ་ལྟ་བུ། ཕངས་བོན་པོ་ཞེས་པ་འདི་བོན་གྱི་ཡིག་ཆ་ལས་མ་མཐོང་བས་དོན་གང་ལ་འཇུག་གསལ་བོ་ཤེས་དཀའ་རུང་། ཏུང་ཧོན་ཡིག་རྙིང་ལས་ཕངས་བོན་པོས་མ་པང་གསོལ། ཕརུ་སྩང་གསོལ། སྐྱེམས་གསུམ་གསོལ། ཞེས་པ་ལས་ཕངས་བོན་པོས་མཚོ་མ་པང་ལ་གསོལ་མཆོད་འབུལ་བའི་ཚུལ་དེ་ཀླུ་མཆོད་པའི་ལས་དང་ཆ་འདྲ་བ་ཞིག་ཡིན། ཀླུ་བསང་གཏོང་བ་དང་གསེར་སྐྱེམས་འབུལ་བའི་ལས་ལ་བརྟགས་ན། ཕངས་བོན་པོ་ནི་ཀླུ་གཉན་གསོལ་མཆོད་ཀྱི་ལས་ལ་གཉེར་བའི་བོན་པོ་ཡིན་གཤིས། བོན་གྱི་ཡིག་ཆ་ལས་ཀླུ་བོན་གྱི་བྱེད་ལས་དང་ཆ་འདྲ། ཀླུ་གསོལ་སྐོར་གྱི་ཡིག་ཆ་དམངས་ཁྲོད་དུ་མང་།
༢༽ ཏུང་ཧོན་ཡིག་རྙིང་p.t.1042(0047-0049)ལས་སྐུ་གཤེམ་མཇོལ་བོན་པོ་རྣམས། ཀྱིས། དོ་མ་ལ་སྩོགས་ཏེ་རྐང་འགྲོས་ཀྱྀ་རྣམས་གཤོག་ཡུགས་ཀྱིས་གདབ། དེ་ནས་རིང་སེར་གཤེགས། པའི་རིམ་པའ་ལ། སྐུ་གཤེན་རིགས་གཤེན་དང་། ཕངས་བོན་པོ་གཉིས་ཏེ་གསུམ་གྱིས་སྣ་དྲང། ཞེས་པའི་སྐུ་གཤེན་ནི་བོན་པོ་སྤྱིའི་འབོད་སྟངས་ཤིག་ཡིན། དེ་དང་སྐུ་བོན་ཏེ་རྒྱལ་པོ་སྐུའི་རིམ་གྲོ་བྱེད་པའི་གཤེན་པོ་སོགས་དང་བྱེད་ལས་འདྲ། ཏུང་ཧོན་ཡིག་རྙིང་p.t.1038གནམ་གྀ་ལྷ་ལས། ས་ག་དོག་དྲུག་དུ། འགྲེང་མགོ་ནག་གྀ་རྗེ་མྱེད་གྀ་རྗེ། དུད་རྔོག་ཆག་བླ་མྱེད་ཀྱི་བླར། བློན་པོ་ལྷོ་རྔེགས། བོན་པོ་མཚེ་གཅོ། ཕྱག་ཚང་ཤ་སྤུག་མྱྀ་རྗེ་ལྷ་དང་བདུད་དུ་བརྒྱྀས་ནས། ཡུལ་བོད་ཀ་གཡག་དྲུག་ཏུ་བྱོན་ཞེས་མཆི། ཞེས་པ་ལས་བོན་པོ་མཚེ་གཅོ་ནི་གཤེན་གྱི་སྔ་བ་ཡིན། ཆོས་འབྱུང་མཁས་པའི་དགའ་སྟོན་ལས་ཆོས་གྲྭའི་སློབ་དཔོན་སྐུའི་སྔགས་མཁན་སྟོད་སྨད་ཀྱི་དབང་བློན་རྣམས་ལ་དངུལ་གྱི་ཡི་གེ་ཆེན་པོ་བྱིན། སྐུ་འཚོ་བའི་བོན་པོ་གཟིམས་མལ་བརྩིགས་ཁབ་བྱང་ཐང་གི་ས་མཁན་མཐའི་སོ་ཁ་སྲུང་བ་དང་སྐུ་མཁར་གྱི་རྩེ་སྲུང་སོགས་ལ་དངུལ་ཡིག་ཆུང་བ་བྱིན་ཚུལ་བཤད་པའི་སྐུ་འཚོ་བའི་བོན་པོ་ནི་སྐུ་བོན་ཏེ་སྐུ་གཤེན་དང་དོན་གཅིག་ཡིན། རིགས་གཤེན་ཞེས་པའང་དེ་དག་དང་ཆ་འདྲ། རྒྱལ་གཤེན་གྱི་གདུང་རབས་ལས་རྒྱལ་ལ་སྔ་བ་གཉའ་ཁྲི་བཙན་པོ། གཤེན་ལ་སྔ་བ་ཡ་ངལ་མཚེ་བཅོ་གསུམ། དེ་བཞིན་མུ་ཁྲི་བཙན་པོར་བཅོ་བུ་ཕྱག་དཀར་གྱིས་མཛད། ལྷ་རི་གྱང་མཐོའི་ཁ་ལ་གསས་མཁར་ཁོ་མ་ནེ་ཆུང་བཞེངས། དིང་ཁྲི་བཙན་པོ་ལ་སྐུ་གཤེན་བཅོ་བུ་སྨིན་དཀར་མཛད། སོ་ཁྲི་བཙན་པོ་སྐུ་གཤེན་བཅོ་བུ་འོད་དཀར་མཛད། གདགས་ཁྲི་བཙན་པོ་ལ་སྐུ་གཤེན་བཅོ་བུ་ཤེལ་དཀར་མཛད། ཞེས་པ་ལྟར་བཙན་པོ་རྒྱལ་རབས་སྐབས་སུ་རྒྱལ་པོ་རེ་ལ་སྐུ་གཤེན་ཏེ་སྐུ་འཚོ་བའི་བོན་པོ་ཞིག་ཡོད། དེ་ལས་དུར་བོན་པོ་དང་། ཕངས་བོན་པོ། མཇོལ་བོན་པོ་དག་ནི་གཤེན་པོ་སྟེ། བོན་བྱེ་བྲག་པའི་ཆོ་ག་སྤེལ་བའི་བོན་པོ་ཡིན་ནོ། །
༣༽p.t.1042(0058-0060)ལས་དེ་ནས་ནམ་ཚབ་ཚུབ་ན། སྙུན་བོན་པོ། སྨག་བོན་པོ། འཇོལ་བོན་པོ་རྣམས་ཀྱང། ས་སར། གྱེར་ལ་མཆི། ཆི་ག་ནར་མ་ལ་ཐོ་རམ་དང་པོ་དུང་བུས་པ་དང། སྐུ་གཤེན་ཕངས་བོན་པོ་དང། རླད་བོན་པོ་དང། རིང་མཁན་དང། བཞེས་པའྀ་ཕྱག་གཙང་གཉིས། ཞེས་སྙུན་བོན་པོ་དང་། སྨག་བོན་པོ། འཇོལ་བོན་པོ། སྐུ་གཤེན་ཕངས་བོན་པོ། རླད་བོན་པོ། རིང་མཁན། ཕྱག་གཙང་བཅས་བོན་པོའི་རིགས་མང་དུ་བྱུང་ཡོད་ལ། སྤྱིར་མོ་འདེབས་པའི་བོན་པོ་ལ་ཕྱཱ་བོན་དང་། གཏོ་འཕེན་པའི་བོན་པོ་ལ་གཏོ་བོན། དཔྱད་འདེབས་པའི་བོན་པོ་ལ་སྨན་བོན་ལྟ་བུ། བོན་རིགས་མི་གཅིག་པའི་ཆོ་ག་གཉེར་བའི་བོན་པོ་ལ་ཟེར་ཞིང་། གཉའ་ཁྲིའི་སྐབས་སུ་བྱུང་བའི་བོན་ཤེས་པ་ཅན་བཅུ་གཉིས་དང་འདྲ། མཇོལ་བོན་འདི་ཡིག་རྙིང་གཞན་ལས་མང་དུ་འབྱུང་སྟེ། མཇོལ་བོན་ཞེས་པའི་འབྲི་ཚུལ་ཡང་ཡོད། ཐུའུ་བཀྭན་གྲུབ་མཐའ་ལས་བོན་གྱི་གྲུབ་མཐའི་འཕེལ་རིམ་གསུམ་ལ་མཇོལ་བོན། འཁྱར་བོན། བསྒྱུར་བོན་གསུམ་དུ་བགར་ཡོད། མཇོལ་ཞེས་པའི་ཐ་སྙད་དེ་གལ་ཆེན་ཞིག་ཡིན་རུང་དོན་གང་ཡིན་མི་ཤེས།
༤༽ p.t.1042(0077-0078)ལས་དེ་ནས་སྨན་བོན་པོས་སྨན་དྲངས་ལགས་ནས། ཕངས་བོན་པོས་མ་པང་གསོལ། ཕྲུ་སྩང་གསོལ། སྐྱེམས་ཡམས་གསུམ་གསོལ། ཞེས་པའི་སྨན་བོན་པོ་ནི་འཆི་བསླུའི་དཔྱད་སྤེལ་བའི་བོན་པོ་ཡིན། བོན་ཤེས་པ་ཅན་བཅུ་གཉིས་ལས་བཤད་པའི་ཕན་ཤེས་སྨན་དཔྱད་དེ། བོན་གྱི་སྨན་འབུམ་བཞི་ཕྱག་ལེན་གནང་བའི་བོན་པོ་ཡིན།
༣ p.t.1134 དང་p.t.1285ལས་བོན་དང་འབྲེལ་བའི་ཐ་སྙད་ཀྱི་གོ་དོན་བཤད་པ།
༡༽ p.t.1134(0119-0120)ལས་བུ་ནི་ལྷའི་བུ་ཚ་ནི་སྲིན་གྱི་ཚའ། མྱི་བོན། ལྷའི་བོན། རྒྱ་བོན་བྲིམ་ཏང་གིས། རྒྱལ་ཏག་བརྒྱད། ནི། གནམ་ལས། བྲེ་སེ་གྲུ་བཞི་ནི། ས་ལ། བཆས། བས་ལ་ནི། རྒྱལ། བསྒོས། ཞེས་པའི་ལྷའི་བོན་ནི་སྲིད་པའི་ཕྱྭ་གཡང་དཀར་ལས། ལྷ་བོན་གྱིས་རལ་གྲི་བཟུང་བ་ཡིན། །དར་སྲི་རྩེ་ནས་གཅོད་པའི་དོན། །ཟོར་བོན་གྱིས་ཟོར་མདའ་བཟུང་བ་ཡི། །སྲིན་པོ་སྙིང་ལ་ཟོར་མདའ་རྒྱབ་བོ། །ཞེས་པ་འདི་ལས་ལྷ་བོན་གྱི་བྱེད་ལས་གཙོ་བོ་ནི་དར་སྲི་གཅོད་རྒྱུ་ཡིན་པ་ཤེས། བོན་ཤེས་པ་ཅན་བཅུ་གཉིས་ལས་མགོན་ཤེས་ལྷ་བོན་ཞེས་པ་ལྷ་ཡར་གསོལ་བས་མགོན་བྱས་པའི་བོན་པོ་ཡོད། དེ་ཡང་ནམ་མཁའ་ནོར་བུའི་དཔྱད་རྩོམ་ཕྱོགས་བསྒྲིགས་ལས། ལྷ་བོན་ནི་འགོ་བའི་ལྷ་རིགས་གཙང་སེལ་གྱིས་མཐུ་དཔུང་བསྐྱེད་པར་མཁས་པའི་བོན་པོ་ཡིན་ཞེས་པ་དང་། རྒྱ་བོན་བྲིམ་ཏང་དང་། རྒྱ་བོན་ལེག་ཏང་རྨང་བ་ཞེས་པ་བྱུང་བ་ལ་བལྟས་ན། ཕྱིས་སུ་བྱུང་བའི་རྒྱ་ནག་གི་བོན་པོ་ལེགས་ཏང་རྨང་པོ་ཨེ་ཡིན་སྙམ། དེ་ཡང་སྟོན་པ་གཤེན་རབ་ཀྱི་རྒྱལ་ཚབ་གདུང་སོབ་མུ་ཆོ་ལྡེམ་དྲུག་གི་སློབ་མ་མཆོག་གྱུར་དྲུག་སྟེ། སྟག་གཟིག་གི་ལོ་ཙཱ་བ་དམུ་ཙ་ཏྲ་ཧེ། ཞང་ཞུང་གི་ལོ་ཙཱ་བ་ཁྲི་ཐོག་སྤར་ཙ། སུམ་པའི་ལོ་ཙཱ་བ་གུ་ཧུ་ལུ་སྤར་ལེགས། རྒྱ་གར་གྱི་ལོ་ཙཱ་བ་ལྷ་བདག་སྔགས་གྲོལ། རྒྱ་ནག་གི་ལོ་ཙཱ་བ་ལེགས་ཏང་རྨང་པོ། ཁྲོམ་གྱི་ལོ་ཙཱ་བ་གསེར་ཐོག་ལྕེ་འབྱམས་བཅས་ཀྱིས་གཡུང་དྲུང་གི་བོན་སོ་སོའི་ཡུལ་དུ་དར་བར་མཛད། དེ་ལས་རྒྱ་ནག་གི་ལོ་ཙཱ་བ་ལེགས་ཏང་རྨང་པོ་ཞེས་པ་དང་ཏུང་ཧོན་ཡིག་ཆ་ལས་བྱུང་བའི་རྒྱ་བོན་བྲིམ་དང་། རྒྱ་བོན་ལེགས་རྟང་སོགས་ཕལ་ཆེར་མི་གཅིག་ཡིན་ཡང་སྲིད། འདིར་རྒྱ་ཞེས་པའི་ཐ་སྙད་བྱུང་བ་ཙམ་གྱིས་དེ་རྒྱ་ནག་ལ་གོ་མི་དགོས་ཏེ། རྒྱ་ཆེ་བའི་རྒྱ་ལ་གོ་ནའང་ཆོག་ལ། རུས་ཤིག་ལ་ངོས་བཟུང་ནའང་ཆོག་གོ །
༢༽ p.t.1134(0138-0139)ལས་སྙན་དྲུང་ནི་སིལ། བོན་དོ། སྤུ་དྲུང་དུ་ནི། ཏམས་བཞ་གོ། ཞེས་པའི་སིལ་བོན་ནི་སེལ་བོན་ཏེ། དམེ་དམོད་བཙོག་གསུམ་གྱི་གྲིབ་སེལ་བའི་བོན་པོ་ཡིན། སིལ་བོན་དང་དམུ་བོན་ནི་དམངས་ཁྲོད་ཀྱི་ལེའུ་ཡིག་ལས་ཀྱང་མང་དུ་བྱུང་། ཆང་ཕུད་བདུད་རྩི་ཆུ་རྒྱུན་འཕྲིན་ལས་ཀུན་བསྒྲུབས་དགོས་འདོད་ཀུན་འབྱུང་ལས། འཕྲགས་ལྷའི་ལྷ་ཚོགས་སུམ་རྒྱ་དྲུག་ཅུ། །ཨཱ་བོན་གྱི་འཕྲག་ལྷ། །ཡེ་བོན་གྱི་འཕྲག་ལྷ། །ཕྱྭ་བོན་གྱིས་འཕྲག་ལྷ། །དམུ་བོན་གྱི་འཕྲག་ལྷ། །སེལ་བོན་གྱི་འཕྲག་ལྷ། །རྡོར་བོན་གྱི་འཕྲག་ལྷ། །ལེ་ཀུ་ཕྱི་གྱེར་གྱི་འཕྲག་ལྷ། །ཞེས་པའི་དམུ་བོན། སེལ་བོན་དེ་དག་ཏུང་ཧོན་ཡིག་རྙིང་དང་ཡོངས་སུ་མཐུན། སེལ་ཞེས་པ་ནི་མི་གཙང་བའི་དམེ་དམོད་བཙོག་གྲིབ་སོགས་སེལ་བར་བྱེད་པ་དང་། དག་པར་བྱེད་པའི་དོན་དུ་འཇུག ཁ་སྐད་དུ་སིལ་ཞེས་བརྗོད། དེ་ཡང་མདོ་དྲི་མེད་གཟི་བརྗིད་ལས། ཆབ་ནག་སྲིད་པ་རྒྱུད་ཁོག་ལ། སེལ་སྒོ་ཤིང་ལོ་འདབ་རྒྱས་བྱུང་། དཀར་ནག་བསལ་བས་སེལ་ཞེས་བྱ། གཙང་སྨེ་བསལ་བར་སེལ་ཞེས་བྱ། སྨེ་མནོལ་བསལ་བས་སེལ་ཞེས་བྱ། དམེ་མུག་བསལ་བས་སེལ་ཞེས་བྱ། དབུ་འཕོང་བསལ་བས་སེལ་ཞེས་བྱ། འགག་པ་བསལ་བས་སེལ་ཞེས་བྱ། ཀག་ཉེས་བསལ་བས་སེལ་ཞེས་བྱ། ཞེས་བྱུང་བ་དེས་སེལ་ཞེས་པའི་ཐ་སྙད་ཀྱི་གོ་དོན་ཞིབ་པར་འཆད། བསལ་ནི་སེལ་གྱི་མ་འོངས་པ་དང་དུས་འདས་པ་ཡིན། སེལ་ནི་ད་ལྟ་བ། སོལ་ནི་སྐུལ་ཚིག་ཡིན་པའི་ཁྱད་པར་ཡོད། དེ་ཡང་མདོ་དྲི་མེད་གཟི་བརྗིད་ལས། (ལྷ་སའི་པར་414)སྣང་གཤེན་ཐེག་པའི་བོན་སྒོ་ལ། སྤྱི་རུ་རྣམ་པ་བཞི་ཡིན་ཏེ། ཆབ་ནག་ཆུ་བོ་སེལ་གྱི་སྒོ་ཞེས་སོ། །ཆབ་ནག་ཆུ་བོ་སེལ་གྱི་སྒོ་ལའང་རྣམ་པ་བཞི་རུ་དབྱེ་ཆོག་སྟེ། དེ་ལས། ཐོག་མར་ཆབ་ནག་སེལ་གྱི་སྒོ། དེ་ལ་རྣམ་པ་བཞི་ཡིན་ཏེ། ཆབ་ནག་ཆུ་བོ་གཞུང་ཆེན་ལས། སྨྲང་རྒྱུད་ཆུ་བཞི་གྱེས་པ་དེ། ཟག་པ་མེད་པའི་རྒྱ་མཚོ་འདྲ། གར་བསྒྱུར་བདེ་བ་ཆུ་ཕྲན་འདྲ། སྐྱེ་འགྲོ་གསོ་བ་ལུ་མ་འདྲ། འཕེན་ལ་ཆུ་བོ་འབྲུག་པ་འདྲ། ཡགས་པའི་ལོ་ཏོག་ལེགས་པ་འདྲ། སྲིད་པའི་སྨྲང་ཆེན་སེལ་གྱི་གཞུང་། ཐུགས་ཁར་གཉན་པོ་ལྷ་ཡི་གཞུང་། སྒྲ་བླ་ཝེར་མ་དཔའ་ཁྲོམ་གཞུང་། དེ་ཆབ་ནག་ཆུ་བོ་གཞུང་བཞི་ཡིན། ཞེས་པ་འདི་ལས་སེལ་སྒོ་རྣམ་པ་བཞི་རུ་དབྱེ་ཡོད། ཡང་སེལ་ལ་རྣམ་པ་བཅུ་གཉིས་སུ་དབྱེ་ཡོད། དེ་ལ་རྩ་དཀར་འཕེལ་བའི་ཡར་སེལ་བཞི་དང་། རྩ་ནག་འགྲིམ་པའི་མར་སེལ་བཞི། མཉམ་ཉིད་གསལ་བའི་བར་སེལ་བཞི་སྟེ་བཅུ་གཉིས་ཡོད།
༣༽ p.t.1134(0015-0017)ལས་གནམ་གྱི་པ་མཐ་དགུང་གི་པ་འབྲུམ་ནས། བུ་ནི་ལྷ་འི། བུ། ཚ་ནི་སྲིན་གྱི་ཚ་སྟེའ། བོན། གཤིན་གཤེན་དྲག་གི། པ་ངག་ནི་རྒར་ཉནད། དཔྱིད་ཉི་ནི་ནུབ་ཏུ་འཇུགས། ཞེས་པའི་གཤེན་དང་སྐུ་གཤེན། གཤེན་དྲག གཤེན་པོ། བོན་གཤེན། གསས་དྲག གསས་དྲག་ཕོ། གསས་དྲག་མོ་སོགས་ཀྱི་ཐ་སྙད་ཏུང་ཧོན་ཡིག་རྙིང་ལས་མང་དུ་བྱུང་ཡོད། གཤེན་ཞེས་པ་གཤིན་གྱི་དོན་དུ་འཇུག་པ་དང་། གཤིན་ཆོག་སྤེལ་བའི་བོན་པོ་ཡིན། ཡང་རུས་གཤེན་ལའང་འཇུག གཤེན་གྱི་རྣམ་གྲངས་ལ་གཤེན་དང་སྐུ་གཤེན། གཤེན་དྲག གཤེན་པོ། བོན་གཤེན་སོགས་ཡོད། གསས་ཞེས་པ་ལྷ་དང་། གསས་དྲག་ནི་ལྷ་དྲག་པོར་གོ་དགོས། བོན་གྱི་ལྷ་ཁང་ལ་གསས་ཁང་དང་། བླ་མ་ལ་དཔོན་གསས་ཞེས་པ་ལྟ་བུའོ། །
༤༽ p.t.1285(1113-1114)ལས་འོལ་བོན་མཆིད་ན་རེ་མངད་དུ་དོ་ཡང་ཆོག། དབུ་རུ་དོ་ཡང་ཆོག། ཅེས་པའི་འོལ་བོན་ནི་ཡར་གཡེན་བཅུ་གསུམ་འདུལ་བའི་བོན་པོ་སྟེ། མདོ་གཟེར་མིག་ལས་དབལ་བོན་རུམ་པོ་དང་། ཡོགས་བོན་གཏོ་རྒྱལ་དང་། ཁྲིན་བོན་ཕྱཱ་སངས་དང་། གཉེར་བོན་གཏོ་ཆེན་དང་། འོལ་བོན་འབྲང་ཟུ་དང་། མཚམས་བོན་ཡོ་འཁྲུགས་རྣམས། གཤེན་རབ་དང་ཐབས་གཅིག་ཏུ་བཞུགས་སོ། །ཞེས་འབྱུང་བས་འོལ་ཞེས་པ་དོན་ཅི་ཡིན་རྟོགས་མི་ཐུབ་ཅིང་། བོན་དང་འབྲེལ་བའི་བརྡ་ཆད་གལ་ཆེན་ཞིག་ཡིན། བོན་སྟོན་གཤེན་རབ་ཀྱི་འཁྲུངས་ཡུལ་འོལ་མོ་ལུང་རིང་ཡང་འོལ་ཡིག་གིས་འགོ་དྲངས་ཡོད། ལེགས་བཤད་རིན་པོ་ཆེའི་གཏེར་མཛོད་ལས་འོལ་ཞེས་པ་སྐྱེ་བ་མེད་པའི་དོན་དུ་འཇུག་པར་གསུངས།
གོང་སྨྲས་ལྟར་ཏུང་ཧོན་ནས་ཐོན་པའི་བོན་གྱི་ཡིག་རྙིང་ལས་བོན་པོའི་རྣམ་གྲངས་ལ་བོན་པོ་འབོ་བུ་ལག་ངན། དུར་བོན་པོ་དང་། ཕངས་བོན་པོ། མཇོལ་བོན་པོ། སྙུན་བོན་པོ། སྨག་བོན། རླད་བོན་པོ། སྨན་བོན་པོ། བོན་གཤིན། གསས་དྲག། བོན་གཤེན། མྱི་བོན། ལྷའི་བོན། རྒྱ་བོན། སིལ་བོན། དམུ་བོན། འོལ་བོན། སྨྲ་བོན། རྒྱ་བོན་ལེག་ཏང་རྨང་བ། ལྟམ་བོན་དམུས་ལོང་། ཕ་གཤེན་རབ་མྱི་བོ་དང་། དུར་གཤེན་གྱི་རྨ་ད། གཤེན་ཚ་ལུང་སྒྲ། སྐར་གཤེན། སྨྲ་བོན་ཟིང་སྐྱེས། བྱ་གཤེན་འཇོན་མོ། བྱ་བོན་བང་པ། སྒམ་གཤེན་སོགས་ཡོད་པས། དེ་དག་ནི་བོན་སྒོ་བྱེ་བྲག་པའི་ལས་གཉེར་བའི་བོན་པོ་ཤ་སྟག་ཡིན། ལེགས་བཤད་རིན་པོ་ཆེའི་གཏེར་མཛོད་དུ་བྱམས་མའི་ལུང་དྲངས་ཏེ་རྒྱལ་པོ་གཉའ་ཁྲི་སྐབས་ནས་དར་བའི་བོན་ཤེས་པ་ཅན་བཅུ་གཉིས་རྩིས་ཡོད་པ་འདི་ལྟར། མགོན་ཤེས་ལྷ་བོན། གཡང་ཤེས་ཕྱ་བོན། འགྲོ་ཤེས་གླུད་གཏོང་། འདུར་ཤེས་སྲིད་གཤེན། གཙང་ཤེས་སེལ་འདེབས། སྒྲོལ་ཤེས་ལྟ་བོན། ཕན་ཤེས་སྨན་དཔྱད། སྐོས་ཤེས་རྩིས་མཁན། སྨྲ་ཤེས་གཏོ་དགུ། ལྡིང་ཤེས་ཤ་བ། འཕུར་ཤེས་ཇུ་ཐིག འགྲོ་ཤེས་འཕྲུལ་བོན་བཅས་བཅུ་གཉིས་ཡོད། ཞེས་པ་དེ་ལས་འདུར་ཤེས་སྲིད་གཤེན་ནི་དུར་བོན་དང་། གཙང་ཤེས་སེལ་འདེབས་ནི་སེལ་བོན། ཕན་ཤེས་སྨན་དཔྱད་ནི་སྨན་བོན་ཡིན་ནོ། །དེ་ཡང་མདོ་དྲི་མེད་གཟི་བརྗིད་ལས། གཞན་ཡང་ཡར་གཡེན་གཉན་པོ་བཅུ་གསུམ་འདུལ་བའི་བོན་པོ། དབལ་བོན་རོམ་པོ་དང་། ཡོག་བོན་གཏོ་རྒྱལ་དང་། ཁྲིན་བོན་ཕྱཱ་སངས་དང་། གཉེར་བོན་གཏོ་ཆེན་དང་། འོལ་བོན་འབྲང་ཟུང་དང་། འཚམས་བོན་ཡོ་འཁྲུགས་དང་། དམུ་བོན་ཡེའུ་ཏན་དང་། བདུད་བོན་ཚབ་ལྕགས་དང་། བཙན་བོན་མཚལ་ལྕགས་དང་། སྲིད་བོན་མུ་ཅོ་དང་། བསྐོས་བོན་གཙུག་སྲས་དང་། ཕྱཱ་བོན་ཐེའུ་ལེགས་དང་། ལྷ་བོན་ཐོད་དཀར་དང་ཐབས་གཅིག་ཏུ་བཞུགས་སོ། །གཞན་ཡང་བར་གཡེན་གཏོད་པོ་དགུ་འདུལ་བའི་བོན་པོ། ཟླ་བོན་ཚེས་པ་དང་། ཉི་བོན་དྲང་མ་དང་། སྐར་བོན་ཚིག་གུ་དང་། སྤྲིན་བོན་བ་ཐུལ་དང་། གཞའ་བོན་གུག་ཏང་དང་། དལ་བོན་དབུ་དཀར་དང་། ཟེར་བོན་གདངས་བསྙེན་དང་། ལོ་བོན་གཏོ་ཆེན་དང་། རྫི་བོན་དང་དྲུག་ཐབས་གཅིག་ཏུ་བཞུགས་སོ། །གཞན་ཡང་ས་གཡེན་ཆེ་བ་བཅུ་གཅིག་འདུལ་བའི་བོན་པོ། ཀླུ་བོན་དབྱར་སྙ་དང་། གཉན་བོན་ཐང་ཐང་དང་། རྒྱལ་བོན་བོན་པོ་དང་། སྨན་བོན་འབྲང་ཐང་དང་། གཟེད་བོན་ལ་ཙ་དང་། སྲིན་བོན་ཡང་ངལ་དང་། འདྲེ་བོན་གྱེར་མཁས་དང་། སྲིན་བོན་མུ་འཕར་ཐེའུ་རང་དང་། བྱུར་བོན་སྣ་བོན་ལི་བྱིན་དང་། གཤིན་རྗེའི་བོན་པོ་གཏོ་བོན་བྱོན་ཁྲི་དང་། ཆུད་ཀྱི་བོན་པོ་ཐར་བོན་གྲུ་སྐྱོལ་དང་ཐབས་གཅིག་ཏུ་བཞུགས་སོ། །ཞེས་གསུངས་པའི་བོན་རྣམས་ཏུང་ཧོན་ཡིག་རྙིང་དང་ཡོངས་སུ་མཐུན་པ་ནི་ལྷ་བོན་དང་། རྒྱལ་བོན། སྨན་བོན། སིལ་བོན་བཅས་ཡིན།


text:
ཏང་གི་ཚོགས་ཆེན་སྐབས་བཅུ་དགུ་བར་བསུ་མ་དང་བཅིངས་འགྲོལ་དམག་བཙུགས་ནས་ལོ་༩༠འཁོར་བར་རྟེན་འབྲེལ་ཞུ་བའི་རྩོམ་བསྡུའི་བརྡ་སྦྱོར།
གྲོང་ཁྱེར་དང་ཁུལ་ཁག་གི་ཏང་ཨུ་དྲིལ་སྒྲོག་པུའུ་དང་དམངས་སྲིད་པུའུ། ཞིང་ཆེན་ཐད་གཏོགས་ཀྱི་རིག་གནས་དྲིལ་སྒྲོག་སྡེ་ཚན་དང་། ཞིང་ཆེན་ཁོངས་གཏོགས་ཀྱི་སློབ་ཆེན་ཁག མཚོ་སྔོན་དུ་བཅའ་སྡོད་བྱས་པའི་དམག་སྡེ་ཁག་བཅས་ལ།
ལོ་རྒྱུས་ཀྱི་ཚོགས་ཆེན་ཏེ་ཏང་གི་ཚོགས་ཆེན་སྐབས་བཅུ་དགུ་བར་དགའ་བས་བསུ་མ་དང་། ཀྲུང་གོ་མི་དམངས་བཅིངས་འགྲོལ་དམག་བཙུགས་ནས་ལོ༩༠འཁོར་བར་དགའ་སྟོན་རྟེན་འབྲེལ་ཞུ་ཆེད་དང་། སྐྱིད་སྡུག་མཉམ་མྱོང་དང་། ལས་དབང་གཅིག་པ། གཅིག་སེམས་གཅིག་ལ་འབྲེལ་བའི་དམག་སྲིད་དང་དམག་དམངས་ཀྱི་འབྲེལ་བ་ཇེ་བརྟན་དང་། ཞིང་ཆེན་ཡོངས་ཀྱི་དམངས་དམག་ཀྱིས་མཉམ་དུ་ཀྲུང་གོའི་ཕུགས་འདུན་དང་དམག་དཔུང་སྟོབས་ལྡན་གྱི་ཕུགས་ལྡན་མངོན་འགྱུར་ལ་འབད་འབུངས་བྱེད་ཆེད་དུ། ཞིང་ཆེན་ཏང་ཨུ་དྲིལ་སྒྲོག་པུའུ་དང་། ཞིང་ཆེན་དམངས་སྲིད་ཐིང་། མཚོ་སྔོན་ཉིན་རེའི་ཚགས་པར་ཁང་བཅས་ཀྱིས་མཉམ་འབྲེལ་ཐོག་ཏང་གི་ཚོགས་ཆེན་སྐབས་བཅུ་དགུ་བ་དང་བཅིངས་འགྲོལ་དམག་བཙུགས་ནས་ལོ༩༠འཁོར་བར་རྟེན་འབྲེལ་ཞུ་བ་བརྗོད་བྱར་བཟུང་བའི་རྩོམ་བསྡུ་རྒྱུ་ཡིན་པས། འབྲེལ་ཡོད་ཀྱི་ནང་དོན་གཤམ་གསལ།
དང་པོ། བསྡུ་བྱའི་རྩོམ་ཡིག་གི་བརྗོད་གཞི་ཐད་ཀྱི་རེ་བ། ཏང་གི་ཚོགས་ཆེན་སྐབས་བཅུ་དགུ་བར་བསུ་མ་དང་བཅིངས་འགྲོལ་དམག་བཙུགས་ནས་ལོ༩༠འཁོར་བར་རྟེན་འབྲེལ་ཞུ་བ་བརྗོད་དོན་གཙོ་བྱས། བཅིངས་འགྲོལ་དམག་བཙུགས་ནས་ལོ་༩༠འཁོར་བའི་རིང་གི་འོད་སྟོང་འབར་བའི་གྲུབ་འབྲས་དང་། རྒྱལ་ཁབ་སྟོབས་འབྱོར་དང་དམག་དཔུང་སྟོབས་ཅན་གྱི་རླབས་ཆེན་ལག་ལེན་དང་། དམངས་དམག་ཁྱིམ་གཅིག་དང་འདྲ་ཞིང་། གསར་གཏོད་དང་གོང་སྤེལ་གཉིས་བཀུར་གྱི་ལས་ལ་བརྩོན་པ། རྒྱལ་ཁབ་ལ་ཞེན་བའི་དམག་དང་། དམངས་ཕན་ལ་རང་ཉིད་བློས་ཕོད་པའི་དངོས་དཔེ། མི་སེམས་འགུལ་བའི་གཏམ་རྒྱུད་བཅས་ལ་བརྟེན་ནས་ཀྲུང་གོ་མི་དམངས་བཅིངས་འགྲོལ་དམག་གི་འོད་སྟོང་འབར་བའི་ལོ་རྒྱུས་ལ་བསྟོད་པའི་སྙན་གླུ་གྱེར་བ། ཏང་གི་འགོ་ཁྲིད་འོག་གཉིས་བཀུར་གྱི་ལས་ཀའི་གྲུབ་འབྲས་དང་དམངས་དམག་ཉ་ཆུ་བཞིན་ཟབ་པ། རྒྱ་ཆེའི་དམངས་དམག་བར་མཐུན་སྒྲིལ་དམ་པོ་བྱེད་པ། དམག་སའི་དགེ་མཚན་ལྡན་པའི་ཐོན་ཁུངས་དང་སྙིང་སྟོབས་གཅིག་ཏུ་བསྡུ་བ་བཅས་ཀྱིས་ཀྲུང་གོའི་ཕུགས་འདུན་དང་དམག་དཔུང་སྟོབས་ལྡན་གྱི་རྒྱལ་ཁབ་ཤིག་མངོན་དུ་འགྱུར་བར་ཞབས་འདེགས་དང་དྲང་ནུས་ཆེན་པོ་མཚོན་པའི་སྒོ་ནས་ཏང་གི་ཚོགས་ཆེན་སྐབས་བཅུ་དགུ་བ་བདེ་བླག་ངང་འཚོག་པར་ལེགས་སྐྱེས་འབུལ་རྒྱུ་དེ་རེད།
ཐེངས་འདིའི་རྩོམ་བསྡུ་དེ་ཞིང་ཆེན་ཡོངས་ཀྱི་རྒྱ་ཆེའི་དམངས་དམག་གི་སློབ་མ་དང་། མཚོ་སྔོན་དུ་ལས་ཀ་དང་དམག་ལ་ཞུགས་མྱོང་བའི་མི་ལ་ཕྱོགས་ཏེ། ༢༠༡༧ལོའི་ཟླ༦པའི་ཚེས༢༥ཉིན་གྱི་ཆུ་ཚོད་༢༤བར་བསྡུ་རྒྱུ་ཡིན་ལ། ཡིག་ཟམ་ཏུ་བསྐུར་བའི་དུས་ཚོད་ཚད་གཞི་འཛིན་རྒྱུ་རེད།
ཡིད་འཇོག་བྱེད་དགོས་ས་ནི། ཐེངས་འདིའི་རྩོམ་བསྡུ་ལ་གྲོན་དངུལ་གང་ཡང་མི་བསྡུ་བ་དང་། རྩོམ་བསྐུར་མཁན་གྱིས་ཐོག་མར་གཞན་པོའི་ཤེས་ཡོན་ཐོན་དབང་དང་བདག་དབང་ལ་མི་གནོད་པར་ཁག་ཐེག་ཐུབ་དགོས། གལ་སྲིད་ཁྲིམས་ལུགས་དང་འགལ་བའི་གནད་དོན་བྱུང་དུས་རྩོམ་བསྐུར་བ་རང་བདག་གིས་ཐག་གཅོད་དགོས་པ་ལས་གཙོ་གཉེར་ཕྱོགས་ཀྱིས་ཁྲིམས་ལུགས་ཀྱི་འགན་ཅི་ཡང་མི་འཁུར། རྩོམ་བསྐུར་དུས་མི་སྒེར་དང་ལས་ཁུངས་ཀྱི་མིང་བཀོད་ཆོག་ལ་ངེས་པར་དུ་གཞན་དུ་བཀོད་མེད་པའི་རང་རྩོམ་དག་མ་ཡིན་དགོས། རྩོམ་སྟངས་གང་རུང་ཡིན་ཆོག ཁ་བྱང་རང་གིས་ཐག་བཅད་ཆོག བརྗོད་དོན་གསལ་ལ་མཚོན་དོན་གཏིང་ཟབ་པ། ཚིག་སྦྱོར་བབ་ཆགས་ཤིང་གོ་སླ་བ། བསམ་བློ་རང་བཞིན་དང་གསར་གཏོད་ཀྱི་རང་བཞིན་ལྡན་དགོས་ལ། ཡིག་གྲངས་སྟོང་གཉིས་ནས་སྟོང་གཉིས་ལྔ་བརྒྱའི་ནང་ཚོད་འཛིན་བྱེད་དགོས། རྩོམ་ཡོད་ཚད་ཡིག་ཟམ་གྱི་ནང་དུ་བསྐུར་དགོས་ལ། བསྐུར་དུས་ཁ་བྱང་ལ་མི་སྒེར་གྱི་རྩོམ་ཡིག་དང་ཡང་ན་ལས་ཁུངས་ཀྱི་རྩོམ་ཡིག་ལྟ་བུའི་མགོ་བྱང་འབྲི་དགོས། ངེས་པར་དུ་wordཡི་རྣམ་བཞག་ཡིན་དགོས། རྩོམ་གྱི་ཁ་བྱང་གསལ་བོ་འབྲི་དགོས་པ་དང་རྩོམ་མཇུག་ཏུ་རྩོམ་པ་པོའི་མིང་དང་། ལས་ཁུངས། ལས་གནས་སམ་ལས་མིང་། འབྲེལ་གཏུག་ཁ་པར་གྱི་ཨང་གྲངས། ཐོབ་ཐང་ལག་འཁྱེར(ཐོབ་ཐང་ལག་འཁྱེར་དང་། དམག་དཔོན་དང་། ཉེན་རྟོག་པ། དམག་མི་བཅས་ཀྱི་དཔང་ཡིག་ག་རུང་)། སྡོད་གནས། སྦྲགས་སྲིད་ཨང་གྲངས་དང་ཡིག་ཟམ་སོགས་ཀྱི་ཆ་འཕྲིན་འབྲི་དགོས་པ་བཅས་སོ། །
རྩོམ་ལེན་མཁན་ལས་ཁུངས་ནི་ཞིང་ཆེན་ཏང་ཨུ་དྲིལ་སྒྲོག་པུའུ་དྲིལ་སྒྲོག་ཁྲུའུ་ཡིན། འབྲེལ་བ་བྱེད་ས། ཧྲི་ཅུང་། ཁ་པར་ཨང་གྲངས། 0971—8482515
རྩོམ་བསྐུར་ཡུལ་གྱི་ཡིག་ཟམ་ནི། qhjnjj90znzw@163.comཡིན།
རྩོམ་བསྡུ་མཇུག་རྫོགས་རྗེས། མི་སྣ་རྕ་འཛུགས་བྱས་ནས་རྩོམ་ཡིག་ལ་དཔྱད་བསྡུར་བྱས་ཏེ་ཨང་དང་པོ་ནས་གསུམ་པའི་བར་གྱི་བྱ་དགའ་ཐག་བཅད་ནས་དཔང་ཡིག་དང་བྱ་དགའ་གནང་རྒྱུ་མ་ཟད། མཚོ་སྔོན་ཉིན་རེའི་ཚགས་པར་ཐོག་བྱ་དགའ་ཐོབ་པའི་ཕུལ་བྱུང་བརྩམས་ཆོས་འགོད་རྒྱུ། རྩོམ་བསྡུའི་ཐོག་མཐའ་བར་གསུམ་ཕྱི་གསལ་ནང་གསལ་ཡོང་ཆེད་ལ་ཆེད་དུ་ལྟ་རྟོག་ཞུ་གཏུག་གི་ཁ་པར་0971—8482522བཀོད་སྒྲིག་བྱས་ཡོད་ལ། གལ་ཏེ་བསམ་འཆར་ཡོད་ན་ཞིང་ཆེན་ཏང་ཨུ་དྲིལ་སྒྲོག་པུའུ་ལས་ཁུངས་སྒྲིག་བཤེར་ཨུ་ལྷན་གྱི་ཧྲུའུ་ཅི་གཞོན་པ་ལིའུ་ཧྲེང་ཞིན་ལ་གོང་གི་ཁ་པར་ཨང་གྲངས་བརྒྱུད་འབྲེལ་བ་ཞུས་ཆོག
གྲོང་ཁྱེར་དང་ཁུལ་ཁག་གི་ཏང་ཨུ་དྲིལ་སྒྲོག་པུའུ་དང་དམགས་སྲིད་ཅུས། དེ་མིན་འབྲེལ་ཡོད་ཀྱི་ལས་ཁུངས་ཁག་གིས་ལས་འདིར་མཐོང་ཆེན་དང་སེམས་ཞིབ་མོས་བཀོད་སྒྲིག་བྱས་ཏེ། མཚམས་སྦྱོར་ཚན་པ་ཁག་བེད་སྤྱད་དེ་དྲིལ་སྒྲོག་རྒྱ་ཆེར་གྱིས་རིམ་པ་དང་ཁག་དང་ལས་རིགས་ཁག་གི་མི་སྣ་ནང་ཞུགས་ལ་སྐུལ་སློང་བྱེད་རྒྱུ་གལ།
ཀྲུང་གུང་མཚོ་སྔོན་ཞིང་ཆེན་ཏང་ཨུ་དྲིལ་སྒྲོག་པུའུ་དང་
མཚོ་སྔོན་ཞིང་ཆེན་དམངས་སྲིད་ཐིང་ནས༢༠༡༧ལོའི་ཟླ༥བའི་ཚེས༡༦ཉིན་ལ།
ལོ་ཙཱ་བ། ཁོན་ཐར་འཚོ།


text:
ཟླ་འདིའི་ཕྱི་ཚེས་༡༡ ཉིན་རྒྱལ་སྤྱིའི་གསར་ལམ་ཁག་ཏུ་གནས་ཚུལ་སྤེལ་བ་ལྟར་ན། ཨ་རིས་ཐའེ་ཝན་དང་འབྲེལ་ལམ་དམ་དུ་གཏོང་རྒྱུར་དམིགས་པའི་ཁྲིམས་འཆར་གཉིས་གཏན་འབེབས་བྱས་ཡོད་འདུག་པར། རྒྱ་ནག་གཞུང་འབྲེལ་བརྒྱུད་ལམ་ཐོག་ངོ་རྒོལ་བྱས་ནས་ཨ་རིར་ཉེན་བརྡ་བཏང་ཡོད་འདུག
དེ་ཡང་ཨ་རིའི་གྲོས་ཚོགས་ཀྱི་ཕྱི་འབྲེལ་ལས་དོན་ཚོགས་ཆུང་གིས་ཟླ་འདིའི་ཕྱི་ཚེས་༩ ཉིན། ཐའེ་ཝན་དང་འབྲེལ་བའི་འགྲིམ་འགྲུལ་སྐོར་གྱི་ཁྲིམས་འཆར་(the Taiwan Travel Act) ཞེས་པ་ཞིག་གཏན་འབེབས་བྱས་ཡོད་འདུག་ཅིང་། དེས་ཐའེ་ཝན་གཞུང་དང་ཨ་རིའི་གཞུང་གཉིས་བར་ཕན་ཚུན་ཚད་མཐོའི་ལྟ་སྐོར་འགྲོ་རེས་བྱ་རྒྱུར་སྐུལ་འདེད་བྱེད་ཀྱི་ཡོད་འདུག་པ་དང་། དེ་བཞིན་ཐའེ་ཝན་འཛམ་གླིང་འཕྲོད་བསྟེན་ཚོགས་པའི་ནང་ཚུད་མེད་པའི་སྐོར་གླེང་སློང་བྱས་པའི་ཁྲིམས་འཆར་གཅིག་བཅས། ཁྲིམས་འཆར་གཉིས་གཏན་འབེབས་བྱས་ཡོད་འདུག
ཕྱི་ལོ་༡༩༧༩ ལོར་ཨ་རི་གཞུང་དང་རྒྱ་ནག་གཞུང་གཉིས་བར་འབྲེལ་ལམ་བཙུགས་རྗེས། ཨ་རིས་རྒྱ་ནག་གཅིག་གི་སྲིད་ཇུས་ལ་རྒྱབ་སྐྱོར་བྱས་ཏེ། ཐའེ་ཝན་དང་གཞུང་འབྲེལ་གྱི་ཐོག་ནས་འབྲེལ་ལམ་བཅད་ནས་བཟུང་ད་བར་ཐའེ་ཝན་གྱི་འགོ་ཁྲིད་རྣམས་གཞུང་འབྲེལ་གྱི་ཐོག་ནས་ཨ་རིར་བསྐྱོད་མྱོང་མེད་ཀྱང་། ད་ཐེངས་ཨ་རིའི་གྲོས་ཚོགས་ཀྱི་ཕྱི་འབྲེལ་ལས་དོན་ཚོགས་ཆུང་གིས་གཏན་འབེབས་བྱས་པའི་ཁྲིམས་འཆར་དེ་གྲོས་ཚོགས་ནང་ཁྲིམས་སུ་བཅས་ཐུབ་ཚེ། ཨ་རི་དང་ཐའེ་ཝན་བར་གཞུང་འབྲེལ་ཐོག་དཔོན་རིགས་ཐུག་འཕྲད་བསྐྱོད་ཀྱི་མེད་པའི་གནས་སྟངས་དེར་འཕོ་འགྱུར་ཡོང་སྲིད་པ་ཞིག་ཡིན་འདུག
ཨ་རིའི་གཞུང་གི་ངོས་ནས་རིག་གནས་དང་། ཚོང་ལས། བདེ་འཇགས་བཅས་ཀྱི་ཐོག་ནས་ཐའེ་ཝན་གཞུང་དང་ད་བར་འབྲེལ་ལམ་རྒྱུན་བསྐྱངས་དང་སྐྱོང་མུས་ཡིན་པ་རེད། རྒྱ་ནག་གཞུང་འབྲེལ་གྱི་བརྒྱུད་ལམ་གོ་ལའི་དུས་བབ་ཅེས་པའི་ཐོག རྩོམ་ཡིག་ཅིག་སྤེལ་ནས་གསར་དུ་གཏན་འབེབས་བྱས་པའི་ཁྲིམས་འཆར་གཉིས་དང་འབྲེལ་བའི་ཐོག་ནས་ཨ་རིའི་གཞུང་ལ་སྐྱོན་བརྗོད་བྱས་ཡོད་འདུག་པ་མ་ཟད། གནད་དོན་དེའི་ཐོག་ནས་ཨ་རི་གཞུང་དང་ཞི་ཅིན་ཕིང་འཛིན་སྐྱོང་གཉིས་བར་གྱི་ཆབ་སྲིད་ཀྱི་འབྲེལ་ལམ་ལ་དོ་ཕོགས་འགྲོ་རྒྱུ་ཡིན་པའི་ཉེན་བརྡ་བཏང་ཡོད་འདུག དེ་བཞིན་“ཝ་ཤིང་ཊོན་ལ་པེ་ཅིང་གི་ཕྱི་འབྲེལ་གྱི་ཐོག་ནས་འཁོན་ལན་ཕྱོགས་ཀུན་ནས་ཡོང་གི་རེད་”ཅེས་དང་། གནད་དོན་འདི་ལ་བརྟེན་ནས་ཨ་རིས་གོ་ལ་ཡོངས་ཀྱི་ལས་དོན་ཐོག་ལག་པ་འཆང་རྒྱུར་དཀའ་ཁག་ཆེ་རུ་འགྲོ་ཁར། ཐའེ་ཝན་གྱི་གནད་དོན་ཐོག་ལག་པ་འཆང་རྒྱུ་ནི་རྒྱ་ནག་གིས་བློས་གཏོང་མི་ཐུབ་པའི་གནད་དོན་ཞིག་ཡིན་པ་ཨ་རིར་ར་འཕྲོད་ངེས་སྐོར། གཞན་ཡང་ཨ་རི་དང་ཐའེ་ཝན་གཉིས་ཀྱི་ཚད་མཐོའི་འབྲེལ་ལམ་ལ་དཔག་པའི་འཁོན་ལན་སློག་ངེས་སྐོར་སོགས་བརྗོད་ཡོད་འདུག
ཕྱི་ལོ་༢༠༡༦ ལོར་ཌོ་ནལ་ཊོམ་ཨ་རིའི་སྲིད་འཛིན་དུ་འདེམས་ཐོན་བྱུང་རྗེས། ཐའེ་ཝན་གྱི་སྲིད་འཛིན་ལྕམ་ཚའེ་ཨན་དབྱིངས་ལ་ཁ་པར་བཏང་བས་མཚོན། ཁོང་གིས་ཐའེ་ཝན་ལ་འཛིན་པའི་འབྲེལ་ལམ་གྱི་ཐོག་ནས་རྒྱ་ནག་ལ་བློ་འཚབ་སྐྱེ་དགོས་པ་བྱུང་ཡོད་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
——རིག་འདུས་ཀྱི་རང་འགྲེལ་ལྔ་བ།
དེང་སྐབས་ང་ཚོས་སྤྱོད་བཞིན་པའི་སྤྱི་ཚོགས་ཞེས་པའི་ཐ་སྙད་འདི་ནི་ལ་ཏིང་ཡི་གེ་ནས་འོངས་པར་བཤད་ལ། གནའ་བོའི་ལ་ཏིང་གི་མི་རྣམས་ལྷ་ཁང་ནང་དུ་ཚོགས་ཏེ་མཆོད་སྒོ་སྤེལ་བའི་ཚོགས་པ་དེ་ལས་ཆད་པར་བཤད། དེ་ལ་ལ་ཏིང་ཡི་གེsocietasཟེར་བ་དང་། དབྱིན་ཡིག་གིsocietyལ་འགྱུར། ཉི་ཧོང་དུ་1875ལོར་社དང会ཞེས་པའི་ཡི་གེ་གཉིས་སྒྲིག་སྦྱོར་བྱས་ཏེ་ང་ཚོ་ལ་རྒྱུས་ཆེ་བའི社会་ཞེས་པའི་མིང་འདི་བྱུང་། འདིར་བཤད་རྒྱུ་ཞིག་ནི། རྒྱའི་ཐང་རྒྱལ་རབས་སྐབས་སུ་ཉི་ཧོང་གིས་རྒྱ་ཡིག་ནང་འདྲེན་བྱས་པ་དང་། རིམ་བཞིན་རྒྱ་ཁྱབ་ཏུ་བཀོལ་སྤྱོད་བྱས་པས། ད་ལྟའང་རྒྱ་ཡིག་གིས་ཉི་ཧོང་གི་ཡི་གེའི་མིང་ཚིག་གི་བརྒྱ་ཆའི་བདུན་ཅུ་ལྷག་ཟིན་ཡོད། ཡིན་ནའང་། ཉི་ཧོང་གིས་གསར་དུ་སྒྲིག་སྦྱོར་བྱས་པའི་མིང་ཚིག་བགྲང་གིས་མི་ལངས་པ་ཞིག་རྒྱ་ནག་གིས་ཕྱིར་ནང་འདྲེན་བྱས་ཏེ་བཀོལ་སྤྱོད་བྱེད་བཞིན་ཡོད་པ་རེད། དཔེར་ན། རྒྱ་ནག་གིས་ད་ལྟ་བཀོལ་སྤྱོད་བྱེད་བཞིན་པའི 生产,解放,阶级,交通,资本,消费,艺术,物质,基础,分析སོགས་ཉི་ཧོང་ནས་ནང་འདྲེན་བྱས་པའི་མིང་བརྡ་རྐྱང་རྐྱང་རེད། གལ་ཏེ་ཉི་ཧོང་ནས་ཕྱིར་ནང་འདྲེན་བྱས་པའི་མིང་བརྡ་དག་ཕྱིར་སློག་བྱས་པ་ཡིན་ན། རྒྱའི་དེང་རབས་རྒྱ་ཡིག་འདི་ཁོག་སྟོང་ཅན་དུ་འགྱུར་འགྲོ་བ་ཡིན་མོད། རྒྱ་མི་ཚོས་དེ་ལྟར་བརྗོད་མི་འདོད། ཡ་མཚན་པ་ཞིག་ལ། ཉི་ཧོང་བས་ཀྱང་ཁོ་ཚོས་སྤྱོད་བཞིན་པ་ནི་རྒྱ་ཡིག་གམ་ཐང་ཡིག་དེ་མ་ཡིན་པར་ཉི་ཧོང་བ་ཁོ་ཚོ་རང་གི་ཡི་གེའམ་ཉི་ཧོང་རྒྱ་ཡིག日本汉字ཡིན་པར་རློམ།
བླུན་བཤད་ཅིག་བྱས་ན། འཇིག་རྟེན་འདིར་གནས་ལུགས་ལ་ཆེས་མི་འགྲོ་བ་ནི་མིའི་རིགས་ཀྱི་བརྩེ་དུང་དེ་རེད། མིའི་རིགས་ཀྱིས་དངོས་པོ་ཅི་ཞིག་ཡིན་ཡང་ཐོག་མར་ཐེ་ཚོམ་གྱིས་མྱངས། བར་དུ་འདྲིས། མཐའ་མར་རང་ཉིད་ཀྱི་ཡན་ལག་ལྟ་བུའི་བརྩེ་དུང་ཆགས། བརྩེ་དུང་དེ་ཆགས་པའི་རྗེས་སུ་དངོས་པོ་དེ་རང་ཉིད་ཀྱི་ཡིན་པའི་གནས་ལུགས་ཤིག་ཏུ་གྲུབ་འགྲོ་བ་དེ་རེད།
ཐ་ན་་་་་་་་གཞན་ནས་གཡར་འོངས་པའི་དངོས་པོ་ཞིག་ཡིན་ན་ཡང་གཅིག་མཚུངས་རེད།
ང་ཚོའི་བོད་ཡིག་ཀྱང་རྒྱ་གར་གྱི་ཡི་གེ་ལ་དཔེ་བྱས་ཏེ་འོངས་པར་བཤད་མོད། ང་ལ་མཚོན་ན་བོད་རང་གི་ཡི་གེ་དེ་གང་ལས་ཆད་མིན་ལ་འབྲེལ་བ་ཅི་ཡང་མེད་ཅིང་བོད་ཡིག་ནི་ངའི་བོད་ཡིག་རེད། རྒྱའི་拼音དེ་འང་གནའ་བོའི་ལ་ཏིང་ཡི་གེ་ནས་འོངས་པ་མིག་མཐོང་ལག་ཟིན་ཡིན་ན་ཡང་། དེ་ནི་ལ་ཏིང་གི་ཡི་གེ་ཡིན་པར་མཁས་ལེན་བྱེད་དགོས་དོན་མེད་པར་འགྱུར་ཞིང་། རྒྱ་མི་རྣམས་ལ་མཚོན་ན拼音ནི་རྒྱ་རང་གི拼音རེད།
ཉི་ཧོང་བའི་བསམ་བློའང་དེ་དང་གཅིག་མཚུངས་ཡིན་པ་འདྲ།
འོན་ཀྱང་། བརྩེ་དུང་གིས་ཕྱོགས་འཐེན་ཅི་ཡང་མ་བྱས་པའི་བློ་ཡིས་བལྟས་ན། རྒྱའི་མི་རིགས་ཀྱིས་རང་གི་ཁྱིམ་མཚེས་རྒྱལ་ཁབ་ཉི་ཧོང་གི་བསམ་བློ་གསར་བ་དང་ལྟ་བ་གསར་བའི་མིང་བརྡ་དག་གང་འདོད་འདོད་དུ་དྲངས་ཆོག་པ་ནི་ཇི་འདྲའི་ཡིད་སྨོན་སྐྱེས་ས་ཞིག་རེད་ཨང་།
དེར་མ་ཟད། ཡིག་བསྒྱུར་དང་མིང་གི་གདམ་གསེས་སོགས་ཀྱི་དཀའ་ལས་ཅི་ཡང་མྱངས་མི་དགོས་པར་་་་་་།
སླར་ཡང་བརྗོད་གཞིའི་སྟེང་དུ་འབབ་པར་བྱ་སྟེ། ཉི་ཧོང་གིས་གསར་དུ་སྒྲིག་སྦྱོར་བྱས་བའི་社会ཡི་མིང་ཚིག་འདིའང་རྒྱ་རིགས་ཀྱིས་དེ་བཞིན་དུ་ནང་འདྲེན་བྱས་ཏེ་བཀོལ་སྤྱོད་བྱས་བའི་ཐ་སྙད་ཅིག་རེད། ང་རང་ཚོའི་ཕ་སྐད་ནང་དུ་སྤྱི་ཚོགས་ཞེས་ཐ་སྙད་དེ་དུས་ནམ་ཞིག་ལ་བྱུང་བ་ཕྲན་ལ་གསལ་ཆ་མེད་མོད། དུས་རབས་16པའི་ལོ་རྒྱུས་དེབ་ཐེར་སོགས་སུ་བཀོད་ཡོད་པར་བཤད། གང་ལྟར་སྤྱི་ཚོགས་ཞེས་བའི་མིང་འདི་རྒྱའམ་ཉི་ཧོང་གི་社会དང་བསྟུན་ཏེ་གསར་དུ་བཟོས་བའི་མིང་ཞིག་མིན་ཞིང་། བོད་རང་ལ་མ་གཞི་ནས་ཡོད་པའི་མིང་དེ་ལ་དུས་རབས་ཀྱི་འཕེལ་འགྱུར་དང་བསྟུན་ཏེ་དོན་གསར་བ་ཞུགས་པའི་མིང་བརྡ་ཞིག་རེད། འདི་ལྟར་བཤད་དོན་ནི། རང་རེའི་ཕ་སྐད་ནང་དུ་གཞི་ནས་ཡོད་པའི་སྤྱི་ཚོགས་ཞེས་བའི་ཐ་སྙད་དེའི་གོ་དོན་ནི་ད་ལྟའི་ང་རང་ཚོས་བཀོལ་བཞིན་པའི་སྤྱི་ཚོགས་ཀྱི་གོ་དོན་དང་ཡོངས་སུ་གཅིག་མཚུངས་མ་ཡིན་པར། སྡེ་ཁག་གཅིག་པ་ཞེས་བའི་གོ་དོན་ཤུགས་ཆེ། ཡིག་རྙིང་ནང་དུ་ཡོད་པའི་སྤྱི་ཚོགས་ཅེས་བའི་ཐ་སྙད་བཀོལ་སྟངས་ནི་སེ་ར་སྤྱི་ཚོགས་དང་ཡང་ན་དབུས་རུ་བཞི་སྤྱི་ཚོགས་ཞེས་བཀོལ་བ་ལས། ད་ལྟའི་བཀོལ་སྟངས་ལྟར་སྤྱི་ཚོགས་སྣང་ཚུལ་ལམ་ཡང་ན་སྤྱི་ཚོགས་འབྲེལ་བ། སྤྱི་ཚོགས་ཤེས་བྱ་ལྟ་བུའི་བཀོལ་སྟངས་བྱས་མེད།
ཡང་ཅིག་བཤད་ན། སྤྱི་ཚོགས་ཞེས་བའི་གོ་དོན་ནི་མིའི་ཚོགས་པ་ལ་གོ་བ་ཡིན་མོད། མིའི་ཚོགས་པ་ཡོད་ཚད་ལ་གོ་བ་ཞིག་ཀྱང་མ་རེད། གལ་ཏེ་གློག་བརྙན་ཁང་དུ་ཚོགས་པའི་མི་ཚོགས་དང་ཡང་ན་སྤྱི་སྤྱོད་རླངས་འཁོར་ནང་དུ་ཚོགས་པའི་མི་ཚོགས་ལ་སྤྱི་ཚོགས་ཞེས་བའི་མིང་འདི་བཀོལ་ན་མི་འཚམས། ཉི་ཧོང་གིས་གསར་དུ་སྒྲིག་སྦྱོར་བྱས་བའི་社会ལ་ལྷ་ཁང་ནང་དུ་ཚོགས་ཡོད་པའི་མི་ཚོགས་ཞེས་བའི་གནའ་བོའི་ལ་ཏིང་ཡི་གེའི་དོན་དང་མཐུན་པར་བྱས་ཡོད་པ་རེད། རྒྱའི་སྐད་ཀྱི་བརྡ་རྙིང་དུ་社ཞེས་བའི་དོན་ནི་ལྷ་ཁང་ལ་གོ་བའི་སྐབས་ཀྱང་ཡོད་པས། ཉི་ཧོང་གི་མི་སུ་ཞིག་གིས་ཡིག་བསྒྱུར་བྱས་བ་མི་གསལ་མོད། གང་ལྟར། ལ་ཏིང་ཡི་གེ་societasཡི་ནང་དོན་ཏེ་ལྷ་ཁང་དུ་ཚོགས་པ་ཞེས་བའི་དོན་འདི་ལ་མཉམ་འཇོག་བྱས་ཏེ་社ཡི་ཡི་གེ་འདི་བདམས་པར་གདོན་མི་ཟ། དེ་དུས་ཀྱི་ལྷ་ཁང་ནི་ཚོ་བ་དེའི་ཆོས་ལུགས་ཀྱི་བྱེད་སྒོ་སྤེལ་བ་ལས་གཞན་ཚོ་བའི་ལས་དོན་ཐ་དག་ལ་གྲོས་བྱེད་སའང་ཡིན། དཔེར་ན། ད་ལྟའི་ང་རང་ཚོའི་སྡེ་བའི་ནང་དུ་ཡོད་པའི་མ་ཎི་ཁང་དང་འདྲ་བ་ཞིག་ལ་གོ་ཆོག་པར་སྙམ། མ་ཎི་ཁང་ལ་ཚོགས་ཞུགས་སུ་ཡོང་བའི་སྡེ་མི་ཞིག་ཡིན་ཕྱིན། དེར་ཚོགས་ཡོད་པའི་མི་གཞན་དང་ཁེ་ཕན་གྱི་འབྲེལ་བ་ཡོད་པ་ནི་སྨྲོས་མི་དགོས་པས་སྤྱི་ཚོགས་ཀྱི་འབྲེལ་བ་ཆགས་ཡོད། དེའི་ཕྱིར་社会ཞེས་བའི་མིང་ཚིག་དེ་ལ་ཕན་ཚུན་བར་ལ་ཁེ་ཕན་འབྲེལ་བ་ཆགས་ཡོད་པའི་མིའི་ཚོགས་པ་ཅེས་བའི་དོན་འདུས་ཡོད་མོད། ང་ཚོའི་ཕ་སྐད་དུ་བཀོལ་སྤྱོད་བྱེད་བཞིན་པའི་སྤྱི་ཚོགས་ཞེས་པའི་ཐ་སྙད་ཁོ་རང་སྟེང་དུ་མི་སྤྱི་ཡི་ཚོགས་པ་ཞེས་བའི་གོ་དོན་ལས་མི་ཚོགས་བར་གྱི་ཁེ་ཕན་གྱི་འབྲེལ་བ་དེ་གསལ་བོར་བསྟན་མེད་པ་འདྲ།
འདིར་གསལ་བཤད་བྱེད་རྒྱུ་ཞིག་ནི། ཁོ་བོས་སྤྱི་ཚོགས་ཞེས་པའི་མིང་བརྡ་འདི་བསྒྱུར་དགོས་པའམ་ནོར་འདུག་ཅེས་པའི་དོན་མ་ཡིན་པར། སྤྱི་ཞེས་པའི་མིང་འདིའང་མིང་གི་སྡེབ་སྦྱོར་དང་བསྟུན་ཏེ་མིང་གཅིག་དོན་མང་ཅན་དུ་བསྒྱུར་ཏེ་གོ་བ་བླངས་ན་ཅིས་མི་ཆོག་ཅེས་པ་དེ་ཡིན། སྤྱི་དོན་དང་སྤྱི་འགྲོས་ལྟ་བུའི་སྐབས་སུ་སྤྱི་ནི་ཡོད་ཚད་དུ་གོ་མོད། སྤྱི་ཚོགས་ཀྱི་སྐབས་ཀྱི་སྤྱི་ནི་འབྲེལ་བ་ཞེས་པའི་གོ་དོན་ལ་ངོས་བཟུང་ན་མི་ཆོག་པ་ག་ལ་ཡོད། འདི་ལྟར་བཤད་ཚེ་ཐོས་མ་ཐག་ཏུ་བློ་ངོར་འཕྲོད་དཀའ་བ་བདེན་ན་ཡང་། རང་རེའི་མིང་བརྡ་དག་ལ་ཞིབ་ལྟ་ཞིག་བྱས་ཚེ། འདི་ལྟ་བུའི་འགྱུར་སྟངས་གང་མང་མང་ཡོད་པ་མཐོང་ཐུབ། གོང་མཛུབ་དང་དཀྱིལ་མཛུབ་ལྟ་བུའི་སྐབས་ཀྱི་དཀྱིལ་དང་། དཀྱིལ་དཀྲུང་ལྟ་བུའི་སྐབས་ཀྱི་དཀྱིལ་ནི་གོ་དོན་མི་མཚུངས་ཤིང་། བག་ཡོད་ཀྱི་སྐབས་ཀྱི་བག་དང་། བག་ལེབ་ཀྱི་སྐབས་ཀྱི་བག་གི་ནང་དོན་ཡང་མི་གཅིག་པ་བཞིན་དུ་སྤྱི་ཚོགས་ཀྱི་སྐབས་ཀྱི་སྤྱི་ཡི་ནང་དོན་དེ་ཡང་འབྲེལ་བ་ཞེས་པའི་དོན་དུ་འགྱུར་ཡང་ཅི་ལ་སྐྱོ།
མིང་གི་སྦྱོར་སྟངས་དང་ཚིག་གི་སྒྲིག་སྟངས། རྒྱན་གྱི་འདོགས་སྟངས་སོགས་ལ་ཐུགས་བཙན་པོའི་བརྡ་སྤྲོད་མཁན་པོ་དག་ལ་དགོངས་དག་ཞུ་མོད། ཁོ་བོས་འདིར་འབྲི་བཞིན་པའི་རྩོམ་ཆག་འདི་དང་འདི་ལྟ་བུ་ནི། གོང་གི་ཕ་མས་གོ་ཞིང་། འོག་གི་བྱིས་པས་ཀྱང་གོ་བས་ན། བརྡ་སྤྲོད་ཀྱི་རྣམ་བཞག་དང་མཐུན་མི་མཐུན་ལ་ཁོ་བོར་སེམས་ཁྲལ་ཅི་ཡང་མི་འབྱུང་ཞིང་། ལྷག་པར་དུ་ནོར་འཁྲུལ་ཞིག་ཏུ་ནམ་ཡང་བསམ་མི་སྲིད། དེ་ལས་ལྡོག་སྟེ་བརྡ་སྤྲོད་ཀྱི་རྣམ་བཞག་གིས་ལེགས་པར་བཅིངས་ཤིང་། ཚིག་རྒྱན་དང་མངོན་བརྗོད་ཀྱིས་དམ་དུ་གཅུད་མཐར། གོང་གི་ཕ་མས་ཀྱང་མི་གོ་ཞིང་། འོག་གི་བྱིས་པས་ཀྱང་མི་ཤེས་པའི་འབྲི་སྟངས་ལ་ཐེ་ཚོམ་ཆེན་པོ་སྐྱེས། ཡི་གེ་ཡིས་ཞབས་འདེགས་ཞུ་ཡུལ་ནི་སྐད་ཆ་ཡིན་ཞིང་། སྐད་ཆའི་འཕེལ་འགྱུར་དང་བསྟུན་ཏེ་ཡི་གེའི་སྤྱོད་སྟངས་ཀྱང་འགྱུར་དགོས་བ་ནི་ཆོས་ཉིད་རེད། འཛམ་གླིང་ཧྲིལ་བོའི་ས་ཆ་གང་དུའང་ཡི་གེ་དེ་སྐད་ལ་བསྟུན་ཏེ་འགྱུར་ལྡོག་འབྱུང་བཞིན་ཡོད་པ་ལས། སྐད་དེ་ཡི་གེའི་རྣམ་བཞག་ལ་བསྟུན་པ་ཞིག་ཡེ་ནས་མ་མཐོང་བས། མཚམས་རེར་བརྡ་སྤྲོད་མཁན་པོ་ཁྱེད་ཅག་ཀྱང་དོགས་པ་ཟ་བའི་ང་ལའང་ཅི་ཁག ། འོན་ཀྱང་། ཁག་ཅིག་གིས་དེ་ལྟར་ན་རྒྱ་རྣམས་ཀྱིས་ཀྱང་རྒྱ་སྐད་དེ་普通话ཡི་བརྡ་སྤྲོད་དང་བསྟུན་བཞིན་ཡོད་པ་མ་ཡིན་ནམ་ཞེས་དྲི་བ་རླབས་པོ་ཆེ་འདྲི་བའང་ཡོད་སྲིད་མོད། དོན་ངོ་མར་དེ་ནི་སྐད་རིགས་ཀྱི་རྟ་ཕོ་ལ་ཆབ་སྲིད་ཀྱི་ལྕགས་སྲབ་བསྐོན་པ་ལས་མ་འདས་པའི་སྣང་ཚུལ་ཞིག་ཡིན་པ་ལས། སྐད་རིགས་ཁོ་རང་ཉིད་ཀྱི་འཕེལ་ཕྱོགས་ཡང་དག་དེ་ཡིན་པར་སུས་ཀྱང་བརྗོད་མེད།
སྐད་དང་ཡི་གེ་ལས་འཆད་དེ་འབྲི་འདོད་པའི་གླེང་གཞི་བོར་ལ་ཉེ་བས་མཚམས་འཇོག
རྩོམ་ཆག་འདི་འབྲི་འདོད་པའི་དམིགས་ཡུལ་ནི། ང་ཚོའི་རིག་གཞུང་གསར་བའི་དཔེ་ཆ་གང་ཞིག་ལ་ལྟ་དུས་ཀྱང་། བོད་ཡིག་ལ་བསྒྱུར་ཟིན་པ་དང་འགྱུར་བཞིན་པའི་མིང་བརྡ་དག་གི་ཁུངས་འདེད་དེ་ཐ་སྙད་གསར་བ་དེར་གོ་བ་ཁུངས་བཙན་ཞིག་ལེན་མ་ཐུབ་ཚེ། དེང་རབས་ཀྱི་རིག་གཞུང་གསར་བའི་དཔེ་དེབ་གང་ལ་བལྟས་ཀྱང་ནང་དོན་གནད་དུ་འཁེལ་བའམ་ཚད་ལྡན་གྱི་གོ་བ་ཞིག་ལེན་དཀའ་བར་འགྱུར་ཞེས་པ་དེ་ཡིན། རིག་གཞུང་གསར་བའི་དཔེ་དེབ་མང་པོ་ཞིག་ལ་བོད་ཡིག་གིས་ལྟ་བ་ལས་རྒྱ་ཡིག་གིས་བལྟས་ན་གོ་བ་ལོན་པ་འདྲ་བའི་སྣང་ཚུལ་བྱུང་དང་འབྱུང་བཞིན་ཡོད་པའང་བརྡ་ཆད་གསར་བ་དག་ལ་རྒྱུས་ལོན་ཚད་ལྡན་ཞིག་བྱས་མེད་པས་ཡིན་ཞིང་། ཡང་གཅིག་བཤད་ན། མིང་བརྡ་གསར་བ་དག་ང་ཚོའི་དཔངས་མཐོ་བའི་སྲོལ་རྒྱུན་རིག་གནས་ཀྱི་ནང་ད་དུང་རྐང་ཚུགས་མེད་པའི་རྐྱེན་གྱིས་ཀྱང་རེད། ང་ཚོའི་མི་རིགས་འདི་ཆོས་ལུགས་དང་འབྲེལ་བའི་མིང་བརྡ་དག་ལ་ཞིབ་ཅིང་ཕྲ་བར་འཇུག་པར་གོམས་ཡོད་ནའང་། ཡིད་སྐྱོ་བ་ཞིག་ལ་རྒྱ་ཡིག་གམ་ཕྱི་ཡིག་ལས་འགྱུར་བའི་དེང་རབས་ཀྱི་མིང་བརྡ་གསར་བ་དག་ལ་དོ་སྣང་དེ་འདྲ་མི་བྱེད་པ་དེ་རེད། སྤྱི་ཚོགས་ཅེས་པའི་མིང་བརྡ་འདི་ལའང་དག་ཡིག་གསར་སྒྲིག་སོགས་སུ་འགྲེལ་བ་ཉིང་བསྡུས་ཤིག་བརྒྱབ་འདུག་མོད། སུ་ཞིག་གིས་དང་དུ་བླངས་ཏེ་བསྔོག་ཡོད་དམ། དེ་ལས་ལྡོག་སྟེ་འཚོ་བ་དང་བར་ཐག་རིང་པའི་བྱང་ཆུབ་དང་སེམས་དཔའ་ལྟ་བུའི་ཐ་སྙད་ཀྱི་ཀློང་དུ་ང་ཚོའི་མིག་འབྲས་དེ་འོད་དུ་འཚེར་ཞིང་རབ་ཏུ་རྣོ།
གོང་དུ་སྤྱི་ཚོགས་ཞེས་པའི་བརྡ་ཆད་ཀྱི་གོ་འཛོལ་རག་ཙམ་བྲིས་པ་ཡིན་མོད། གོ་འཛོལ་བྱུང་ཡོད་པའི་གསར་བྱུང་བརྡ་ཆད་ནི་བགྲང་གིས་མི་ལངས་པ་ཞིག་ཡོད་དེ། སྤྱི་ཡིག་གིས་གྲུབ་པའི་མིང་བརྡའི་ནང་དུའང་སྤྱི་མཐུན་དང་སྤྱི་དམངས་ལ་སོགས་གོ་འཛོལ་བྱུང་དང་འབྱུང་བཞིན་པའི་བརྡ་གསར་གང་འདོད་འདོད་དྲངས་ཆོག །གཤམ་དུ་མིང་བརྡ་གསར་བ་གཞན་ཞིག་དཔེ་རུ་དྲངས་ཏེ་ཐ་སྙད་གསར་བའི་གོ་འཛོལ་དང་། གོ་འཛོལ་དེའི་མཇུག་འབྲས་ཀྱི་ཐད་ལ་གསལ་བཤད་གོ་བདེ་བ་ཞིག་བྱ་སྟེ། ཐེངས་འདིར་དཔེ་རུ་དྲངས་རྒྱུའི་མིང་བརྡ་ནི་རྒྱལ་སྤྱི་ཞེས་པའི་བརྡ་ཆད་དེ་ཡིན།
རྒྱལ་སྤྱི་ཞེས་པའི་བརྡ་ཆད་འདིའི་ནང་དོན་ངོ་མ་ནི་རྒྱལ་ཁབ་ཕན་ཚུན་གྱི་བར་དུ་ཞེས་པ་དེ་ཡིན་ཞིང་། རྒྱལ་ཁབ་གཉིས་ཡན་ཆད་ལ་རྒྱལ་སྤྱི་ཟེར། མིང་བརྡ་འདི་ནི་ཉེ་རབས་སུ་བྱུང་བའི་ཆབ་སྲིད་བརྡ་ཆད་ཅིག་ཡིན་ཏེ། དབྱིན་ཡིག་གིinternationalདེ་ཉི་ཧོང་གིས་国際རུ་བསྒྱུར་བ་དང་། རྒྱའི་མི་རིགས་ཀྱིས་ཉི་ཧོང་ནས་ཇི་མ་ཇི་བཞིན་ནང་འདྲེན་བྱས་ཤིང་། བཅིངས་འགྲོལ་རྗེས་སུ་བོད་ཡིག་ཏུ་རྒྱལ་སྤྱི་ཞེས་བསྒྱུར་བར་བཤད། དབྱིན་ཡིག་internationalདེ་ཐད་སྒྱུར་བྱས་ཚེ་interནི་ཕན་ཚུན་གྱི་བར་དུ་ཞེས་པའི་དོན་ཡིན་ཞིང་། nationalནི་རྒྱལ་ཁབ་ཅེས་པའི་དོན་རེད། རྒྱ་ཡིག་གི際ཟེར་བའི་མིང་འདིའི་ནང་དོན་ཡང་ཕན་ཚུན་གྱི་བར་དང་མཚམས་སོགས་སུ་གོ་བས། ཉི་ཧོང་བས国際རུ་བསྒྱུར། ཡིན་ན་ཡང་ཉི་ཡིག་ཏུ་མིང་བརྡ་འདི་བཀོལ་དུས་སུ་ཚིག་གྲོགས་ཤིག་ངེས་པར་དུ་དགོས་ཤིང་། ཚིག་གྲོགས་ཤིག་མ་སྦྱར་ཚེ་དོན་ཆ་ཚང་ཞིག་སྟོན་ཐུབ་གྱི་མེད། དཔེར་ན། 国際関係རྒྱལ་ཁབ་དང་རྒྱལ་ཁབ་བར་གྱི་འབྲེལ་བ་དང་། 国際聯盟རྒྱལ་ཁབ་དང་རྒྱལ་ཁབ་བར་གྱི་མནའ་འབྲེལ། 国際政治རྒྱལ་ཁབ་དང་རྒྱལ་ཁབ་བར་གྱི་ཆབ་སྲིད་སོགས་རེད། 国际ཞེས་པའི་མིང་བརྡ་འདི་ཅིས་ཕྱིར་རང་ལྕོགས་མི་ཐུབ་པའི་མིང་བརྡ་ཞིག་ཡིན་པའི་ཐད་ལ། ང་ཚོས་དེ་དང་རིགས་གཅིག་པའི་རྒྱའི་ཐ་སྙད人际ལྟ་བུའི་བཀོལ་སྟངས་ལ་རིགས་བསྒྲེས་ཏེ་བལྟས་ཚེ་ཤེས་ཐུབ། 人际关系ནི་མི་དང་མིའི་བར་གྱི་འབྲེལ་བ་དང་།人际交流ནི་མི་དང་མའི་བར་གྱི་བརྗེ་རེས་སོགས་ཚིག་གྲོགས་མ་སྦྱར་བར人际གཅིག་པུར་བཀོལ་བ་ཡིན་ན། ནང་དོན་ཆ་མི་ཚང་བ་དང་། སྐད་ཆ་དེ་མཇུག་སྒྲིལ་མེད་པ་དེ་བཞིན་རེད། དེ་བས国際ཀྱི་མིང་འདིའང་ཚིག་གྲོགས་མེད་པར་བཀོལ་བའི་སྐབས་ནི་ཤིན་དུ་ཕྲ། དོན་ངོ་མར国际ནི་རྒྱལ་སྤྱི་ཞེས་པའི་མིང་གི་མཐའ་ལ་འབྲེལ་སྒྲ་སྦྱར་བའི་རྒྱལ་སྤྱི་ཡི་འམ་རྒྱལ་སྤྱིའི་ཞེས་པ་དང་ཐག་ཉེ་བ་ཞིག་རེད།
འདིར་བསྐྱར་བཤད་བྱེད་རྒྱུ་ཞིག་ལ། རྒྱལ་སྤྱི་ཞེས་པའི་མདོ་དབུས་ཁམས་གསུམ་དུ་གཅིག་གྱུར་གྱིས་གཏན་འཇགས་སུ་གྱུར་ཟིན་པའི་མིང་བརྡ་འདི་ལ་སྐྱོན་རྒྱག་འདོད་པ་མ་ཡིན་པར། རྒྱལ་སྤྱི་ཞེས་པའི་སྐབས་ཀྱི་སྤྱི་ནི་སྤྱི་ཚོགས་ཀྱི་སྤྱི་དང་མི་གཅིག་པར། སྐབས་འདིའི་སྤྱི་ནི་ཕན་ཚུན་ནམ་བར་ཞེས་པར་གོ་ན་འཕྲོད་ཅེས་པ་དེ་ཡིན།
གོང་དུ་བྲིས་པ་ལྟར་རྒྱལ་སྤྱི་ཞེས་པའི་ནང་དོན་ལ་གོ་བ་རོབ་ཙམ་བླངས་རྗེས། ང་ཚོས་རྒྱུན་དུ་མཐོང་བའི་རྒྱལ་སྤྱིའི་བྱིས་པའི་དུས་ཆེན་ཞེས་པའི་ཚིག་འདི་ལ་ཡང་། རྒྱལ་ཁབ་ཕན་ཚུན་གྱི་བྱིས་པའི་དུས་ཆེན་ཞེས་པར་གོ་བ་བླངས་ཚེ་རན་ཞིང་འཕྲོད། དོན་ངོ་མར་རྒྱལ་སྤྱིའི་བྱིས་པའི་དུས་ཆེན་ནི་དུས་རབས་སྔོན་མའི་ལོ་རབས་ཉི་ཤུའི་ནང་སྤྱི་ཚོགས་རིང་ལུགས་པའི་རྒྱལ་ཁབ་ཁག་ཅིག་གིས་ཕན་ཚུན་བར་དུ་གཏན་ལ་ཁེལ་བའི་བྱིས་པའི་དུས་ཆེན་ཞིག་རེད། སྐབས་དེར་རྒྱལ་ཁབ་ལྔ་བཅུ་ལྷག་ཅིག་གྲོས་ཚོགས་སུ་ཞུགས་ཏེ་གཏན་ལ་ཁེལ་བར་བཤད། ཉི་ཧོང་དུའང་བྱིས་པའི་དུས་ཆེན་གྱི་ཉིན་མོ་ཡོད་མོད། ཉིན་དེ་ལ་གོང་དམར་འདོགས་མི་དགོས་ཤིང་། རྩ་འཛུགས་ཀྱིས་བསྒྲུབས་པའི་སྲིད་གཞུང་གི་བྱ་འགུལ་ཅི་ཡང་མེད་པས། ཉིན་མོ་དེར་བྱིས་པའི་དུས་ཆེན་གྱི་གུང་གསེང་བེད་སྤྱད་ནས་ཕ་མ་རྣམས་ཀྱིས་བྱིས་པ་ཁྲིད་དེ་རྩེ་རུ་འགྲོ་བ་རེད། ཉི་ཧོང་གི་བྱིས་པའི་དུས་ཆེན་ནི་ཟླ་ལྔ་བའི་ཚེས་ལྔ་ཉིན་རེད། ཨ་རི་ལྟ་བུ་ཡིན་ན་མངའ་སྡེ་མི་གཅིག་པ་བཞིན་དུ་བྱིས་པའི་དུས་ཆེན་ཡང་མི་གཅིག་པ་རེད།
གང་ལྟར་རྒྱལ་སྤྱི་ཞེས་པའི་ཐ་སྙད་འདིའི་གོ་བ་མ་ནོར་བར་ལོན་སོང་བ་ཡིན་ན། ད་གཟོད་གསར་འགྱུར་ལས་རྒྱུན་དུ་མཐོང་བའི་ཀྲུང་གོའི་ཅི་དང་ཅི་ཞིག་ལ་རྒྱལ་སྤྱིའི་རྟགས་མ་ཐོབ་ཅེས་པ་ལའང་གོ་བ་གནད་དུ་ཁེལ་བ་ཞིག་ལེན་ཐུབ་པར་འགྱུར་རོ།།
གོང་དུ་བྲིས་པ་ནི་བརྡ་ཆད་གསར་བའི་གོ་འཛོལ་དང་། གོ་འཛོལ་དེས་རིག་གཞུང་གསར་བའི་གོ་བ་ལེན་སྟངས་ལ་ཐེབས་པའི་ཤུགས་རྐྱེན་སོགས་གོ་བདེ་བའི་དཔེ་ཡིས་མཚོན་ཏེ་བྲིས་པ་ལྟ་བུ་ཞིག་ཡིན་ནོ།།
ནམ་ཞིག་ཆོས་ལུགས་དང་གནའ་བོའི་ལོ་རྒྱུས་ཀྱིས་ཡོངས་སུ་སྒེར་གཅོད་བྱས་ཡོད་པའི་བོད་ཀྱི་དཔེ་སྒྲོམ་དེའང་། རིག་གཞུང་གསར་བའི་དཔེ་ཚོགས་ཀྱིས་ཡོངས་སུ་བཅུམས་ཤིང་། ང་ཚོའི་མིང་བརྡ་དག་ཀྱང་འཛམ་གླིང་གི་རིག་གཞུང་གསར་བའི་འགྲོས་དང་བསྟུན་ཏེ་གོམ་པའི་འདེགས་འཇོག་བསྒྱུར་ཐུབ་པར་སྨོན་ཞེས་པའི་ཉག་ཕྲ་བའི་ཁ་གཡང་ཞིག་ཀྱང་བོས་སོ།།
ད་དུང་འབྲི་འདོད་པའོ་ཚིག་གཅིག་ལུས་འདུག་སྟེ། ཆོས་ལུགས་དང་གནའ་བོའི་ལོ་རྒྱུས་ནི་རླབས་ཆེན་གྱི་ཆེད་ལས་ཤེས་བྱ་རེ་རེ་ཡིན་མོད། འོན་ཀྱང་། ང་ཚོས་ཡོན་ཏན་ནམ་ཤེས་བྱ་ཞེས་བརྗོད་ཚེ་ཆེད་ལས་འདི་གཉིས་ཁོ་ན་ལ་ངོས་འཛིན་བྱེད་ཀྱིན་འདུག་པས། ང་ཚོ་ནི་འཕེལ་རྒྱས་སུ་ཇི་ལྟར་འགྲོ །འཛམ་གླིང་གི་སློབ་གསོ་ནི་མདུན་ཕྱོགས་སུ་འཁོར་ཏེ་སྔོན་ནས་སྔོན་དུ་བསྐྱོད་བཞིན་ཡོད་ནའང་། ང་ཚོའི་སློབ་གསོ་ནི་རྒྱབ་ཕྱོགས་སུ་འཁོར་ཏེ་གནའ་རབས་དང་རྙིང་པ་ཐམས་ཅད་ཤེས་བྱ་དང་ཡོན་ཏན་དུ་སྒོམ་པ་ནི་མི་རིགས་འདིའི་ལ་རྒྱ་ཞེས་པ་དེ་ཨེ་ཡིན།
ང་རང་ཉིད་ལ་མཚོན་ན་སྲོལ་རྒྱུན་དང་ཆོས་ལུགས་ལ་རབ་ཏུ་དད་ཅིང་། འཚོ་བ་ལ་དེ་བས་ཀྱང་དུངས།
མཇུག་མཐར་སྲོལ་རྒྱུན་གྱི་ཚིགས་བཅད་གཅིག་དང་ལྷན་དུ་མཇུག་བསྡུ་སྟེ།
དགྲ་ལ་མི་སྐྲག་དཔོན་ལ་མི་བཀུར་ཞིང་།། ཆོས་ལ་མི་བསྙད་སྲིད་ལ་མི་དད་པའི།། རང་བློ་རང་ལ་འཕྲོད་པའི་སྣང་བ་འདི།། རི་དྭགས་རི་ལ་ཤོར་བའི་རྐྱང་རྒོད་བཞིན།། རྫོགས།
པདྨ་རྡོ་རྗེ། ལོ་རབས་བདུན་བཅུའི་ནང་རེབ་གོང་ནས་སྐྱེས། དུ་ཆང་དང་འདུ་འཛོམས་སྟོན་མོ། གཞན་གྱི་ངོ་བསྟོད་སོགས་ལ་རབ་ཏུ་དགའ། སྙན་ངག་དང་སྣུམ་ཚོན་རི་མོ། དཔེ་ཀློག་སོགས་ལ་ཅུང་དད། སྒྲིག་ལམ་དང་དབང་ཤེད། འཚོ་བ་དང་བར་ཐག་རིང་བའི་ཞིབ་འཇུག་པ་དང་མཁས་པ་སོགས་ལ་སུན། ད་ལྟ་མཚོ་སྔོན་དགེ་ཐོན་སློབ་ཆེན་གྱི་རྒྱ་རིགས་སློབ་མའི་དགེ་རྒན་དཀྱུས་མ་ཞིག་ཡིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25666.html


text:
རྐྱེན་ངན་གྲོགས་སུ་གྱུར་པ།
- །
- ལྷག་པ།, 11 ཟླ་གཉིས་པ། 2015 19:51
- ། འཇམ་དབྱངས་ཤེས་རབ།
སྔར་ཡུལ་ཞིག་ལ་གྲོགས་པོ་གཉིས་ཡོད། གཅིག་གི་མིང་ལ་བློ་བཟང་དང་གཅིས་ཤོས་ལ་དོན་གྲུབ་ཟེར། ཁོང་གཉིས་ཆུང་ངུའི་དུས་ནས་མཉམ་དུ་རྩེད་མོ་རྩེ་བ་དང༌། མཉམ་དུ་བ་གླང་འཚོ་བ།
མཉམ་དུ་མེ་ཤིང་འཐུ་བ་སོགས་བྱེད་པ་དང༌། ཆེན་པོ་ཆགས་རྗེས་ཀྱང་རང་རང་གི་ཁྱིམ་དུ་ལྟོ་ཞིམ་པ་འདྲ་ཡོད་ན་ཕན་ཚུན་འབོད་རེས་བྱེད་པ་རེད། ཉིན་ཞིག་ཁོང་གཉིས་རི་ལ་མེ་ཤིང་འཐུ་བར་སོང༌། བློ་བཟང་གིས་རིའི་གཤམ་ན་རྒོད་པོ་ལྡིང་བ་མཐོང་ནས་དོན་གྲུབ་ལ་ལྟོས་དང༌། མ་གིར་རྒོད་པོ་ལྡིང་གིན་འདུག་པས་རི་དྭགས་འདྲ་གཡང་ལ་ལྷུང་བ་ཡིན་ཤས་ཆེ། ལྟ་ཙམ་བྱེད་པར་འགྲོ་ཟེར་ནས་ཕྱིན་པས་ན་གྲོག་རོང་ཤིན་ཏུ་གཟར་ཞིང་འདབས་སུ་ཆུ་ཆེན་པོ་དྲག་ཏུ་རྒྱུག་པ་ཞིག་གི་འགྲམ་དུ་གླ་བ་ཞིག་ལྷུང་ནས་ཤི་མ་ཐག་པ་ཡིན་པ་ཤེས། འོན་ཀྱང་གཡང་གཟར་ཆེ་བའི་གྲོག་རོང་དེ་ལྟ་བུར་མི་ཕར་བཞག་རི་དྭགས་ཀྱང་ལྷུང་ནས་ཤི་བ་རེད།
བློ་བཟང་གིས་དོན་གྲུབ་ལ་གྲོགས་པོ་གླ་བ་མ་གི་ཤི་མ་ཐག་པ་ཡིན་ལ་གླ་ཕོ་ཡང་རེད། འོན་ཀྱང་ལེན་པའི་ཐབས་དཀའ་བས་རང་རེ་གཉིས་མེ་ཤིང་བླངས་ཏེ་ལོག་ན་དགའ་ཞེས་སྨྲས། དོན་གྲུབ་ཀྱིས་ཨ་ཙི་གླ་ཕོ་ཞེས་སྨྲས་ནས་བསམ་བློ་ཞིག་བཏང་རྗེས་བློ་བཟང་ལ་ང་གཉིས་ཡུད་ཙམ་བསྡད་ནས་མ་གི་ལེན་པའི་ཐབས་ཤིག་བསམ་བློ་གཏོང་དང༌། གླ་རྩི་ཆི་རིན་ཐང་ཆེ་བ་མ་རེད་དམ་ཞེས་སྨྲས། བློ་བཟང་གིས་བསམ་བློ་ཡུད་ཙམ་བཏང་རྗེས་ཐབས་གཅིག་རང་ཡོད་པ་ནི་སྐེད་པ་ལ་ཐག་པ་བཏགས་ནས་མི་གཅིག་ཐག་ཤུར་ལ་ཕྱིན་མ་གིར་སླེབས་རྗེས་གླ་རོ་ལ་ཐག་པ་བཏགས་ཏེ་ཡར་འཐེན་རྒྱུ་རེད། འོན་གྱང་མི་གཅིག་གིས་བླ་རོ་ཡང་འཐེན་ཐུབ་ཨེ་ཡོང་ཅེས་བརྗོད།
དོན་བྲུབ་ཀྱིས་འཐེན་ཐུབ་ཀྱི་རེད་ཐུབ་ཀྱི་རེད་ངས་ཡར་འཐེན་ཆོག་ཅེས་བརྗོད། བློ་བཟང་གིས་འོ་ན་དེ་ལྟར་བྱེད་ཅེས་བཤད་ནས་རང་གི་སྐེད་པར་ཐག་པ་བརྒྱབ་ནས་མར་བབས། བླ་རོ་ལ་ཐག་པ་བཏགས་ཏེ་དོན་གྲུབ་འཐེན་དུ་བཅུག དོན་གྲུབ་ཀྱིས་ཤུགས་ཡོད་ཚད་བརྟོན་ནས་བླ་རོ་ཡར་འཐེན། གླ་རོ་སྟེང་དུ་འཐེན་པ་དང་དོན་གྲུབ་ལ་བསམ་ངན་ཞིག་འཁོར། བླ་རྩི་ནི་རིན་ཐང་ཆེན་པོ་རེད། གལ་སྲིང་བླ་རྩི་འདི་ང་གཅིག་པུར་བདག་པ་ཡིན་ན་ངས་མི་ལ་བཙོངས་ནས་མ་རྩ་བྱས་ཏེ་ཚོང་ཞིག་བརྒྱབ་ན་་མེ་ཤིང་སྒྲུག་ནས་འཚོ་བ་ལས་ལེགས། བློ་བཟང་ཁོ་གྲོག་རོང་མ་གིར་བཞག་ནས་ཁོ་ལ་ཐག་པ་མ་བཏང་ན་ཁོ་ལ་གཤོག་པ་ནི་མེད་ད་རེས་བླ་རྩིའི་ཆེད་དུ་གྲོགས་པོ་བློས་གཏོང་བ་ལས་འོས་མེང་སྙམས་རས་ཁོས་བློ་བཟང་ལ་ཐག་པ་མ་བཏང་བར་བླ་རོ་ཁྱེར་ནས་ཁྱིམ་དུ་ལོག
བློ་བཟང་ནི་དོན་གྲུབ་ཀྱི་ཐག་པ་གཏོང་རྒྱུར་ཡུན་རིང་སྒུག་ཀྱང་ཐག་པ་གཏོང་མཁན་མེད། སྐད་བཏང་ཡང་ལན་འདེབས་མཁན་མ་བྱུང་བས་གྲོགས་པོས་རང་ཉིད་དོར་ནས་ཕྱིན་པ་གཞིན་ནས་ཤེས་ཏེ་ད་ཅི་དྲག གྲོག་རོང་འདི་ནས་ཐར་བའི་ཐབས་ནི་དབེན། ད་ནི་གྲོགས་རོང་འདིའི་ནང་ཤི་རྒྱུ་སྒུག་རྒྱུ་ལས་མེད། ཁྱིམ་དུ་ཡོད་པའི་མ་རྒན་དང་གཅུང་མོ་གཉིས་སྤྲང་ལ་བྱར་རྒྱུ་ཡིན་པས་སྙིང་རེ་རྗེ་ཞེས་སེམས་སྡུག་ཚད་མེད་ཀྱི་ངང་དུ་ས་ཡང་རུབ། མུན་ནག་གི་ཁྲོད་དུ་མཐོང་རྒྱུ་གང་ཡང་མེད་ལ་ཐོས་རྒྱུ་ནི་ཆུ་ཀླུང་ཆེན་པོའི་སྒྲ་ཙམ་ཡིན། དེ་ལྟར་སེམས་སྡུག་དང་འཇིགས་སྐྲག་གི་ངང་མཚན་གཅིག་འཁྱོལ་ཙམ་བྱུང༌།
ཉིན་གཉིས་པར་ཉི་མ་ཤར་བ་དང་གྲོག་རོང་དེར་སྐོར་བ་ཞིག་བརྒྱབ་ནས་འཛེགས་ས་ཞིག་བཙལ་ཡང་མ་བརྙེད། ད་ནི་འདི་ལྟར་སྡུག་བསྔལ་གྱི་ངང་དུ་ལྟོགས་ཤི་ཐེབས་པ་ལས་ད་ལྟ་ཉིད་དུ་འཆི་བ་དགའ་སྙམ་ནས་དྲག་ཏུ་རྒྱུགས་པའི་ཆུ་ཀླུང་ཆེན་པོ་དེར་མཆོངས་སོ། ཁོ་ཆུས་འཁྱེར་ནས་གྲམ་ཁ་ཞིག་ཏུ་ཐོན། ཡར་ལངས་ནས་གོས་རྣམས་ཕུད་ཅིང་གོས་ཀྱི་ཆུ་རྣམས་བཙིར་བཞིན་དུ། ཡཱ་ཤི་འདོད་མེད་ན་ཆུ་ལ་མཆོངས་ཀྱང་མ་ཤི་ཞེས་ཆིག་ལབ་རྒྱག་བཞིན་རྡོ་ཞིག་ལ་སྔས་བྱས་ཏེ་ཉལ་ནས་བསྡད།
གཉིད་ཁུག་གྲབས་བྱེད་པའི་སྐབས་སུ་མིའི་སྐད་སྒྲ་ལྟ་བུ་ཞིག་ལྷང་ལྷང་དུ་ཐོས། ཁོས་ཞིབ་པར་ཉན་དུས་ཁེ་ཉེ་བའི་ས་ན་ངང་པ་འགའ་ཡོད་པ་རྣམས་གླེང་མོལ་བྱེད་པ་མཐོང༌། ཁོ་ཡ་མཚན་སྐྱེས་ཤིང་ཉན་ནས་བསྡད་པས་ངང་མོ་ཞིག་གིས་ཁྱེད་རང་དེང་སང་དེ་འདྲའི་མ་སྐྱིད་པ་གང་བྱས་སམ་ཞེས་ཟེར། ངང་པ་ཕོ་དེས་ལུང་པ་འདིའི་མདའ་མ་གིར་ཡུལ་གྲུ་ཆེན་པོ་ཞིག་ཡོད། ཡུལ་དེའི་རྒྱལ་པོ་དེ་ནི་འབངས་མི་སེར་ལ་ཧ་ཅང་བྱམས་པ་ཞིག་ཡིན། རྒྱལ་པོ་ཁོང་ལ་སྲས་མོ་གཅིག་མ་གཏོགས་མེད། དེ་ཡང་སྙུན་གཞི་ལྕི་པོ་ཞིག་ཕོག་ནས་སྨན་བཅོས་རིམ་འགྲོ་ཇི་ལྟར་བྱས་ཀྱང་མ་ཕན་པར་ཉེན་ཁ་ཆེ་སྒང་ཡིན། དེ་ལ་ཕན་པའི་ཐབས་ཤིག་ཡོད་ཀྱང་ཁོ་ཚོས་རང་རེའི་སྐད་མི་ཤེས་པས་ད་ནི་སྲས་མོ་དེ་འཆི་བ་ལས་སྐྱོབ་ཐབས་བྲལ་སྙམ་ནས་སེམས་མ་སྐྱིད་ཅེས་སྨྲས་པས་ངང་མོ་དེས་ཐབས་དེ་ཇི་འདྲ་ཞིག་རེད་ཅེས་དྲིས་པས་ངང་པ་ཕོ་དེས་རྒྱབ་རི་ལ་བལྟས་ཏེ་ཕ་གིའི་རི་སྐེད་དུ་རྒོད་ཚང་ཞིག་ཡོད། དེ་ནས་རྒོད་བྲུན་སོས་པ་ཞིག་བླངས་ཏེ་རྒྱལ་པོའི་སྲས་མོ་ལ་ཕུལ་ན་སེང་དྲག་ཏུ་འགྲོ་ཐུབ་ཅེས་བརྗོད།
ངང་མོ་དེས་“རྒོད་བྲུན་སོས་པ་གང་འདྲ་བྱས་ནས་ལེན་ཐུབ་“ཅེས་དྲིས་པས་ངང་པ་ཕོ་དེས་རྒོད་ཚང་གི་ཁ་འོག་གི་ཐད་དུ་དོང་ཞིག་དྲུས། དེའི་ནང་དུ་འཛུལ་ནས་སྟེང་དུ་གཡམ་པ་ཞིག་བཀབ་ནས་མཚད་མོ་གཅིག་སྡོད་དགོས། སང་ཉིན་རྒོད་པོ་འཕུར་བ་དང་ཆབས་ཅིག་རྒོད་བྲུན་ཐག་སྒྲ་དང་བཅས་གཡམ་པའི་ཁར་ལྷུང་གི་རེད། དེ་ཁྱེར་ནས་རྒྱལ་པོའི་སྲས་མོར་ཕུལ་ན་སྲས་མོའི་སྙུན་གཞི་དྲག་ངེས་ཀྱང་ཐབས་འདི་ཁོ་ཚོས་མི་ཤེས། རང་རེས་བཤད་ཀྱང་ཁོ་ཚོས་མི་གོ། སྲས་མོ་བཟང་མོ་དེ་དུས་མིན་འཆི་བ་བྱུང་ན་སྙིང་རེ་རྗེ་ཨང་ཞེས་ཟེར་བ་བློ་བཟང་གིས་གསལ་པོར་ཐོས་རྗེས་ཁོའི་སེམས་ལ་རྒྱལ་པོའི་སྲས་མོ་མྱུར་སྐྱོབ་བྱེད་རྒྱུ་དེ་ནི་དོན་ཧ་ཅང་ཆེན་པོ་རེད་སྙམ་ནས་མྱུར་བར་ལངས་ཤིང་གོས་རྣམས་གྱོན་ཞིང་རི་དེར་འཛེགས་ནས་རྒོང་ཚང་གི་ཐད་དུ་ངང་པ་ཕོ་ཡིས་བཤད་པ་ལྟར་བྱས་ནས་ནུབ་གཅིག་བསྡད།
ཉི་མ་ཤར་བ་དང་རྒོད་པོ་འཕུར་ཤོར་དུ་ཐག་སྒྲ་དང་བཅས་ཏེ་རྒོད་བྲུན་ཞིག་རྡོ་གཡམ་གྱི་ཐོག་ཏུ་ལྷུང༌། ཁོས་རྒོད་བྲུན་དེ་འཁྱེར་ནས་མགྱོགས་པོར་ཕྱིན་ནས་རྒྱལ་པོའི་ཕོ་བྲང་གི་སྒོ་ཁར་སོང་ནས། རྒྱལ་པའི་སྲས་མོའི་སྙུན་གཞི་ངས་བཅོས་ཐུབ་ཅེས་བཤད། སྒོ་སྲུང་བས་དེ་དོན་རྒྱལ་པོར་ཞུས། རྒྱལ་པོས་ཡར་བོས་ཤོག་ཅེས་གསུངས། རྒྱལ་པོས་ཁོ་མཐོང་རྗེས་སེམས་སུ་གཞོན་ནུ་འདི་ནི་ཨེམ་ཆི་ཤེས་མཁན་གྱི་བཟོ་ལྟ་ཞིག་མི་འངུག འོན་ཀྱང་ལེགས་ཉེས་ག་རེ་བྱུང་ཡང་ཁོ་རང་སྨན་བཅོས་བྱེད་དུ་བཅུག་ན་སྙམ་ནས་བློ་བཟང་ལ་ལྟ་རུ་བཅུག
ཁོས་ལྟ་ཙམ་བྱས་རྗེས་རྒོད་བྲུན་དེ་སྲས་མོའི་ཁ་ལ་བླུགས་པས་སྲས་མོ་སྐྱུག་པ་མང་པོ་ཤོར། ཉིན་གཉིས་པར་ཟས་ཀྱི་དང་ག་འབྱེད། ཉིན་ཤས་སོང་རྗེས་སེང་དྲག་ཏུ་སོང་བས་རྒྱལ་པོ་ཡབ་ཡུམ་བློན་པོ་བཅས་པ་ཤིན་ཏུ་དགའ་ནས་ཁོ་སྲས་མོའི་མག་པ་བྱེད་དུ་བཅུག སྲས་མོ་དེའང་ཁོ་ནི་རང་གི་སྲོག་སྐྱོབ་མཁན་ཡིན་པས་ཤིན་ཏུ་དགའ་པོ་བྱེད་པ་དང༌། ཁོ་ནི་སྲས་མོའི་མག་པ་བྱེད་རྒྱུ་བྱུང་བས་མི་དགའ་བ་ག་ལ་སྲིད། དེ་ལྟར་དགའ་སྐྱིད་ངང་དུ་དུས་ཚོད་སོང་བ་ཡང་མ་ཚོར། ལོ་གཅིག་འཁོར་བའི་ཉིན་དེར་རྒྱལ་པོའི་སྲས་མོས་བློ་བཟང་ལ་དེ་རིང་ནི་ཤིན་ཏུ་བཀྲ་ཤིས་པའི་ཉིན་ཞིག་ཡིན་པས་ཁྱེད་ཀྱིས་མཆོད་ཆང་འདི་མཆོད་དང་ཞེས་གསེར་གྱི་ཁྲུང་ཕོར་བདུད་རྩིའི་རོ་བཅུད་དང་ལྡན་པའི་ཆང་གིས་རབ་ཏུ་བསྐངས་ནས་བཏེགས་པས་བློ་བཟང་གིས་ཁྲུང་ཕོར་ལག་ཏུ་བླངས་ནས་བཀྲ་ཤིས་པའི་ཉིན་གང་ཞིག་ལགས་ཞེས་ཟེར།
སྲས་མོས་དེ་རིང་ནི་ཁྱེད་ཕོ་བྲང་དུ་ཕེབས་ནས་ངའི་སྲོག་བསྐྱབས་ཏེ་ལོ་གཅིག་འཁོར་བའི་ཉིན་མོ་རེད་ཅེས་བཤད། བློ་བཟང་ཧོན་ཐོར་བ་ལྟར་བྱས་ནས་རང་ཉིད་རྒྱལ་པོའི་ཕོ་བྲང་དུ་བདེ་ཞིང་སྐྱིད་པས་དུས་ཚོད་སོང་བ་ཡང་མ་ཤེས།
ཁྱིམ་དུ་མ་རྒན་དང་གཅུང་མོ་གཉིས་སྡུག་བསྔལ་གྱིས་མནར་བཞིན་དུ་གནས་པའང་བརྗེད་པས་བདག་ནི་དུད་འགྲོའི་རིགས་སུ་གྱུར་བའི་བྱ་ངང་པ་དེ་དག་ལས་ཀྱང་དམན་པ་ཞིག་གོ་སྙམ་ནས་མིག་ཆུ་ཤོར་བས་རྒྱལ་པོའི་སྲས་མོ་དེས་ཁྱེད་འདི་འདྲ་མཛད་པ་ཅི་ཉེས། ཞེས་དྲིས་པར་བློ་བཟང་གིས་རང་གི་གནས་ལུགས་རྣམས་འགོ་ནས་མཇུག་བར་བཤད། སྲས་མོས་དེ་ལ་སེམས་སྡུག་མཛད་དོན་མེད། བདག་གིས་ཡབ་ལ་ཞུས་ནས་ཁྱེད་ཁྱིམ་དུ་ཡུམ་དང་གཅུང་མོ་མཇལ་བར་ཕེབས་པས་ཆོག་ཅེས་བརྗོད་དེ་ཡབ་ཀྱི་དྲུང་དུ་སོང་ནས་རྒྱུ་མཚན་རྣམས་ཞུས། རྒྱལ་པོས་བློ་བཟང་མདུན་དུ་བོས་ནས། ཁྱེད་ནི་ངའི་བུ་མོ་འཆི་བ་ལས་བསྐྱབས་པའི་དྲིན་ཅན་ཡིན་ལ་ད་ལྟ་ནི་བུ་མོའི་མག་པ་ཡང་ཡིན། བདག་ནི་ལོ་ན་རྒས་པས་སླད་རྒྱལ་ཁབ་ཀྱི་འཁུར་ཁྱེད་ལ་སྤྲོད་རྒྱུ་ཡིན།
ད་རེས་ཁྱེད་མགྱོགས་པར་སོང་ལ་མ་རྒན་དང་གཅུང་མོ་ལ་ཚེ་གང་འདེང་བའི་ཟས་ནོར་བང་མཛོད་ནས་བཏོན་ཏེ་འཁུར་ལ་ཁྱེད་ཚུར་འཁོར་མཚམས་སྲིད་ཁྲི་མངའ་གསོལ་བྱ་རྒྱུ་ཡིན། བདུན་ཕྲག་གཅིག་ནས་མ་འགྱངས་པ་ཕྱིར་ལོག་དགོས་ཞེས་སྨྲས་ཏེ་བློ་བཟང་ལ་འཁོར་བཅུ་ཕྲག་གིས་བསྐོར་ནས་ནོར་རྫས་དྲེལ་རྒྱབ་མང་པོ་དང་བཅས་རང་ཡུལ་དུ་གཉེན་འཕྲད་དུ་བཏང་ངོ༌།
ཁོང་རྣམས་དཔག་ཚད་གཅིག་ཙམ་སླེབས་རྗེས་བློ་བཟང་གིས་སེམས་སུ་རང་གི་ཁྱིམ་དུ་མི་རྣམས་ལ་ལྟོ་སྐོལ་བྱེད་ཀྱི་མེ་ཤིང་ཙམ་ཡང་མེད་པར་ངེས་པས་སྔོན་དུ་སོང་ནས་མེ་ཤིང་ཕྲན་བུ་གཅོད་པར་འགྲོ་དགོས་སྙམ་ནས་འཁོར་རྣམས་ལ་ཁྱེད་རྣམས་རྗེས་སུ་ག་ལེར་ཤོག་ཅིག ང་སྔོན་དུ་མ་ཕྱིན་ན་སྒོ་རྩར་མི་རྟ་མང་པོ་འདི་འདྲ་གློ་བུར་དུ་སླེབས་དུས་མ་རྒན་ལ་འཇིགས་སྐྲག་ཡོང་རྒྱུ་རེད་ཅེས་སྔོན་དུ་སོང༌། ཁྱིམ་དུ་སླེབས་སྐབས་མ་རྒན་དང་གཅུང་མོ་གཉིས་ཀ་བསྡད་མེད་པས་ཁ་ཕྱིར་བསྐོར་ནས་འཚོལ་བར་འགྲོ་བསམ་པའི་སྐབས་སུ་མ་རྒན་དང༌། གཅུང་མོ་ལྟོ་སློང་བར་སོང་ནས་ཕྱིར་ལོག་པ་དང་ཐུག ཁོ་དགའ་སྐྱོ་འགྲན་པ་བཞིན་བྱུང་ནས་ཕར་མཆོངས་ཏེ་ཨ་མ་ཞེས་མ་རྒན་ལ་འཐམས། མ་རྒན་སེམས་ལ་བདག་གི་བུ་ནི་སྔ་ས་ནས་ཤི་སུ་ཟིན། ང་ལ་ཨ་མ་ཞེས་འབོད་པའི་སྐྱེ་བོ་གཟུགས་བཟང་ཞིང་རྒྱན་གོས་ཕུན་སུམ་ཚོགས་པ་འདི་ལྟ་བུ་ཅི་ཡིན་ནམ་སྙམ་སྟེ་ཅི་བྱ་གཏོལ་བྲལ་དུ་གྱུར།
བློ་བཟང་གིས་རང་གི་ཨ་མས་རང་ཉིད་ངོ་མ་ཤེས་པའི་ཚུལ་དེ་མཐོང་ནས་མིག་ཆུ་གཏོང་བཞིན་དུ་ཨ་མ། ང་ནི་ཁྱེད་ཀྱི་བུ་བློ་བཟང་ཡིན་ཞེས་སྨྲས་པས་ཨ་མས་ཅི་ཟེར། བློ་བཟང་ཤི་ཟིན་པ་རེད་ཅེས་བརྗོད། བློ་བཟང་གིས་ང་ཤི་མེད། རྐྱེན་ངན་གྲོགས་ཤར་གྱི་གནས་ཚུལ་ངོ་མཚར་ཅན་འདི་འདྲ་བྱུང༌། སང་ཉིན་རང་རེའི་ཁྱིམ་དུ་ངའི་མི་རྟ་མང་པོ་ཡོང་བ་ཡོད་པས་ང་སྔོན་ལ་མེ་ཤིང་གཅོད་དུ་འགྲོའོ་ཞེས་སྟ་རེ་བླངས་ཏེ་རི་ལ་ཤིང་གཅོད་དུ་སོང༌།
རི་རྩེར་སླེབས་རྗེས་ཤིང་སྡོང་ཆེན་པོ་གཅིག་ཡོད་པ་དེ་ལ་སྟ་རེ་ལན་འགའ་ཞུས། སྡོང་རྒན་དེའི་ཁོག་པ་ནས་གློ་བུར་དུ་དྲང་སྲོང་མགོ་བོ་དུང་ལྟར་དཀར་བ། མིག་གཡུ་ལྟར་སྔོ་བ། དཔྲལ་བ་གཉེར་མས་གང་བ། ཨོམ་ཚོམ་དཀར་པོ་སྐེད་པའི་བར་སླེབས་པ་ཞིག་དོན་ནས། ཁྱོད་ཀྱིས་ངའི་སྡོད་ཁང་ལ་སྟ་རེ་གཞུས་ནས་ཅི་བྱེད་ཅེས་སྨྲས་པས། བློ་བཟང་གིས་ཕྱག་འཚལ་བཞིན་དུ་འདི་ཁྱེད་ཀྱི་བཞུགས་གནས་ཡིན་པ་བདག་གིས་མ་ཤེས། བདག་གི་ཁྱིམ་དུ་མེ་ཤིང་མེད་པས་ཤིང་ཕྲན་བུ་གཅོད་པར་ཡོང་བས་སྟ་རེ་གཞུ་བར་ཐལ། ཁྱེད་ཀྱིས་ཅི་ནས་ཀྱང་བཟོད་པར་མཛོད་ཅིག་ཅེས་ཞུས།
དྲང་སྲོང་གིས་ཨམ་ཕྲག་ནས་ཤོ་གསུམ་བཏོན་ནས་ཁོ་ལ་སྤྲད་དེ་ཁྱེད་ཤིང་གཅོད་མི་དགོས། འདི་དག་ཁྱེར་ནས་ཤོ་རེར་སྨོན་ལམ་རེ་ཐོབ་དང་ཁྱེད་ཅི་འདོད་པ་བཞིན་འབྱུང་ངོ་ཞེས་གསུངས། ཁོ་མགྱོགས་པོར་ཁྱིམ་དུ་ལོག་ནས་ཤོ་གཅིག་གཡུགས་ཏེ་འདིར་རྒྱལ་པོའི་ཕོ་བྲང་དང་འདྲ་བའི་ཁང་པ་ཞིག་ཡོང་བར་ཤོག ཅེས་བརྗོད་པས་དེ་མ་ཐག་ཐོག་བརྩེགས་ཅན་གྱི་ཕོ་བྲང་གདུགས་དང་རྒྱལ་མཚན་དང༌། བ་དན་སོགས་ལྷབ་ལྷུབ་ཏུ་གཡོ་བ་མཐོང་ཞིང་བརྗིད་ཆགས་པ་རྒྱལ་པོའི་ཕོ་བྲང་དང་མཉམ་པ་ཞིག་བྱུང༌།
ཡང་ཁོས་ཤོ་གཉིས་པ་བོར་ནས་རྒྱལ་པོ་དང་འདྲ་བར་ནོར་ལོངས་སྤྱོད་འབངས་འཁོར་གཡོག་འབྱུང་བར་ཤོག ཅེས་བཤད་པས་སྐད་ཅིག་ཉིད་དུ་དེ་ལྟར་བྱུང་ཡང་ཁོས་འབངས་འཁོར་དེ་དག་གིས་ངའི་མ་དང༌། གཅུང་མོར་བཀུར་བར་གྱུར་ཅིག་ཅེས་བཤད་པས་མ་དང༌། གཅུང་མོར་ཀུན་གྱིས་བཀུར་ཞིང་ཅི་གསུང་དང་དུ་ལེན་བ་ཞིག་བྱུང༌། དེ་ནས་ཅུང་མ་འགོར་བར་སྒོ་སྲུང་པས་རྒྱལ་སྲས་བློ་བཟང་གི་བློན་པོ་ཡིན་ཟེར་བའི་མི་མང་པོ་སྒོ་ཕྱིར་སླེབས་འདུག ཅེས་སྙན་སེང་འབྱོར་བས་བློ་བཟང་གིས་ཁོང་རྣམས་ཡར་བོས་ཏེ་ཟས་ཆང་གི་སྣེ་ལེན་རྒྱས་པར་བྱེད་སྐབས་དེར་དོན་གྲུབ་ཀྱིས་ཡུལ་འདིར་སྔར་མེད་ཀྱི་ཕོ་བྲང་ཆེན་པོ་དེ་འདྲ་ཞིག་ཇི་ལྟར་བྱུང་ངམ་སྙམ་སྟེ་སྒོ་འགྲམ་ནས་བལྟས་པས་བློ་བཟང་ཐོག་སྐོར་དུ་འགྲོ་དུས་མཐོང༌། བློ་བཟང་གྲོགས་པོའི་བྱེད་སྟངས་ངན་པ་སེམས་ལ་དྲན་ནས་ཁ་མི་གྲགས་བསམས་ནས་མར་བབས་རྩིས་བྱེད་སྐབས་སླར་ཡང་ཁོའི་སེམས་སུ་ང་དང་ཐོག་དོན་གྲུབ་ཀྱིས་དེ་ལྟར་མ་བོར་ན་ད་ཆ་འདི་འདྲ་ག་ལ་ཡོང༌།
ད་ཆ་འདི་འདྲ་བྱུང་བ་ནི་ཁོའི་དྲིན་ཡིན་པས་ཁོ་ལ་དྲིན་ལན་འཇལ་དགོས་སྙམ་ཏེ་གཡོག་པོ་ཞིག་དོན་གྲུབ་བོས་པར་བཏང༌། དོན་གྲུབ་སླེབས་ནས་བློ་བཟང་གིས་ཁོ་ལ་སྣེ་ལེན་གཟབ་རྒྱས་བྱས། དོན་གྲུབ་ཀྱིས་རང་གི་སྔར་བྱས་ལ་འགྱོད་སེམས་ཆེན་པོས་བཟོད་གསོལ་ཞུས་པར་བློ་བཟང་གིས་སྔར་བྱས་ཀྱི་སྐད་ཆ་གླེང་ནས་ཅི་བྱེད། ཁྱེད་དེ་རིང་ངས་གསོལ་སྟོན་ལ་གདན་དྲངས་པ་ལ་གཞན་གྱི་བསམ་པ་གང་ཡང་མེད་ཅེས་སྨྲས་ཏེ་ཁོ་ལ་གསེར་དངུལ་དར་གོས་ལ་སོགས་མང་པོ་སྟེར། དེ་ནས་ཁོ་གཉིས་ཆང་འཐུང་བཞིན་གླེང་མོལ་ཅི་རིགས་བྱེད་པའི་སྐབས་སུ་དོན་གྲུབ་ཀྱི་སེམས་སུ་ཁོ་ལ་དེ་ལྟ་བུའི་ཁང་པ་དང་ལོངས་སྤྱོད་གང་ནས་བྱུང་བ་ཡིན་ནམ་སྙམ་སྟེ་བློ་བཟང་ལ་སྨྲས་པས། གྲོགས་པོ་ཁྱེད་ལ་འདི་ལྟ་བུའི་ལོངས་སྤྱོད་འབྱུང་བའི་རྒྱ་མཚན་གང་ཞིག་ཡིན་ང་ལ་བཤད་ན་ཨེ་ཡོང་ཞེས་བརྗོད་པས་བློ་བཟང་གིས་བཤད་ཆོག་ཅེས་ཤིང་གཅོད་པར་ཕྱིན་ཚུལ་ནས་ཤོ་ཟིན་ཚུལ་སོགས་ཞིབ་པར་བཤད་པས་དོན་གྲུབ་ཀྱི་སེམས་སུ་དེ་འདྲ་ཡིན་ན་ལས་སླ། ཁོའི་འདི་ལས་ལྟག་པ་ཞིག་ངས་ཐུབ་སྙམ།
དེ་ཅུང་ཟད་ཀྱང་སྡོད་མ་ཚུགས་པར་བློ་བཟང་གིས་སྟེར་བའི་དངོས་པོ་རྣམས་ཁྱེར་ནས་ཁྱིམ་དུ་ལོག་སྟེ་སྟ་རེ་ཞིག་བླངས་ནས་དབུགས་ཐེངས་གཅིག་ལ་རིར་འཛེགས། དེར་སླེབས་ནས་ཤིང་སྡོང་དེ་ལ་སྟ་རེ་ཞིག་གཞུས་པས་སྔར་ལྟར་དྲང་སྲོང་ཞིག་དོན་ནས། ཁྱོད་ངའི་སྡོད་ཁང་ལ་གཞུ་དོན་ཅི་ཡིན། ཞེས་དྲིས་པས་དོན་གྲུབ་ཀྱིས་ཤོ་ཤོ་ང་ང་མེ་ཤིང་མེད་པས་གཅོད་དུ་ཡོང་བ་ཡིན། ཞེས་འཚབས་འཚུབ་ངང་ལན་བཏབ། དྲང་སྲོང་གིས་ཁོ་ལ་ཤོ་གསུམ་སྤྲད་ནས་སྔར་བློ་བཟང་ལ་བཤད་པ་ལྟར་བྱས། དོན་གྲུབ་ནི་དགའ་དྲགས་ནས་དྲང་སྲོང་གི་སྐད་ཆ་མཇུག་མ་རྫོགས་གོང་ཁ་ཕྱིར་ཕྱོགས་ཏེ་ལོག ཁྱིམ་གྱི་སྒོ་འཛུལ་ལོངས་མེད་པར་ཤོ་དཔྲལ་བར་སྦྱར་ནས་སྨོན་ལམ་འདེབས་ཀྱིན་བསྡད།
སྨོན་ལམ་འདེབས་བཞིན་པའི་སྐབས་སུ་བུད་མེད་དེས་ད་སྨོན་ལམ་བཏབ་ཚར་གྲབས་ཡོད་དམ་ཞེས་བརྗོད། ཁྱོ་བོ་ན་རེ། ཁ་ཚུམས། ཁྱོད་རའི་ཨ་ཕའི་མགོ་ཞེས་བརྗོད་པས་བཟའ་ཟླའི་ཕ་འདས་པོའི་མགོ་ཁང་པ་གང་མིག་ཧྲིག་ཧྲིག་ཏུ་བྱུང༌། ཁོང་བཟའ་མོ་གཉིས་ཤིན་ཏུ་སྐྲག་ནས་མགྱོགས་པོ་ཤོ་གཅིག་གཡུགས་ཏེ་བདག་གི་མདུན་དུ་ཡོད་པའི་མགོ་འདི་དག་མེད་པར་གྱུར་ཅིག ཅེས་བཤད་པས་མགོ་རྣམས་མེད་པར་སོང་ཞིང་རང་གི་བཟའ་ཟླ་དེའི་མགོ་ཡང་མེད་པར་གྱུར་འདུག ཁོ་པ་དངངས་འཚབ་ཆེན་པོ་སྐྱེས་ཏེ་ཤོ་ཐ་མ་དེ་སྐྱུར་ནས་ངའི་བཟའ་ཟླའི་མགོ་ཡོད་པར་གྱུར་ཅིག ཅེས་བརྗོད་པས་བཟའ་ཟླའི་མགོ་སྔར་ལྟར་བྱུང༌། དེ་ལྟར་ཤོ་གསུམ་ཀ་ནས་ཡོང་རྒྱུ་གང་ཡང་མ་བྱུང་ངོ༌།
བློ་བཟང་ནི་རྒྱལ་པོའི་ཁབ་ཏུ་ལོག་ནས་རྒྱལ་པོའི་ཁྲི་ལ་དབང་བསྐུར་ཞིང་མངའ་འབངས་བྱམས་པས་བསྐྱངས་ཏེ་བདེ་སྐྱིད་ཕུན་སུམ་ཚོགས་པའི་འཚོ་བར་ལོངས་སུ་སྤྱོད་ཅིང་གནས་སོ།།
ཡོང་ཁུངས། བོད་ཀྱི་སྒྲུང་གཏམ་དྲ་བ།